REPUBLIKA SRBIJA **PRIVREMENE**

NARODNA SKUPŠTINA **STENOGRAFSKE BELEŠKE**

Treće vanredno zasedanje **(neredigovane i neautorizovane)**

Narodne skupštine Republike Srbije

u Trinaestom sazivu

(Šesnaesti dan rada)

01 Broj 06-2/126-23

10. jul 2023. godine

B e o g r a d

(Sednica je počela u 10.15 časova. Predsedava Vladimir Orlić, predsednik Narodne skupštine.)

\*

\* \*

PREDSEDNIK: Poštovane dame i gospodo narodni poslanici, nastavljamo rad sednice Trećeg vanrednog zasedanja Narodne skupštine Republike Srbije u Trinaestom sazivu.

Na osnovu službene evidencije, konstatujem da je prisutno 95 narodnih poslanika.

Radi utvrđivanja tačnog broja narodnih poslanika prisutnih u sali, molim da ubacite svoje identifikacione kartice u elektronske jedinice.

Konstatujem da je primenom elektronskog sistema utvrđeno da je u sali prisutno 120 narodnih poslanika što je više od 84 i imamo uslove za dalji rad.

Obaveštavam vas da su sprečeni da sednici prisustvuju sledeći narodni poslanici: Janko Veselinović, Ratko Nikolić, Marina Lipovac Tanasković, Nikola Dragićević, Tamara Milenković Kerković.

Nastavljamo rad i prelazimo na pretres o Četvrtoj tački dnevnog reda – Predlog za razrešenje člana Vlade.

Saglasno članu 90. stav 1. Poslovnika, sednici su pozvani da prisustvuju ministri.

Primili ste predlog koji je podnela predsednik Vlade Ana Brnabić. Ukoliko to već nisu učinile poslaničke grupe, mogu predati prijave za reč.

Otvaram pretres o predlogu za razrešenje člana Vlade.

Da li reč želi na početku predstavnik predlagača?

Reč ima ministar Đorđe Milićević. Izvolite.

ĐORĐE MILIĆEVIĆ: Zahvaljujem uvaženi predsedniče Narodne skupštine Republike Srbije, poštovano predsedništvo, dame i gospodo narodni poslanici, dakle pred vama predlog za razrešenje člana Vlada i ja pre nego što se osvrnem na samo obrazloženje, ono što je definisano kao razlog za donošenje ovakve odluke, želim na samom početku pre svega, kao član Vlade Republike Srbije, da kažem nekoliko reči.

Dakle, Vlada Republike Srbije je kolektivni organ ima jasno definisanu državotvornu politiku koja je konzistentna po svim elementima. Dakle, i kada je reč o nacionalnim i državnim interesima i kada je reč o ekonomskoj politici i kada je reč o evropskom putu Srbije i jasno je, nekoliko rečenica samo o evropskom putu Srbije.

Dakle, jasno je strateški cilj Srbije punopravno članstvo u EU i da Srbija upravo zahvaljujući evropskom putu, zahvaljujući reformama koje proizilaze iz procesa evropskih integracija, jeste i ekonomski i pravno ojačala.

Tačno je da, i to nije tajna, da imamo različite stavove sa većinom članica EU po pitanju teritorijalnog integriteta i suvereniteta po pitanju Kosova i Metohije i zato Srbija mora da razgovara i sa ostalim partnerima, sa ostalim tradicionalnim prijateljima kako bi pre svega na međunarodnom planu odbranila naš teritorijalni integritet i suverenitet, ali isto tako ja sam stava, i želim da kažem kad je reč o EU. Dakle, svi vi ste svedoci da smo upravo ovde u domu Narodne skupštine Republike Srbije, između ostalog i menjali ustav Republike Srbije, kako bi harmonizovali naše zakonodavstvo sa zakonodavstvom EU i kako bi ubrzali evropski proces.

Isto tako kao što sa rekao ja sam stav i spremnost Srbije da sarađuje sa svim prijateljima i bez svrstavanja. Dakle, ovo je period kada se mnogo veće snažnije države, veće po površini, po broju stanovnika svrstavaju na istok ili na zapad. Srbija tu imamo potpuno jasan stav želi da sarađuje i sa istokom i sa zapadom, ali ono što je najvažnije moramo da jačamo našu regionalnu saradnju, poučeni iz iskustvom iz perioda Kovida, poučeni iskustvom iz perioda energetske krize, potpuno je da logično da države, koje su susedi da države koje su naslonjene jedna na drugu razgovaraju i rešavaju ono što jeste zajednički interes, odnosno rešavaju ono što jesu otvorena pitanja.

Da nemamo takvu politiku sigurno je da u ovakvoj konkurenciji Srbija ne bi pobedila, da tako kažem, i dobila Ekspo 2027.

Kada je reč o sankcijama i ne spominjem slučajno danas pitanje sankcija. Dakle, Savet za nacionalnu bezbednost i po tom pitanju ima potpuno jasan stav. Mi smo narod koji nešto drugačije naspram ostalih država u Evropi sagledava efekat represivne politike i sagledava efekat sankcija jer smo više od deceniju, zapravo deceniju bili pod sankcijama i imamo kažem nešto drugačiji osećaj. Jako dobro znamo da sankcije i represivna politika nisu način da se dođe do mira i do stabilnosti, da se dođe do kompromisnih i pravičnih rešenja, za tako nešto je potreban dijalog i dijalog nema alternativu.

Dakle, kada govorimo o sankcijama ovo pitanje svakako nikada u Srbiji ne treba posmatrati iracionalno. Uvek treba sagledati šta je to što Srbija gubi, šta je to što Srbija dobija.

Ovakva politika i zahvaljujući ovakvoj politici predsednika Srbije, državnog rukovodstva, dakle Vlade Republike Srbije, uspeli smo da u proteklih godinu i po dana zadržimo svoj politički kurs, o kojem sam maločas govorio, dakle jasno definisana državotvorna politika da ga ne menjamo i da se ne svrstavamo, kao što sam rekao.

Uspeli smo da sačuvamo svoju samostalnost, jer suština vođenja jedne države upravo jeste u toj samostalnosti. Srbija svakoga dana pokazuje da nije marionetska država, već da vodim nezavisnu i unutrašnju i spoljnu politiku, u skladu pre svega sa međunarodnim pravom, u skladu sa poveljom i principima UN i naravno u skladu sa svojim nacionalnim i državnim interesima.

Naravno, s tim u vezi jako dobro znate da od početka ukrajinskog sukoba, evo godinu i po dana do danas, Srbija trpi dve vrste pritiska ili priznajte nezavisnost tzv. Kosova ili uvedite sankcije Rusiji.

Po pitanju sukoba u Ukrajini, po pitanju pravno-političke prirode sukoba u Ukrajini Srbija ima jasan i nedvosmislen stav poštuje teritorijalni integritet i suverenitet međunarodno priznatih država, ali isto tako očekuje da i ostale međunarodno priznate države poštuju teritorijalni integritet i suverenitet Srbije.

Što znači da ako Srbija poštuje teritorijalni integritet i suverenitet Ukrajine, ako je jasno rekla da ne prihvatamo rezultate referenduma, ako nije prihvatila nijednu rezoluciju na ovu temu, onda očekujemo da postoji znak jednakosti između teritorijalnog integriteta i suvereniteta Ukrajine i teritorijalnog integriteta i suvereniteta Srbije, koje je narušeno od 1999. godine i on nije prestao da se narušava i nakon usvajanja Rezolucije 1244 Saveta bezbednosti UN odlukom o jednostranom proglašenju nezavisnosti KiM, kada je više od stotinu država prihvatilo, nažalost, ovakvu odluku.

Odgovorna državna politika se jasno pokazala i kada je reč o našim dobrim bilateralnim odnosima sa velikim silama, sa SAD, ali isto tako Srbija ne okreće leđa svojim, kao što sam rekao, tradicionalnim prijateljima. Na tome smo kao Vlada dobili podršku građana. Na tome svakako čuvamo mir i ekonomski razvoj zemlje.

Vraćam se na početak. Dakle, Vlada Republike Srbije je kolektivni organ koji ima jasno definisanu nacionalnu i državnu politiku. Zato je važno da svaki član Vlade Republike Srbije kao deo tog kolektivnog organa poštuje tu jasno definisanu politiku i da kroz posao za koji je preuzeo odgovornost kroz rezultate koje će ostvariti kroz taj posao da svoj doprinos u realizaciji proklamovanih ciljeva i načela.

Iz tog razloga upravo i imamo predlog koji je danas pred vama i, kao što je definisano u obrazloženju ovog predloga, dakle, tačno je da shodno koalicionom sporazumu, koalicioni partneri Jedinstvena Srbija, izvinite gospodine Markoviću, ali moram da vas spomenem obzirom da je tako definisano u obrazloženju ovog predloga, Jedinstvena Srbija je pokrenula inicijativu, zatražila razrešenje ministra privrede.

Takav predlog podržao je i predsednik SPS, prvi potpredsednik Vlade i ministar spoljnih poslova. Nakon konsultacija, razgovora sa predsednicom Vlade Republike Srbije, zapravo rezultat tih razgovora, epilog tog razgovora jeste predlog odluke koja je danas pred vama.

Zahvaljujem, predsedniče.

PREDSEDAVAJUĆA (Sandra Božić): Zahvaljujem ministru Milićeviću.

Da li predsednici, odnosno predstavnici poslaničkih grupa žele reč?

Molim vas da se prijavite.

Reč ima Đorđe Pavićević.

Izvolite.

ĐORĐE PAVIĆEVIĆ: Hvala.

Poštovana predsedavajuća, poštovani građani i građanke Srbije, izneo bih naš stav u pogledu ove inicijative za razrešenje ministra Baste i rekao bih odmah da naša poslanička grupa Zeleno-levi klub, a verujem i ostatak opozicije nije mnogo zainteresovan za političku sudbinu ministra o čijem razrešenju danas raspravljamo.

Mi nećemo glasati ni za, ni protiv. Nadam se da to neće biti zloupotrebljeno na način da nismo glasali kao što često to radi predsednik Skupštine.

Razlog za to je dosta trivijalan. Za nas je ministar Basta jedan tipičan ministar koji se iz nestručnih razloga našao na poziciji koju bi trebao da obavlja neko ko bolje poznaje ekonomiju i više poznaje privredu i te argumente smo iznosili onda kada je ministar imenovan.

Ono što nas interesuje jeste logika postavljanja i razrešenja ministara i ono što nas posebno interesuje jeste politika Vlade, posebno ona zbog koje se ministar smenjuje, a koja nije deo njegovog resora. Radi se, naime, o spoljnoj politici.

Zašto mislimo da je ministar Basta tipičan ministar Vlade? Ne kažemo da u Vladi Republike Srbije nema netipičnih ministara koji ne odgovaraju opisu koji želim da pružim, mada i oni ministri i ministarke koji nisu tipični vrlo brzo počinju u Vladi da se ponašaju kao da jesu.

On je ispunio dosta važnih uslova pre nego što je postao ministar i, ono što je zanimljivo, nijedan od tih uslova nema baš puno veze sa poslom kojim bi trebalo da se bavi kao ministar.

Naime, imao je meteorski uspeh u sticanju diploma i prikupljanju funkcija. Veoma brzo je od policajca postao profesor fizičkog, mada u zvaničnoj biografiji izgleda da je pogrešno navedeno ime fakulteta. Znači, jeste dobro ime diplome, ali ne i ime fakulteta i ima dosta živopisnu biografiju koja nema baš puno veze sa resorom za koji je zadužen.

Takođe, kao i veliki broj funkcionera i ministara, imao je i politička lutanja koja obično počinju u SRS ili ozloglašenoj DS i G17 ili, kao u ovom slučaju, u ogranku tigrova, tzv. Palminim tigrovima. Deklarativno se završavaju na evropskom putu uz prepoznavanje genijalnosti lika i dela predsednika Aleksandra Vučića. Ta ljubav i divljenje prema njemu uvek se javno iskazuje.

On je ispunio još jedan uslov koji posebno ceni naš predsednik. On javno iznosi hrabre i odvažne, a neki bi rekli i besmislene ideje koje zbunjuju javnost i spašavaju rejting predsednika. Najpoznatija od ovih ideja vezana je za ukidanje moratorijuma na izgradnju nuklearnih elektrana i posebno uvođenje modularnih nuklearnih reaktora, čiji je cilj u to vreme valjda bio da se prikrije bruka sa havarijama i javašlukom u EPS-u i sa ogromnim troškovima koje je nesposobnost tadašnjeg rukovodstva EPS-a na čelu sa direktorom Grčićem proizvela.

Recimo, fini detalj na koji treba obratiti ovde pažnju jesu modularni nuklearni reaktori koji su sklopivi i prenosivi, mogu da plutaju. Zbog toga se i koriste za brodove u nekim situacijama. Naši stručnjaci bliski vlasti su odmah požuri da objasne da se modularni reaktori proizvode serijski u fabrikama i takvi dopremaju na lokaciju, da mogu da se izgrade duplo brže. Jeste da je njihova snaga manja, ali mogu se koristiti za nadoknađivanje i proizvodnju električne energije.

Ono što su zaboravili da primete jeste da je broj modularnih nuklearnih reaktora koji su priključeni na električnu mrežu u svetu jedan i to se radi da je to jedna eksperimentalna tehnologija i da je taj nuklearni reaktor postavljen u Rusiji u polarnom krugu i na plutajućoj nuklearnoj elektrani.

Znači, ta hrabra ideja koja je trebalo da spasi našu elektroprivredu, našu energetiku, kvalifikovala ga je da bude ministar privrede. Zašto onda smenjujemo ovakvog čoveka, ovakav kadar, zašto obezglavljujete privredu?

U obrazloženju se navode dva ili tri razloga. Ja ću ih ovde redom navesti. Jedan je da se ispoštuje i sačuva koalicioni sporazum koji je navela Vlada ili kako u svojoj inicijativi predsednik SPS i ministar inostranih poslova kaže - naš dogovor. Valjda je to što je naš dogovor jače i od koalicionog sporazuma, koji doduše ne znamo kako izgleda.

Ono što je u inicijativi Jedinstvene Srbije navedeno jeste da nije sprovodio državnu i nacionalnu politiku Vlade i stavove koje zastupa i programe koje sprovodi Jedinstvena Srbija i SPS.

Ovde ima zaista puno finih detalja na koje treba obratiti pažnju. Jedna je saznanje da postoji državna i nacionalna politika Vlade, znači, ne predsednika, nego Vlade i da se Vlada drznula da tu politiku sprovodi, odnosno da obavlja poslove koji su u delokrugu njene nadležnosti. Ali, ova radost kratko traje sve dok ne pokušate da otkrijete gde je ta politika definisana i kako se sprovodi.

Isto važi i za činjenicu da koalicioni partneri SNS imaju definisane stavove i programe koje sprovode, ali i to je kratkog daha, i vratiću se na to i kratko obrazložiti.

Naime, mi ne znamo šta stoji u koalicionom sporazumu ili našem dogovoru, dogovoru o raspodeli, kako bi jedan autor to nazvao, premija vlasti, danas se češće govori o partijskom plenu. Iza onoga što stoji možemo shvatiti da onaj ko je predložio ministra, može da traži njihovo razrešenje, a Vlada to nama prosledi.

Odnos koalicionih partnera i svađe u porodici nisu naša briga u tom pogledu, ali možda činjenica da je ovo već drugi ministar iz ove koalicije koga ovde razrešavamo jeste važna, a da ministar Mali u svojoj vreći ima još jedan budžet, takođe jeste nešto na šta treba obratiti pažnju.

Međutim, jeste naša briga kako se sprovodi ta spoljna politika koju Vlada kaže da ima i kakve odluke se donose u tom pogledu. Na primer, u pogledu sankcija Rusiji, što smo ovde čuli. Moje pitanje jeste - da li je zaista stav ministra Baste o sankcijama baš u suprotnosti sa politikom Vlade o sankcijama?

Čuli smo ovde predsednika, čuli smo ga mnogo puta, da mi ne volimo sankcije. Tačno je, niko ne voli sankcije i to jeste mera koju niko ne priželjkuje, ali da ćemo možda morati da ih uvedemo i pitanje je trenutka kada ćemo mi to uraditi, odnosno procene nacionalnog interesa da se to uradi.

Ministar inostranih poslova i predsednik SPS je bio još konkretniji. On je rekao, u stvari, da će to biti onog trenutka kada to bude pogađalo našu privredu i kada to bude pogađalo ekonomiju i građane.

Znači, ovde se ne radi ni o kakvom principijelnom neslaganju, nego se radi samo o neslaganju sa ostatkom Vlade o proceni da li je nastao trenutak kada se uvode sankcije. To je i, takođe, ministar Dačić rekao ministru, odnosno ruskom ambasadoru u Republici Srbiji kada je rekao, prosto, da njegova izjava znači da taj trenutak nije došao. Mi sad treba da gatamo kada će doći, kada će Vlada proceniti i definisati da su nacionalni interesi ugroženi i kada će se uvesti sankcije.

Znači, slično, ministar Basta u ovom pogledu nije u potpunom neslaganju sa Vladom, samo što je njegova procena nešto drugačija, ali šta onda reći o stavu koji zaista jeste u suprotnosti sa ovom politikom koju smo čuli, da Vlada sprovodi, recimo, direktora BIA koji radi razne stvari, znači, od praćenja ruskih opozicionara, prisustva bezbednosnim skupovima u Rusiji, te svečano obećava da Srbija nikada, nikada neće uvesti sankcije Rusiji. Da li je taj nestašni dečko koga je Vlada imenovala na jednu veoma važnu funkciju i u instituciju koja sebe reklamira kao najmoćniju i nepromenljivu, setimo se toga, njihove reklame za školu, za akademiju, binu, sve prolazi samo BIA ostaje.

Tako da, u stvari, on možda bolje zna od Vlade ili pretpostavlja da u BIA možda neko procenjuje da će i ova Vlada proći, a da će oni ostati.

Još jedan dodatni razlog koji se navodi u ovom obrazloženju i taj je zaista odličan, jeste da je ministar Basta javno pozivao ministre na ulicu, da protestuju protiv politike Vlade. To je zaista pohvalno za ministra Bastu, što naravno nije razlog da mi glasamo za njegov ostanak u Vladi, jer mi smo ponudili dosta jednostavnije rešenje. To rešenje je da Vlada traži razrešenje ministra Gašića, da Vlada smeni direktora BIA Vulina, da ova Skupština smeni članove REM, da članovi REM-a uvedu red u medijski prostor, tako što će najpre oduzeti frekvencije „Pinku“ i „Hepiju“, a onda možemo da razgovaramo o novim izborima.

Ovako je mnogo lakše i brže i, što je najvažnije, korisnije je za građane. Hvala.

PREDSEDAVAJUĆA: Pravo na repliku, Milenko Jovanov. Izvolite.

MILENKO JOVANOV: Važno je zbog građana Srbije da vide kako izgleda rasprava opozicionih stranaka, odnosno u ovom slučaju jedne opozicione stranke kada je predstavnik Vlade ovde iz SPS, kada je tačka dnevnog reda razrešenje člana Vlade koga je predložila JS, koji dolazi iz koalicije SPS-JS, ali to ne može bez pominjanja Aleksandra Vučića, i to je fascinantno.

Oni su toliko opterećeni predsednikom Vučićem da ne može čak ni nešto što apsolutno nema veze sa SNS i predsednikom Vučićem da prođe bez pominjanja predsednika Vučića i SNS.

Izvolite, Lazoviću, nešto dovikujete. Kažite?

(Radomir Lazović: Pogrešan govor.)

Pogrešan govor? Apsolutno pogrešan, čovek promašio temu, samo se okrenite, pa mu recite. Potpuno promašio temu, potpuno sam saglasan sa vama.

Oni očigledno imaju, kaže – pogrešan govor, i sad je meni jasno o čemu se radi, oni imaju spremne govore za različite situacije i sad je iz tog budžaka izvukao pogrešan govor, pročitao nam govor za bog zna šta. Priča čovek o predsedniku Vučiću. Čovek nema veze s ovim, niti je tačka dnevnog reda, niti ima bilo kakve veze sa tim. Ali, to sa druge strane govori nama jednu drugu stvar, da su i oni negde u dubini duše svesni da legitimitet predsednika Vučića, koji je na predsedničkim izborima dobio dva miliona i 300 hiljada glasova, a prvi iza njega dobije 670 hiljada glasova, je toliki da apsolutno moraju, negde iz podsvesti makar, da ga spomenu i da kažu nešto o njemu, iako on nema nikakve veze sa tačkom dnevnog reda.

Sa druge strane, ovo nama govori da apsolutno nisu spremni za ovu raspravu. U pet minuta je moglo da se kaže sve ono što je rečeno, a tiče se tačke dnevnog reda. Ponovo imamo čitanje i prepričavanje novinskih naslova, ali ako nešto mogu da pohvalim, bar danas ne čitaju crnu hroniku. Hvala.

PREDSEDAVAJUĆA: Zahvaljujem.

Reč ima ministar. Izvolite.

ĐORĐE MILIĆEVIĆ: Zahvaljujem.

Samo nekoliko stvari, obzirom da sam shvatio da je postavljeno u formi pitanja predstavniku Vlade.

Dakle, ja ne želim danas kao predstavnik Vlade da govorim o privatnom životu gospodina Baste, već o njemu kao ministru i kao delu Vlade Republike Srbije, odnosno kao što sam rekao, kolektivnom organu.

Ovde ne govorimo o tome da li je on bio dobar ili loš ministar privrede. O tome može da govori predsednica Vlade Republike Srbije. Svako od nas unutar Vlade Republike Srbije uvek je spreman da podnese odgovornost i položi računa za ono za šta je preuzeo odgovornost.

Ovde govorimo o delovanju koje je suprotno onome što je, kao što sam rekao, jasno definisana državotvorna politika Vlade Republike Srbije i ne bih, malo je gruba reč, znate, rekli ste – Vlada se drznula. Naravno da Vlada ima jasno definisanu politiku i da je tu politiku i te proklamovane ciljeve i načele… O tome je govorila predsednica Vlade tokom izlaganja ekspozea ovde u Narodnoj skupštini Republike Srbije i potpuno je logično da se ta i takva politika koordinira sa predsednikom Republike. Dakle, razlog nije deo njegovog resora i ne govorim o tome da li je loš ili dobar ministar.

Kada je reč o onome o čemu ste, takođe, govorili - o sankcijama Rusiji, ja sam u uvodnom izlaganju jasno rekao da je Savet za nacionalnu bezbednost izašao sa jasnim i nedvosmislenim stavom, ali je tačno i ovo što ste rekli, o čemu je govorio i predsednik Republike i prvi potpredsednik Vlade i ministar spoljnih poslova, da ćemo svakako pratiti situaciju, uvek donositi odluke koje će biti u najboljem interesu građana. Nećemo dozvoliti da naši građani, ekonomija i razvoj trpe zbog bilo čega jer i predsednik Republike i Vlada Republike Srbije smatraju da ne postoji viši interes. Kao što je predsednik više puta rekao, dakle, sagledaćemo gde je granica do koje možemo izdržati pritiske te vrste. Ponavljam, godinu i po dana je prošlo i Srbija nije promenila svoj politički kurs.

Slušali smo tokom izborne kampanje da će i SNS i SPS i JS da samo tokom izborne kampanje govorimo da nećemo uvesti sankcije Rusiji, da nećemo priznati nezavisnost tzv. Kosova i Metohije, a da ćemo odmah nakon izborne kampanje upravo to učini. Godinu i po dana je prošlo, političi kurs je nepromenjen, politika, kao što sam rekao, jasna i nedvosmislena.

Što se tiče spoljne politike, ona je potpuno jasno i precizno definisana. O spoljnoj politici je naročito bilo reči, ako se sećate, nakon odluke u Savetu Evrope i nagrade koju je Priština dobila od strane Saveta Evrope. Tada smo imali sednicu Vlade Republike Srbije zajedno sa predsednikom Republike Aleksandrom Vučićem i jasno definisali, rekao bih, šta je to što činimo i kako se ponašamo u narednom vremenskom periodu. Svakako da nismo zemlja koja će zbog jednog glasanja promeniti odnose sa čitavim svetom, i to nikako ne smemo da dozvolimo, ne smemo da prekidamo odnose sa svima.

Znamo, kao što sam rekao u uvodnom izlaganju, da je većina članica EU za nezavisnost tzv. Kosova, pa smo i dalje na evropskom putu, ali kako se ponašamo u narednom vremenskom periodu? Kada je reč o ponašanju, oni koji su raspoloženi prijateljski ka Srbiji, i to su jasno pokazali na sednici Saveta Evrope, oni su ispred svih, njih daleko više poštujemo. U spoljnoj politici vodimo računa, pre svega, o bilateralnim odnosima, ne izlazimo iz granica recipročnosti. To se ne kosi… Naravno, zapravo, to se na neki način kosi sa prvim stavom naše strategije poštovanja međunarodnog prava i Povelje UN o kojoj sam maločas govorio, ali ispunimo prvi, pa onda sledi drugi zadatak.

Ne moramo, dakle, sa previše emocija, kao do sada, da reagujemo kada je reč o teritorijalnom integritetu i suverenitetu drugih država, jer druge države nisu pokazale takvu vrstu emocija kada je reč o Srbiji, konkretno na sednici Saveta Evrope. Dakle, ne moramo da štitimo po svaku cenu.

Nisu ove promene beznačajne, nisu tektonske, ali jesu suštinske i mi smatramo da je to fer i da je to odgovorno, pre svega, prema Srbiji, prema građanima Srbije.

Srbija, dakle, kao što sam rekao, nikada nije bila uzdržana po pitanju teritorijalnog integriteta i suvereniteta Ukrajine. Sankcije su nešto drugo. To je naša politika. Spoljna politika jedne zemlje nije, kao što znate, priča za sebe, ona je deo sveukupne političke strategije naše zemlje i mora biti u skladu sa unutrašnjom politikom zemlje.

Ako je suština zaštita teritorijalnog integriteta i suvereniteta, a jeste, onda je potpuno normalno da svi koraci koje preduzimamo i koje ćemo preduzimati u narednom vremenskom periodu upravo budu usmereni na pravo našeg naroda, na zaštitu teritorijalnog integriteta i suvereniteta i koliko je moguće reagovati u raznim međunarodnim organizacijama. Naša odbrana je kako, dakle, glasaju u tim međunarodnim organizacija.

Zahvaljujem.

PREDSEDAVAJUĆA: Zahvaljujem.

Reč ima Balint Pastor.

(Radomir Lazović: Replika.)

Niste spomenuti, ni jedan, ni drugi. Vrlo smo pažljivo pratili, tako da vas molim…

(Radomir Lazović: Replika.)

Nemate pravo na repliku. Niste spomenuti ni na jedan način, apsolutno, imenom, prezimenom, niti ime, prezime poslanika, niti naziv stranke, niti bilo ko od vaših…

(Radomir Lazović: Možemo li stenogram da pogledamo?)

Možemo, naravno, uvek stenogram da pogledamo.

Reč ima Balint Pastor.

Izvolite.

BALINT PASTOR: Gospođo predsedavajuća, gospodine ministre, dame i gospodo narodni poslanici, poslanička grupa SVM će podržati predlog za razrešenje dosadašnjeg ministra privreda gospodina Radeta Baste i dozvolite mi da u samo nekoliko rečenica obrazložim zbog čega će tako poslanička grupa SVM postupiti.

Po našem Ustavu u Republici Srbiji važi čist parlamentarni sistem državne vlasti. U čistom parlamentarnom sistemu državne vlasti ministre, članove Vlade predlaže mandatar. Član Vlade odgovara za svoj rad predsedniku Vlade, Vladi i Narodnoj skupštini. U ovom slučaju je predsednica Vlade predložila razrešenje dosadašnjeg ministra privrede sa funkcije i u ovakvim situacijama je to jedno tehničko pitanje. Da je ministar privrede podneo ostavku, Skupština o ovom pitanju i ne bi trebala da raspravlja, ali pošto on nije podneo ostavku, a predsednica Vlade je podnela predlog za razrešenje dosadašnjeg ministra privrede, Narodna skupština treba da se izjasni o tome pitanju. Jedino je Narodna skupština organ koji ima nadležnost da razreši ministra privrede u ovom slučaju ili bilo kog člana Vlade.

Da je po našem Ustavu u Srbiji kancelarski sistem, kao što je npr. u Nemačkoj ili u Mađarskoj ili u nekim drugim državama, Skupština i ne bi trebala da raspravlja o razrešenju ministra, već bi predsednik Vlade mogao, u ovom slučaju predsednica Vlade bi mogla da razreši ministra i bez odobrenja Narodne skupštine. Pošto je Srbija zemlja sa čistim parlamentarnim sistemom državne vlasti, Narodna skupština je jedini organ koji ima nadležnost da izabere i da razreši bilo kog člana Vlade.

Zašto sam rekao da je ovo tehničko pitanje? Ovo je tehničko pitanje zbog toga što je predsednica Vlade predložila razrešenje ministra na predlog JS iz koje stranke je i izabran za ministra dosadašnji ministar privrede. U saglasnosti sa predsednikom SPS, pošto su te dve stranke zajednički nastupile na izborima, to je bio jedan politički predlog, kao što i treba da bude, u skladu sa koalicionim sporazumom, a predsednica Vlade je to formulisala na način kako je to predviđeno Ustavom. Zbog poštovanja koalicionih odnosa, zbog poštovanja nadležnosti Narodne skupštine Republike Srbije, poslanička grupa SVM će glasati za taj predlog.

Interesantno je što su se već određene opozicione poslaničke grupe izjasnile da neće podržati predlog za razrešenje ministra. Ne znam da li postoji jedna država u svetu u kojoj opozicija ne glasa za razrešenje člana Vlade, ali u Srbiji je to tako.

Mi ćemo glasati za razrešenje dosadašnjeg ministra zbog tih tehničkih razloga o kojima sam govorio i iz još jednog razloga, a to je da po našem Ustavu Vlada organ koji vodi politiku. Uvođenje ili ne uvođenje sankcija Ruskoj Federaciji je svakako jedno vrlo bitno političko pitanje i po tom pitanju treba da postoji jedinstvo unutar Vlade Republike Srbije. Naravno, svako ima pravo na svoje mišljenje, ali o krucijalnim, strateškim pitanjima ne može da bude soliranja u Vladi. Zbog toga ćemo isto da podržimo Predlog predsednice Vlade.

Na kraju da kažem, mi se u potpunosti slažemo, trenutno, kao što smo se slagali u ovih prethodnih godinu i po dana sa stavom Vlade da se ne uvode sankcije Ruskoj Federaciji zbog toga što smatramo da bezbednost građana treba da bude na prvom mestu i ta bezbednost bi svakako bila ugrožena u energetskom i još nekim pitanjima ukoliko bi Srbija uvela sankcije Ruskoj Federaciji. Iako se mi naravno zalažemo od osnivanja SVM za naše punopravno članstvo u EU, trenutno ova dva pitanja nisu i ne mogu da budu povezana.

Rekao sam, bezbednost treba da bude na prvom mestu, bezbednost u energetskom smislu, ali i bezbednost u svakom drugom pogledu. Još jednom bih želeo da apelujem na Vladu Republike Srbije, pošto je tu ministar Milićević, da Vlada vodi računa i o bezbednosti građana u vezi migrantske krize. Puno puta smo o tome razgovarali, rekao sam to prethodnih dana i ministru unutrašnjih poslova i predsednici Vlade, nije normalno da se građani Subotice i još nekih gradova i naselja u Srbiji bude na rafalnu paljbu migranata.

Puno toga je učinjeno, mnogo je u većoj meri policija i Žandarmerija prisutna na terenu, zahvaljujemo što je to tako, ali apelujemo još jednom da se obezbedi bezbednost građana u svakom pogledu, pa i u tom pogledu.

Još jednom da ponovim, poslanička grupa SVM će glasati za predlog predsednice Vlade za razrešenje dosadašnjeg ministra privrede. Zahvaljujem.

PREDSEDAVAJUĆI(Usame Zukorlić): Zahvaljujem.

Reč ima ministar.

ĐORĐE MILIĆEVIĆ: Zahvaljujem, gospodine Pastor.

Vi ste zapravo u svom izlaganju jasno definisali proceduru kada je reč o razrešenju ministra unutar Vlade Republike Srbije. Definisali ste i Ustav. Dakle, Vlada jeste organ koji vodi politiku. Rekli ste ono o čemu sam i ja govorio, između ostalog u uvodnom izlaganju, da sankcije jesu političko pitanje, ja sam samo dodao da na to pitanje ne treba da posmatramo iracionalno u smislu da upravo ovo o čemu ste govorili, dakle treba da imamo na umu bezbednost na prvom mestu.

Dakle, da, imamo parlamentarni sistem državne vlasti i ne postoji način da imenujete ili razrešite ministra u Vladi Republike Srbije, a da to ne prođe proceduru i da to ne bude u Narodnoj skupštini Republike Srbije na predlog predsednice Vlade i da svaki član Vlade, to sam i ja rekao, odgovara za rad predsedniku Vlade Republike Srbije.

Što se tiče migrantske krize, vi znate da i predsednik Republike i Vlada Republike Srbije posebnu pažnju i akcenat stavljaju na ovo pitanje i posvećuju se ovom pitanju. Jako dobro znate da je jedna od ključnih tema o kojoj se razgovaralo u Beču, a sastanku su prisustvovali i predsednik Republike i ministar unutrašnjih poslova i ministar spoljnih poslova, upravo jeste migrantska kriza, što zapravo jasno govori o odlučnosti i opredeljenosti Vlade kada je reč o ovoj temi.

Još jednom zahvaljujem, gospodine Pastor, vama i vašoj poslaničkoj grupi. Inače, naravno, znate, ovo je demokratija i legitimno je pravo svake poslaničke grupe da ima svoj stav po svakom pitanju. Naravno i po ovo pitanju kada je reč konkretno o razrešenju ministra privrede. Zahvaljujem.

(Radomir Lazović: Poslovnik.)

PREDSEDAVAJUĆI: Mislim da ste se razumeli sa predsedavajućom.

Poslovnik, Radomir Lazović.

RADOMIR LAZOVIĆ: Hvala, predsedavajući za reč.

Dakle, smatram da je povređen član 104. U pitanju je replika. Smatram da mi nije omogućeno da imam repliku i meni kao nekome ko je pomenut imenom i prezimenom i kolegi.

Dakle, ovde u ovom članu stoji da ukoliko dođe do pogrešnog tumačenja izlaganja kolege, narodni poslanik ima pravo na repliku i sad ću vam reći zašto je to pravo povređeno, a povređeno je zbog toga što bi smo mi voleli da saznamo šta je to pogrešio gospodin Basta kada govori o ovoj Vladinoj politici, samo da nam objasnite kada imamo ovde i članove Vlade koji govore nešto slično?

Dakle, on je ovde pogrešio u tome što je rekao da je njegova procena…

PREDSEDAVAJUĆI: Ja vas molim samo da ne replicirate, već samo…

RADOMIR LAZOVIĆ: Ne, ne, treba mi deset sekundi još i tu ću se zaustaviti, ne brinite. Ne želim da zloupotrebljavam ovo. Dakle, njegova je procena da zemlja trpi veliku štetu zbog ne uvođenja sankcija, a vamo imamo situaciju da je Ivica Dačić rekao da će se uvesti sankcije ukoliko je…

PREDSEDAVAJUĆI: Da li želite da se Skupština izjasni?

RADOMIR LAZOVIĆ: Eto toliko. Ne, ne treba da se izjasni.

PREDSEDAVAJUĆI: Reč dajem zameniku predsednika poslaničke grupe „ZA POMIRENjE“, gospodinu Miliji Miletiću.

MILIJA MILETIĆ: Zahvaljujem se, poštovani potpredsedniče Skupštine, gospodine Zukorliću.

Poslanički klub „ZA POMIRENjE“ će podržati, normalno, Predlog predsednice Vlade za razrešenje ministra Baste na inicijativu JS i SPS, kao koalicionih partnera.

Jednostavno, o gospodinu Basti nemam šta da kažem, da govorim zato što čoveka ne znam. Ono što je on kao ministar radio, o tome isto neću govoriti, ali govoriću o stvarima koje su bitne za sve nas. Stranka i koalicija koju vodi gospodin Dačić, SPS, JS su predložile ministra u Vladi koji je na njihov predlog i izabran ovde u Skupštini, normalno na Predlog predsednice Vlade. Prema tome, ja sam i ranije govorio konkretno o predsedniku, gospodinu Draganu Markoviću Palmi, čovek koji vodi JS i iz čijih je redova i bio ministar o kome sada govorimo, gde je on i kao gradonačelnik i kao čovek dao veliki doprinos i razvoju Jagodine, pomoći privrednicima u Jagodini, upošljavanju ljudi.

Tako da, očekujem normalno za sve nas koji živimo na teritoriji Jugoistočne Srbije, gde ima veliki broj nezaposlenih ljudi, očekujemo normalno da se i Vlada i nadležni ministar koji bude, a sadašnji ministar je Siniša Mali koji obavlja funkciju do izbora novog, da se stavi akcenat na ta područja, nerazvijena područja, gde treba dovesti investitore, gde se treba stvoriti ta klima za investiciju, da mogu sutra ljudi da dolaze, da mogu ljudi tamo da investiraju, da mogu tamo ljudi da se zapošljavaju i da sutra u tim opštinama se vraćaju mladi ljudi, da svojim, gde svi oni koji završe visoke škole, koji su završili fakultete rade u nekim većim centrima, rade van granica Srbije, da mogu da se vrate i da zajedno svi gradimo i razvijamo te opštine.

Gospodin Dragan Marković je pokazao kako to treba da se radi da dovodi investitore i očekujem normalno da i on kao predsednik i kao poslanik, predsednik jedne stranke i kao poslanik pomogne i svojim autoritetom i svojim iskustvom da i male opštine, kao i ona iz koje ja dolazim, i velike na Jugoistoku Srbije imaju mogućnost da zajedno, potpomognute od strane Vlade i ministara budućeg, da mogu da uposle ljude da tamo ljudi mogu da žive, da se razvijaju. Veliki akcenat za nas jeste da maši mladi ostanu u tim našim opštinama i da se vraćaju, da se uposle žene, žene koje nemaju posla da se zaposle da mogu da dobiju posao i da to bude samo za razvoj opštine.

Vlada Republike Srbije mora i u narednom periodu staviti još veći akcenat na takva područja. Ministarstvo privrede je veoma bitno ministarstvo, koje mora raditi mnogo ozbiljnije sa opštinama koje su u četvrtoj grupi nerazvijenosti ili čak i peta, devastirane opštine. Tim opštinama mora da se pokloni velika pažnja, ne samo retorički, već direktno, putem donošenja određenih uredbi, pravilnika, kojima se olakšava da ljudi koji tamo žele da uposle nekoga, da postanu svoj privredni subjekt, da ti ljudi sutra mogu da imaju određene povlastice i kad dođu tamo da rade, da oni sutra kroz određena oslobađanja upošljavaju ljude i da tamo budu veće plate. Sigurno je da za to postoji mogućnost i siguran sam da to možemo svi zajedno da odradimo.

Još jednom, poslanički klub „Za pomirenje“ će glasati za razrešenje ministra Baste i očekujemo i u narednom periodu da to ministarstvo stavi mnogo veći akcenat na opštine u kojima ima nezaposlenih, u kojima treba dovođenje investitora i opštine u kojima ima budućnosti, ali treba mnogo veća pažnja, ne samo retorička nego mnogo veća pažnja kroz oslobađanja za privrednike kroz dodatne subvencije za zapošljavanje ljudi. Još jednom kažem, akcenat treba da bude na mladim ljudima, na naše žene koje su nezaposlene. Hvala još jednom.

PREDSEDAVAJUĆI: Sledeći ima reč gospodin Boško Obradović. Izvolite.

BOŠKO OBRADOVIĆ: Hvala, predsedavajući.

Poštovane kolege narodni poslanici, poštovani građani Srbije, dozvolite da na temi zahteva Vlade Republike Srbije za razrešenje jednog svog ministra, ministra privrede, Rada Baste, probam da dočaram kako funkcioniše ili ne funkcioniše ovaj sistem vlasti i kako zapravo mi ne samo pod ovom vlašću, već više decenija unazad trpimo teror neke vrste agenata stranog interesa u Vladi Republike Srbije.

Pre nego što pređem na činjenicu da je Srpski pokret Dveri odmah nakon izlaska ministra Baste u javnost i njegovog zahteva da Srbija uvede sankcije Ruskoj Federaciji, zatražili smo ostavku ministra Baste zbog vođenja suprotne politike ne samo zvaničnoj politici Vlade Republike Srbije, već našim nacionalnim i državnim interesima, pre svega, tako da ćemo i u danu za glasanje apsolutno glasati za smenu ministra Baste.

Ono što međutim ovde pre nego što krenem da obrazlažem razloge za to, moram da napomenem jeste zašto ovde u Narodnoj skupštini danas nije predsednik Vlade, Ana Brnabić, koja je podnela ovaj predlog za razrešenje, da nam odgovori na određena pitanja zašto je Bastu uopšte predložila za ministra u Vladi, što je po meni važnije pitanje od toga zašto sada predlaže njegovu smenu. Takođe, ovde nema samog ministra Baste, što mislim da je apsolutno neprihvatljivo, koji, bez obzira šta ja mislio o njemu, ima pravo da odgovara na naša pitanja i ima mogućnost, u krajnjem, i da se brani od svega onoga što ću ja lično ovde reći o njemu.

Inače, gospodin Basta je jedna veoma interesantna politička figura koja slikovito govori o mnogim kadrovima aktuelne vlasti. U njegovoj zvaničnoj biografiji se navodi da je završio srednju školu unutrašnjih poslova „Pane Đukić“ u Sremskoj Kamenici i da je diplomirao na Fakultetu fizičke kulture u Novom Sadu. To je nesporno, kao što je nesporno i da je čovek otac četvoro dece, da je bio sportista i sve su to stvari koje su za pohvalu.

Međutim, od tog trenutka kreće njegov uzlet u političkoj karijeri, skopčan sa mnogo nepoznanica, o kojima ću ovde nešto reći.

Pre svega, on završava master studije ekonomije na, kako on to kaže, univerzitetu u Novom Sadu, što nema apsolutno nikakve veze sa državnim univerzitetom u Novom Sadu, već on završava kontroverznu Privrednu akademiju u Novom Sadu koja je inače leglo brojnih sumnjivih diploma. Nakon toga, on se naglo zapošljava u MUP u Beogradu od 1998. do 2005. godine, da ne postoji niti jedan podatak šta je on radio u MUP-u za ovih sedam godina. To jeste bila njegova struka, međutim, iz ove dotadašnje biografije i struke, ministar Basta najedanput, 2005. godine, postavlja se za savetnika direktora „Elektro Vojvodine“ Srbije. U to vreme, na čelu tog preduzeća bio je Srđan Kružević, kao nekadašnji funkcioner Jedinstvene Srbije, danas Srpske napredne stranke. Sa mesta savetnika direktora „Elektroprivrede Vojvodine“, ničim izazvanog mesta savetnika, bez ikakvih stručnih referenci do tada, Rade Basta skače na novu funkciju u drugom gradu, ne više u Novom Sadu, sada u Beogradu i u septembru 2018. godine imenovan je za vršioca dužnosti direktora, pazite, „Beogradskih elektrana“. Naravno, postaje najbliži savetnik kontroverznog zamenika gradonačelnika Beograda Gorana Vesića, pa čak je viđen i kao njegovo lično obezbeđenje u nekom konfliktu sa građanima Beograda na ulicama Beograda.

Tako dolazimo do ovog najnovijeg trenutka kada ministar Basta uopšte dolazi u mogućnost da postane ministar u Vladi Srbije, a to je nakon prošlogodišnjih izbora. Prva njegova izjava nakon prošlogodišnjih izbora bila je u maju 2022. godine, kada je zatražio ukidanje Srpsko-ruskog humanitarnog centra za vanredne situacije u Nišu. Uprkos tome, Aleksandar Vučić i Ana Brnabić ga predlažu za ministra u Vladi Srbije i vaša vladajuća većina ga bira. I ne samo to.

Nakon toga, sve pre nego što je izabran za ministra, Basta predlaže da se sa SAD i EU otvori naučno-istraživački centar za nuklearne tehnologije i nuklearna elektrana u Srbiji.

Potom, u oktobru 2022. godine postaje ministar privrede, a već u martu 2023. godine traži da se Vlada Srbije hitno izjasni o uvođenju sankcija Rusiji, što je, naravno, u potpunoj suprotnosti sa politikom Vlade.

Sve je počelo, međutim, sa jednom njegovom legendarnom izjavom sa pozicije direktora „Beogradskih elektrana“ pre godinu dana, kada Rade Basta čestita Kristoferu Hilu imenovanje za ambasadora SAD u Beogradu. Pazite ovaj hit, direktor „Beogradskih elektrana“ upućuje sledeće pismo: „Želim da vam uputim najbolje želje za uspeh na novoj dužnosti. Republika Srbija i SAD imaju prijateljske odnose i uveren sam da će pod vašim vođstvom, na obostranu korist dva naroda, naši bilateralni odnosi biti raznovrsniji i prošireni“, kaže Rade Basta, direktor Javno komunalnog preduzeća, kao da je ministar spoljnih poslova.

Nedavno pominje se da je Aleksandar Vučić negde izjavio, ja bih voleo da mi to potvrdite ili demantujete, da nikada nije sreo Radeta Bastu. Aleksandar Vučić bez koga se ne može izabrati čistačica u osnovnoj školi u Srbiji, bez odobrenja SNS, a kamoli ministar u Vladi Republike Srbije, sada može da se pere od Baste, ali pre toga morate da odgovorite na određena pitanja koja sam pripremio.

Prvo glasi – da li je tačno, kako je sam ministar Basta izjavio, da je 22. juna u 14.15 časova počela sednica Vlade na kojoj se odlučivalo o njegovo smeni, da ga je predsednik Vlade Ana Brnabić u 14.30 časova pozvala u Kabinet, prethodno mu zabranivši prisustvo na sednici Vlade gde se o njemu odlučivalo, kao što ga danas nema ovde u Skupštini gde se o njemu odlučuje, da li mu je neko zabranio dolazak ovde ili je možda ministar Milićević kažnjen da on mora da o tome govori zato što je lajkovao onu objavu Radeta Baste o uvođenju sankcija Rusiji, pa sada mora da se ovde pravda zbog toga što je svojevremeno uradio?

Na kraju, da li je tačno da je u isto vreme dok je smenjivan okupirano, kako on kaže, njegovo Ministarstvo privrede upadom obezbeđenja, isterivanje zaposlenih iz kancelarija i zaključavanje njegovog Kabineta?

O čemu se ovde radi?

Dakle, to je vaš ministar. To je vaš predlog. To je vaš kandidat za ministra privrede. To je vaš ministar privrede. Vi ste ga ovde hvalili. Vi ste ga ovde izglasali za ministra privrede i to je zapravo prvo moje pitanje – kako je Rade Basta bez ikakvih ozbiljnih, stručnih kvalifikacija uopšte izabran za ministra? Ko ga je tačno predložio, imenom i prezimenom? Da li će taj predlagač sada preuzeti odgovornost za svoj loš predlog?

Koliko je poznato, radi se o kandidatu koalicije SPS – JS, koja ga se u međuvremenu odrekla. Jedinstvena Srbija ga je isključila iz stranke, ali naravno da bi trebalo da odgovara za ovaj kadrovski promašaj.

Pitanje za Bastu, koga nažalost ovde nema, a voleo bih da mi odgovori, kako je sebi dozvolio da jedno priča pre izbora, a drugo radi posle izbora? Nema veće političke prevare od toga da pre izbora obećavate jedno, a posle izbora kada dođete na funkciju ministra radite drugo.

Kako je dakle, Basta, tek kada je izabran za ministara počeo da priča o uvođenju sankcija Rusiji, da se zalaže za EU i NATO? Sve suprotno dakle, predizbornom programu koalicije kojoj je pripadao.

Da li je Basta uopšte kandidat Socijalističke partije Srbije, Jedinstvene Srbije ili je on možda kandidat Srpske napredne stranke ili je možda kandidat američke ambasade za ministra u Vladi Republike Srbije? Da li je Basta možda kupio kandidaturu za ministra, za koliko para i od koga? Da li je to razlog što je toliko meseci ostao na funkciji uprkos suprotnoj politici od zvanične politike Vlade Republike Srbije? Zašto sa ovoliko meseci zakašnjenja raspravlja o njegovoj smeni? Ko ga je do sada štitio? Da li onaj ko mu je prodao ministarsko mesto i da li je njemu zauzvrat dato da zloupotrebljava državnu funkciju sa koje mesecima formira svoju prozapadnu političku organizaciju, zalaže se za uvođenje sankcija Rusiji, koristeći državne resurse za pravljenje političke stranke i za propagandu protiv interesa države Srbije sa ministarske funkcije.

Vi, ste to dozvolili, vi ga mesecima tolerišete na toj funkciji, a sada pokušavate da ga uvalite opoziciji, prepakovanog i redizajniranog, e, neka hvala gospodo zadržite ministra Bastu ili ga pošaljite onome koji vam ga je i poslao u Vladu, bez obzira iz koje strane zapadne ambasade da je u pitanju.

Šta nam dakle, gospodin Basta može reći u inicijaciji koju je nedavno primio na prijemu u američkoj ambasadi kada se slikao sa svim liderima prozapadne opozicije, koji su mu tako izdali sertifikat za prelazak u opoziciju, ulazak u koaliciju za uvođenje sankcija Rusiji. Ko je uopšte ovlastio kolege iz prozapadne opozicije da izdaju sertifikate ili je ovo možda samo bio pečat na sertifikat koji izdaje američka ambasada? Da li se iz svega ovoga može zaključiti da je gospodin Basta na liniji zapadnih centara moći, da eksponent američke ambasade čas u vlasti, čas u opoziciji i mislite da to može da vam prođe? Mislim i na jedne i na druge.

Koliko je još spavača zapada u redovima vlasti? Koliko je još agenata zapadnih interesa u Srpskoj naprednoj stranci i vladajućoj koaliciji? Nebojša Stefanović, Zorana Mihajlović, Dragan Šormaz, Rade Basta, imali kraja, tek kod vaših koalicionih partnera poput Vuka Draškovića, imali kraja zapadnim agenturama u Srbiji od 5. oktobra 2000-tih do danas?

Ko je poslao Jelenu Milić, najvećeg NATO lobistu u Srbiji za ambasadora Srbije u Hrvatskoj, ako ne Srpska napredna stranka. Ko je pre neko veče pravio tajnu žurku za Edija Ramu i Aleksa Soroša, sina Džordža Soroša, najvećeg mrzitelja Srba, Slovena i pravoslavlja uopšte, ovde u Beogradu, ako to nije bio Aleksandar Vučić?

Ko su još buduće Baste u Vladi Republike Srbije? Koliko ih još ima u Vladi? Kada će svoje pravo lice pokazati ostali zapadni spavači u Vladi Srbiji? Ko će sledeći biti za sankcije Rusiji, za priznanje lažne države Kosovo, za ulazak u NATO, za priznanje lažnog genocida u Srebrenici ili za LGBT propagandu u našim vrtićima i školama? Dubravka Đedović, Tanja Mišćević, Marko Blagojević, Žigmanov, Vesić Mali, Brnabić ko su sve agenti zapadnih interesa u Vladi Republike Srbije? Ima li u Vladi Republike Srbije neko ko nije za zapad i ko ne radi za zapadni interes, ima li neko ko radi za srpske nacionalne i državne interese?

Konačno zašto izbacujete Bastu iz Vlade kada većina vas misli kao on? Zato što je glasno rekao ono što većina vas misli, ali što ne želite i ne smete da kažete građanima Srbije zato što znate da je 80% građana Srbije protiv toga. Čak i Basta na jednom mestu to kaže, zašto je tražio da se svi ministri javno izjasne o uvođenju sankcija Rusiji, za šta se on jedini javno založio. Pa kaže – zato što i narod treba da čuje da oni javno ne iznose mišljenja i stavove koje iznose kada ih javnost ne čuje. Dakle, ima još ministara koji su za uvođenje sankcija Rusiji u ovoj Vladi, ali ne smeju to javno da kažu zato što znaju da je preko 80% građana Srbije protiv toga. Koliko još Basti sedi u ovoj Vladi Republike Srbije?

Basta i njemu slični Šormazi za mene lično nisu problem, oni su javno izašli rekli šta misle, oni zagovaraju tu politiku javno i oni će na sledećim izborima svi zajedno ujedinjeni, i Nebojša Stefanović, i Zorana, i Šormaz, i Basta, i Čeda i Čanak svi koji podržavaju tu politiku, osvojiti 1% glasova na izborima, jer nema više građana Srbije koji zagovaraju tako pogrešnu politiku koja je suprotna našim nacionalnim i državnim interesima.

Dakle, mi sa njima znamo na čemu smo, građani Srbije ne znaju na čemu sa vama i koliko u Vladi Republike Srbije još Basti ima. Hvala vam na pažnji.

PREDSEDNIK: Pre nego što pređemo dalje, primili ste ostavku narodnog poslanika Nenada A. Mitrovića na funkciju narodnog poslanika u Narodnoj skupštini Republike Srbije, izveštaj Odbora za administrativno-budžetska i mandatno-imunitetska pitanja Narodne skupštine povodom razmatranja ove ostavke, koji je utvrdio da je podnošenjem ostavke nastupio slučaj iz člana 131. stav 2. tačka 6. Zakona o izboru narodnih poslanika i predlaže da Narodna skupština u smislu člana 133. istog zakona konstatuje prestanak mandata ovom narodnom poslaniku.

Saglasno članovima 132. i 133. Zakona o izboru narodnih poslanika, Narodna skupština na predlog Odbora za administrativno-budžetska i mandatno-imunitetska pitanja konstatuje da je prestao mandat pre isteka vremena na koje je izabran narodnom poslaniku Nenadu A. Mitroviću danom podnošenja ostavke. Saglasno Zakonu o izboru narodnih poslanika, izvršiće se popunjavanje upražnjenog poslaničkog mesta u Narodnoj skupštini.

Pravo na repliku.

Izvolite.

MILENKO JOVANOV: Neću se obazirati na tu ideju da hoće čovek da uređuje kompletnu političku scenu Srbije. To stvarno niti sam stručan da komentarišem, niti mogu adekvatno da ocenim.

Interesantno je nešto drugo, da je ovo već drugi put u sali, evo koliko sam prisutan, pošto je bila sednica odbora, nisam slušao sve, ali sam čuo dva opoziciona predstavnika i kod obojice imate istu situaciju, a to je da oni nekom ne daju, u ovom slučaju ministru Basti o čijem razrešenju danas raspravljamo, oni će da odrede da li on može da bude opozicija ili ne može da bude opozicija. Znači, on ne može da bude opozicija. Zašto? Zato što su oni rekli. Ja sada očekujem da oni glasaju da on ostane ministar, jer to je jedini način da on ne bude opozicija. On čovek pravi svoju političku organizaciju i ide u nekom drugom pravcu, ali ne, oni će da kažu ne, ne, ti ne možeš da budeš opozicija, mi smo rekli da ne možeš, mi smo ti koji će da vam kažu ko može da bude opozicija, ko ne može da bude opozicija, ko drugačije kaže, kleveće i laže i našu će osjetit pest. To vam je otprilike to.

Jedini problem je što to oni ne odlučuju, ne znam kako da im saopštim, a da ih mnogo ne boli. Sa druge strane, nabroji se gomila zamerki ministru Basti, te nije valjalo ovo, te nije valjalo ono, opet imamo retroaktivne odgovornosti još za vreme kada je bio u Beogradskoj toplani, a onda kažemo – ne, ne treba da ga smenjujemo, treba da ostane tu. Šta vi ljudi u stvari hoćete? Šta vi ljudi u stvari mislite i kako ste opet došli do Aleksandra Vučića koji ni na koji način ne upravlja SPS, JS, niti njihovom koalicijom. Tako da, fascinantna je ta opterećenost Aleksandrom Vučićem i zaista čini se da ono što je govorio nekoliko puta, da kada bi on sutra napustio politiku, oni bi prestali da se bave politikom, jer kada izbacite sve što se tiče Aleksandra Vučića iz njihovog rečnika i onoga što govori iz njihovih govora, bila bi još veća praznika. U političkom smislu, ta praznika je ogromna, ali tada ne bi bilo baš nikakve sadržine, jer oni osim Aleksandra Vučića ništa drugo ne vide.

U svakom slučaju, ja sada nisam razumeo, hoće oni da glasaju da Basta ostane ministar ili će da glasaju da Basta ne bude ministar. U svakom slučaju, biće zanimljivo ovo do kraja, ali deluje da je ovo strah jednog dela opozicije šta će da se desi ako se neko nov pojavi u opoziciji. Da sam znao da će to tako da izgleda, pa da vidim sa kolegama da ipak ostanemo u kancelarijama, damo kvorum i onda uz kokice posmatramo ovaj međuopozicioni rat koji izgleda bukti. Hvala.

PREDSEDNIK: Hvala.

Reč ima ministar.

Izvolite.

ĐORĐE MILIĆEVIĆ: Zahvaljujem uvaženi predsedniče.

Ne bih se bavio teorijama zavere, ali želim samo nekoliko stvari potpuno jasno i precizno da kažem. Ne možete da kupite, niti možete da prodate mesto u Vladi Republike Srbije, ni putem sertifikata nekakvih, ni bez tog sertifikata.

Da Srbija trpi višedecenijski teror, kada to kažete onda potcenjujete građane Srbije i kažete jasno građanima Srbije da su izgubili osećaj za definisanjem prioriteta i da prepoznaju prave vrednosti i rezultate, a prave vrednosti i rezultati u Srbiji se prepoznaje kroz demokratiju, a demokratija se ostvaruje na izborima, a da bi uređivali političku scenu Srbije nije vam dovoljno 3% glasova, potrebno vam je daleko veća podrška građana Srbije.

Da, tačno je, deo koalicije zajedno sa SNS i SPS i JS, i ni gospodin Marković iz čijih redova je dolazio ministar privrede, došao ministar privrede, ja kažem dolazio, jer koliko sam shvatio više nije član JS, ali o tome će govoriti gospodin Marković, nikada ni gospodin Marković, ni gospodin Dačić tokom izborne kampanje, a i nakon izborne kampanje nisu rekli da će Srbija uvesti sankcije Rusiji.

Ne možete tokom izborne kampanje govoriti jedno, a nakon izborne kampanje raditi drugo i to bi bilo ono o čemu smo maločas imali prilike da slušamo odgovornost ili nekakva vrsta političke prevare. Nismo mi tražili 3. aprila da se uvedu sankcije Rusiji i nismo mi iz vladajuće koalicije menjali retoriku.

Na samom kraju, ne postoji i nema, ova Vlada nije ni proruska, ni prozapadno, ovo je prosrpska Vlada koja isključivo i jedino radi u interesima Srbije i o interesima građana Srbije. Kako radi i na koji način? Legitimno je pravo, kao što sam rekao svake poslaničke grupe da ima svoj stav, ali uvek je najmerodavniji sud građana na izborima. Ja verujem da ćemo vrlo brzo moći i da sagledamo taj sud. Zahvaljujem.

PREDSEDNIK: Hvala.

Reč ima Dragan Marković Palma.

DRAGAN D. MARKOVIĆ: Gospodine ministre, dame i gospodo narodni poslanici, JS sa našim koalicionim partnerom SPS-om, predložili smo Radeta Bastu za ministra privrede.

Šta je njegov CV tada u tom trenutku bio? Ne ulazeći šta je radio pre nego što je ušao u politiku, ali želim da kažem onima koji ne znaju, da je on imao neku svoju kompaniju koju je kasnije prodao, bar je tako meni rekao. Kada je bio direktor „Toplane“ nije bilo problema sa grejanjem u gradu Beogradu, na vreme je obavljen remont i sve ono što je vezano za infostan iz tadašnjeg resora sa funkcije direktora beogradskih toplana.

Kako je on predložen za ministra privrede? Predložen je tako što, jednostavno ja iz opravdanih razloga, kao privrednik 43 godine i kao grad koji vodim, grad Jagodinu, vizuelno i u ekonomskom smislu i u turističkom smislu, je promenio svoj izgled, ne živi se kao što je to bilo do 2004. godine. Mi ne želimo da jedno pričamo, a drugo radimo, ne samo u kampanji, ja sam takav čovek, tako sam rođen, da neću reći Rusija me sada vezala i da druga moja država, moja kuća je Rusija, ali nisu samo politički razlozi što mi treba da sarađujemo sa Rusijom, već i ekonomski razlozi. Ekonomski razlog glavni je cena gasa u zemljama koje su uvele sankcije Rusiji, a kolika je cena gasa u Srbiji i izvoz i ono što Srbija izvozi u Rusiju ne kupuju neke druge države.

Postavlja se jedno retoričko pitanje - da li bi sutra prestao rat između Ukrajine i Rusije kada bi Srbija uvela sankcije Rusiji? Naravno da ne. Tako da, poštovane dame i gospodo, taj CV takozvani koji je uvek bitan za neku funkciju, neću reći da nas je prevario CV, već ponašanje Radeta Bastu i to kao tada člana JS. Za sve njegove izjave ja sam mu govorio nema ja, pa ja, ja ispred Vlade, kao resorni ministar.

Znate šta, u politici postoje dva termina kao u medicini, a to je, akutna izjava i hronične izjave. Međutim, ove hronične izjave su učestale na štetu, slobodno mogu da kažem, ne na štetu srpske Vlade, nego na štetu građana Srbije. Vlada je kolektivi organ i ne možete vi da sprovodite neku autonomiju da sami određujete i odlučujete šta ćete da se radi, a da se ne bavite resorom koji se zove Ministarstvo privrede. To je jedan od glavnih razloga zašto smo ga mi najpre isključili iz JS.

Šta je još problem? Problem je nekada kada čovek u kontinuitetu nanosi štetu državi koja se zove Srbija da onaj ko ga je predložio traži njegovu smenu. Ovo nema veze sa smenom, odnosno sa zahtevom na primer da se smeni Bata Gašić ili da ne spominjem one druge. Znači, to nema nikakve veze. Kada negde odete u neku drugu državu, mora da zna i predsednik države i Vlada i predsednik Vlade šta ćete tamo pričati i zašto vi odlazite u tu državu. Ja sam obišao najmanje 15 država i uvek informisao i predsednika Vlade i Vladu i predsednika Vučića šta je razlog mog odlaska u tu državu i povratku donesem informaciju šta je bilo.

Mene lično ne interesuju funkcije, dame i gospodo, kao što pojedine interesuje funkcija, da uđe u fotelju, ali hoću da napravim indirektno prijateljske odnose da ja kao čovek koji živi u unutrašnjosti, a dugo sam u politici, kažem ono što mislim, ali to što mislim nikada nije na štetu ni za vreme dok je bio Koštunica, ni Tadić, a posebno za vreme od kada je Aleksandar Vučić pobedio i SNS ima većinu.

Ko si ti da ti sam odlaziš u neku državu i da ti sada pričaš šta je dobro, a šta loše bez obzira da li si opozicija ili pozicija, ali još sa funkcije ministra privrede. Znate, čovek može da pogreši, ali mora da ispravi grešku. Ne da smo mi pričali u kampanji pa za rad biračkog tela izneverili smo narod da nećemo da glasamo da se uvode sankcije Rusiji, da nećemo da glasamo za nezavisno Kosovo i da nećemo da ulazimo u NATO pakt. Uopšte nas ne interesuje, Ivicu Dačića i mene sada koliko ćemo mi glasova da dobijemo i tako dalje i naše koalicione partnere, naravno, ni njih ne, ni nas ne interesuje šta oni misle, mi zajedno radimo. Ja do sada nisam mogao da nađem neku manu predsedniku države Aleksandru Vučiću. Pazite, mi smo napravili prijateljske odnose sa zemljama koje su sve vreme gledale kako da ruše Srbiju.

Prvo želim da se zahvalim Erdoganu, predsedniku Turske koji je na neki način indirektno pomirio dva naroda Bošnjake sa Srbima. Želim i da se zahvalim Orbanu, predsedniku Mađarske, vi znate kako pre 13, 14, 15. godina se Mađarska ponašala prema Srbiji, ali evo sada pokazatelj, politika koju sprovodi ova država na noge je došao predsednik Crne Gore, gde sam siguran da ne misli kao Milo Đukanović i da ne postoji ljubomora zato što Srbija ima brži ekonomski napredak od Crne Gore. To očekujem i od Hrvatske, da i Hrvatska prizna ono što se zove ekonomija i vi naravno, se zove ekonomija u Hrvatskoj, da iskoristimo geografski položaj, i da sarađujemo. Da dete ne učimo kad se rodi kako su ne znam neprijatelji Srbi, odnosno srpskoj deci ne govorimo neprijatelji Hrvati.

Politika je posvađala bivše Republike i narode koji su činili bivšu republiku, a ne ne znam interes teritorijalni i da nije bilo dobrog života. Danas kada bi napravili anketu, da li ste da se vratite da Jugoslavija, nekad Jugoslavija od 20 miliona stanovnika, ima to tržište koje je imala nekada, ne manje, ali 70% bi reklo da.

Poštovane dame i gospodo, ja sam obišao od Egipta do Turske i ne samo tamo, već i u Rumuniji sam bio, primila me i predsednica Vlade tadašnje, bio sam kod predsednika Skupštine Turske i pričao o agresiji, oni su imali teroriste Feto, a mi vrlo dobro znamo ko je i zbog koga su nas bombardovali. Grčka, primljen na najvišem nivou, Austrija i da ne govorim sve države koje sam ja obišao i ne može ni jedan pojedinac sa pozicije ministra da ne sprovodi ono što donese kao odluku Saveza za nacionalnu bezbednost.

Znajte, meni mi je najteže da govorim o nekom ministru koji je iz redova JS, ali ako ne valjaš, ne poštuješ program, urušavaš nacionalno pitanje. Mi se zalažemo za ekonomski patriotizam i nacionalni pragmatizam, jer danas kada kažete patriota to je kao potrošena reč patriota. Danas je patriota da zaposlite ljude, da dovedete fabrike u Srbiju i ne može da se čuje stalno neko iz Vlade Republike Srbije koji, hajde što predloži na Vladi, pa to ne prođe, ali se daju saopštenja kako ne znam poziva se ovaj, onaj, itd.

Tako, da, poštovane dame i gospodo, ja želim da se izvinim što smo mi iz JS napravili takvu grešku i da takav čovek više nikada neće biti, ne ministar, nego ni član JS, evo zadužio sam Životu Starčevića da sve predsednike svih opštinskih i gradskih odbora JS proveri šta oni rade, čime se bave, itd, da ne može da vodi neko neki grad, a da nema pojma i da je video kako izgleda virman, da je prvi put video kako izgleda menica, da ne zna šta je timski ugovor i da ne govorim o ostalim stvarima.

Ja za sebe mogu da kažem da sam veoma iskusan čovek, ali nisam političar opšte prakse i da sve znam i nikada nisam rekao da sve znam, ali ponekada, znate kada čujete kako ništa ne valja u ovoj državi, samo mi da se vratimo biće mnogo bolje. Odakle bre da se vratite? Iz Švajcarske? Pa, koliko partija je izašlo iz te partije iz koje hoće da se vrate? Ima i nekih novih ljudi tu koji tada nisu bili i personalno lično nemaju odgovornost, ali mi moramo da se podsetimo i na to vreme.

Ja ovo govorim u smislu i u cilju onoga što se zove resor Vlada. I ne možete vi spoljnu politiku ili globalnu politiku sa pozicije resora ministra privrede da pričate o nečemu šta nema veze sa privredom. Nema veze.

Znači, ja sam gospodine Radeta Bastu zvao jedno pedeset puta, nemoj to da radiš, neću šefe, neću, itd, i onda smo poslali zahtev za njegovu smenu, pridružio nam se i naš koalicioni partner SPS Ivica Dačić, ministar inostranih poslova, i ja mislim da više…

Koja je to kokoška koja kokodače? Jel on nije pevac, on je kokoška. E, da, jer pevac kad krikne kokoška snese jaje, a ovaj kokodače, a da ne govorim dalje zbog gledalaca ove Skupštine.

Poštovane dame i gospodo JS je principijelna partija, ono što govorim o toj, radim ono što mislimo to i kažemo, ali nekad treba i da misliš šta će da kaže kao ova kokoška. Razumete? A ne da pričam sve i svašta i da ceo svet prati to što mi govorimo i u trenutku kada je ogroman pritisak na Srbiju, da se mi svađamo i da dolazi do nečega što se zove fizički kontakt, a nikome nije stalo do toga.

Izbori, izađe sa programom i kažeš – ovi što su radili, ništa ne valja, mi smo najbolji. Građani su ti koji procenjuju i ocenjuju i daju ocene, odnosno broj glasova pojedinim partijama.

Da nije bilo cenzusa od 3% neće da vam govorim ko bi ušao, ko ne bi ušao u parlament, to je njihova stvar, ali hoću, mislim hoću, predlažem i to sam govorio na prošloj sednici, da li ima neko pitanje gde ćemo mi biti jedinstveni da kažem – vi ste najgori po svemu, ali ovo pitanje je zajedničko, interes srpskog naroda i svih građana koji žive u Republici Srbiji. Nisam mogao da čujem ovde u parlamentu, jer i ja sam nekada bio opozicija, pa kad je nešto dobro podrži, kad je nešto loše kritikuj, budi principijelan u nečemu, to neće da ti donese glasove samo zato što si ti protiv i anti nečega.

Poštovane dame i gospodo, ja želim još jednom da se izvinim građanima Srbije, greške čovek pravi u životu i kad to kažem ne kažem da, e, mi sada sutra postavljamo drugog, on će biti najpametniji, itd.

Na mnogo skenera treba da prođe to lice, mislim onaj medicinski skener kada ga postavi, jer znate šta, ima i ona poslovica – Dajte čoveku vlast, pa ćete videti kako se ponaša.

Rade Basta je moje najveće neprijatno iznenađenje u životu i to sam mu rekao. To što se on bavio sportom, dalo mi je za pravo da kažem – sportisti su dobri ljudi, mi pravimo mostove, ja sam se bavio sportom, i danas sam sportski radnik, itd. Sportisti vode računa šta će da kažu, i da li to što kažu će nekoga da uvredi, itd.

Čak i na uvredu da budete fleksibilniji, da ne odgovarate terminom koji se zove uvreda. Uvek poneka kokoška ima, šta da radite.

Želim i da se zahvalim našem koalicionom partneru, SNS, najvećoj političkoj partiji, najbrojnijoj u parlamentu što je prihvatila da Rade Basta bude smenjen sa funkcije ministra privrede.

Puno vam hvala.

PREDSEDNIK: Zahvaljujem.

Ko još od predstavnika poslaničkih grupa želi reč?

Reč ima Nebojša Zelenović.

NEBOJŠA ZELENOVIĆ: Zahvaljujem.

Pre nego što iznesem stav i stranke Zajedno i našeg poslaničkog kluba Moramo - Zajedno, molio bih samo da se jedna stvar naglasi, a vezana je za to izvinjavanje koje je ovde mnogo puta pomenuto. Dakle, neko će danas morati da se izvinjava, predsedavajući, jer je predstavnik vladajuće većine upravo rekao da je predsednik jedne države došao na noge našem predsedniku.

Nisam siguran da je on čovek sa tom namerom došao u zvaničnu posetu državi Srbiji, pa verujem da će se tu negde naći neko obrazloženje ili možda čak izvinjenje za takvu jednu stvar. Nisam ni znao da predsednici država ovde dolaze na noge velikom predsedniku.

Druga stvar, molio bih da, kada bude bila rasprava, se napiše ime ministru Milićeviću, pošto piše samo da je ministar bez portfelja. Ajde što nema portfelj, nego nema ni ime, pa molim da mu napišete, da znaju ljudi ko je čovek koji se obraća.

Vidim da i vi niste zadovoljni. Nije kulturno.

Zašto mi imamo danas na dnevnom redu baš ovu tačku i zašto se ova tačka nalazi na dnevnom redu sednice na kojoj treba da se utvrđuje odgovornost ljudi za tragediju i da se priča o smeni članova REM-a? Pa, zato što ovo nije zaista rasprava o ministru Basti, ovo je samo jedna tačka koja je trebalo da kupi dodatno vreme, da se ova sednica oduži, odveze u leto, da bi se izgubilo interesovanje javnosti i građana za ono što jeste suštinski problem, a to je ko su najodgovorniji ljudi za tragedije koje su se desile i kako su se te tragedije desile i da li ćemo mi imati sve one smene koje smo tražili kroz zahtev „Srbija protiv nasilja“.

Dakle, interesantno je i kada se ova tačka našla na dnevnom redu, odnosno kada je predložena. Predložena je tačno između sedmog i osmog protesta, kada je protest počeo da se širi po Srbiji i kada ste se uplašili vi iz vlasti da će to da se raširi po celoj Srbiji, pa ko velite, ajde da probamo da još malo odužimo stvar da se ne bi sednica prekinula onda kada treba da se glasa, jer bi to glasanje moglo da dovede do jednog ozbiljnog podizanja energije kod već uzbunjene javnosti koja šeta iz sedmice u sedmicu po ulicama Beograda i Srbije. Dakle, to su pravi razlozi za ovu tačku na dnevnom redu.

Šta su zahtevi? Smena ministara, da se smeni REM, da se ukinu tabloidi, da nacionalne frekvencije budu oduzete „Pinku“ i „Hepiju“, da bude podneta odgovornost rukovodilaca RTS i, naravno, da se to sve uradi na ovoj sednici Skupštine.

Znate, vrlo je zabrinjavajuće za vlast to što sada 95%, možda i više, građana Srbije zna da postoje protesti, da 50% građana Srbije podržava te proteste, a ima čak 20% onih koji inače glasaju za stranke vlasti, odnosno za SNS, koji smatraju da je strašno to što se dešava u rijalitima i da zato rijaliti moraju biti ukinuti i jednako tako smatraju da je strašno i to što piše svakog dana u štampanim tabloidima.

Dakle, ova stvar ide kako treba što se tiče pobunjenih građana i mi ćemo naš pritisak nastavljati na ulici. Nastavićemo tamo gde god je to moguće. Protesti „Srbija protiv nasilja“ će se nastaviti i mi ćemo istrajavati na ispunjenju svih zahteva.

Sada bih rekao nekoliko stvari koje su vezana za ovo što ovde se jako često lepo spominje, a to reče sada i ministar u ovoj uvodnoj reči, evropski put. Evropski put Srbije, možete misliti. Evo, ja mogu sada da vam kažem da baš strelovito napredujemo, samo što nismo stigli.

Ovde niko nema problem s tim da stalno govori o tom evropskom putu, a svi iz vlasti činite sve da mi tamo zaista ne stignemo. Poslednje procene koje postoje na nivou EU od uvaženih eksperata, a to su mogli da čuju i neki predstavnici vlasti kada smo bili poslednji put u Briselu, a to je da će Srbiji trebati jedno 45 godina ovim tempom da stigne u EU.

Što lepo ne kažete ljudima da vi nećete tamo da idete? Lepo im kažite - mi tamo zaista ne želimo, mi to tako samo kažemo, ali u suštini nas to ne interesuje, jer da interesuje mi bismo tamo već bili u ovih 10 ili 11 godina. Što lepo ne kažete građanima još jednu istinu, a to je da ove reči koje su vama vrlo omiljene, ako mogu tako da kažem, evo sada smo čuli od raznih predstavnika, to je nacionalni interes, državotvornost, politika Vlade, da je to za vas nešto na određeno vreme. Ne mislite vi to stvarno, jer da mislite stvarno ne biste koristili reč nacionalni interes ako se to isplati. Mi ćemo ovako ako nam se isplati, a možemo i drugačije ako nam se isplati.

Kakve veze ima to da li se vama nešto isplati sa nacionalnim interesom? Kada smo mi definisali u ovom parlamentu nacionalni interes? Prošli put sam ovde 20 minuta držao predavanje o tome kako se definiše interes i lepo sam vam objasnio i tada, a mogu i sada da potvrdim, da vi nemate pojma šta je državni interes. Vi nešto naslućujete, ali ne znate to da iskažete i ne možete to ni da pretvorite u politiku zato što ne znate, jer da znate ti bi nacionalni interesi do sada bili ostvareni. Ne može nacionalni interes da bude ako nam odgovara cena gasa ili ako nam ne odgovara cena gasa. Kakav je to nacionalni interes, moliću lepo? Pare? Da li je do para? Pa, što niste rekli građanima da je do para.

Čekajte, evo sada je rekao isto jedan predstavnik vladajuće većine iz jedne manjine… Sećate se kako je lepo rekao? Da, predstavnik većine iz nacionalne manjine. Kaže on da ta manjina apsolutno podržava politiku Vlade, da oni jesu za evropski put. Pa, što ne pita on Orbana kako je Orban uveo sankcije Rusiji? Pa, kako se Orbanu isplati da uvede sankcije Rusiji i svima oko nas na sto kilometara u okruženju? Svima se isplati da uvedu sankcije Rusiji, a kako to da se nama ne isplati ako dođemo do toga da su pare u pitanju, pošto kod vas su izgleda pare u pitanju? Kako se svima isplati, samo se nama ne isplati? Što ne kažete ljudima istinu? Počnite da govorite istinu.

Dakle, mi smo… da još jednom tu grešku koja se pojavila u raspravi danas, o tome kako je neko zagovarao sankcije Rusiji ili nije zagovarao sankcije Rusiji, ovo je jedina poslanička grupa i jedina stranka koja je od početka, kada je krenula agresija Ruske federacije na jednu nezavisnu državu rekla da se to mora osuditi i da se mora naša spoljna politika usaglasiti sa spoljnom politikom EU jer je to naša obaveza koju smo kao država preuzeli. Vi ste rekli da to ne može da se desi i da postoji nekakva državotvornost i nacionalni interesi. Niko drugi tad u kampanji kada se desila agresija do završetka kampanje nije to govorio kao stranka Zajedno i mi našu politiku imamo i ja znam da je lako kritikovati i reći – može ovako, može onako, ali ja vama kažem kako je jedino moguće i to sam obrazložio više puta u parlamentu i sada ću ponoviti još jednom kako je moguće obezbediti društveno blagostanje, kvalitetan, siguran i bezbedan život svih građana Srbije, bolji život, sigurnost. Tako što ćemo napraviti dogovor sa EU i sa Zapadom koji će obezbediti da ne samo Srbija, nego ceo zapadni Balkan najbrže moguće stigne u EU. To je politika, gospodo. To nije nikakva trgovina, nikakvo pogađanje. To je politika. Ta politika ima i svoju ozbiljnu ponudu i ta ponuda ima svoje korake.

Dakle, važno je da se u ovom osetljivom trenutku, kada se sve promenilo, naprave dobri dogovori i traži međunarodna konferencija. Vidim da su sad neki predstavnici iz Evropske komisije izašli na stanovište da bi međunarodna konferencija koju smo mi predložili u ovom parlamentu pre nekih sedam ili osam meseci mogla da ugleda svetlost dana. To bi moglo da bude zaista dobro rešenje. Međunarodna konferencija zasnovana na dva principa: prvi princip - nema menjanja granica ili linija utvrđenih na Zapadnom Balkanu, jer svako menjanje podrazumeva rat i stradanje, a to niko ne želi, ja sam uveren u to i drugi princip - zajednička, jasna, nedvosmislena, proračunata evropska perspektiva za sve zemlje Zapadnog Balkana.

Ako na ta dva principa krenemo da razgovaramo ozbiljno, možemo da razgovaramo i o dva cilja. Jedan cilj bi bio da se odbrambena politika Srbije usaglasi sa odbranom i bezbednosnom politikom EU. Ja znam da je to dosta teško, neko je čak pominjao i NATO i ne znam ti ja šta. Ja ne govorim o tome. Ja govorim da taj, to oko NATO-a je nepremostiv problem za Srbiju u ovom trenutku, ali postoje drugi modeli. Postoje druga rešenja.

Evo, baš danas je dobro što je predsednik Crne Gore u poseti Srbiji, pa bi moglo da se priča, na primer, i o vojnom sporazumu između Srbije i Crne Gore. Ja sam siguran da niko u Srbiji, kao što sam siguran da niko ni u Crnoj Gori, ne bi imao ništa protiv toga da se uspostavi vojna saradnja i vojni sporazum između Srbije i Crne Gore. Zašto ne vojni sporazum sa Srbijom i Severnom Makedonijom? Pa, valjda smo mi prijatelji, komšije i puno stvari sad možemo da radimo zajedno. Zašto ne bismo na taj način premostili probleme koje sad imamo i uspostavili čvrstu vojnu saradnju? To bi omogućilo da se naprave dobri dogovori i uspostavi jedinstveno ekonomsko tržište na Zapadnom Balkanu i da se jednom dogovorimo oko toga šta su granice da bismo granice obrisali.

Da bi to moglo da se desi, Srbija bi mogla da promeni svoju poziciju koju sada ima prema članstvu Kosova u UN ili nekim drugim međunarodnim organizacijama. Kako? Pa, tako što bismo ušli u dogovore kako na toj konferenciji izgleda organizacija na Kosovu i šta se dešava zaista kada se u punoj, a u političkoj autonomiji formira zajednica srpskih opština, kako zaista izgledam funkcioniše zajednica srpskih opština u najboljem interesu svih građana na Kosovu i Metohiji i u zajednici i u najboljem interesu svake vrste za svakog građanina koji živi na Zapadnom Balkanu, za svih 20 miliona ljudi.

Kada bismo o tome razgovarali, mogli bi da vidimo šta mi kao država treba da očekujemo po pitanju bezbednosti naših ljudi na Kosovu.

Hajde da pričamo o demilitarizaciji Kosova. Ajde da pričamo o tome da Kosovo nema vojsku. Da se dogovorimo sa zemljama KVINTA, sa zemljama EU i sa Albanijom oko toga da Kosovo nema vojsku, da bismo garantovali bezbednost svakom građaninu tamo, a da produžimo mandat mirovnim snagama UN. Zašto da ne? Ali, ajde da vidimo šta je naša ponuda i šta mi tražimo.

Dakle, hajde da na najbolji mogući način zaštitimo interese crkve, manastira, da se obezbedi na najbolji mogući način utvrđena, prema Evropskim standardima, prema svim dostignutim svetskim standardima, autonomija crkve i manastira. Pa, to je moguće uraditi, moguće je zaštiti javnu i privatnu imovinu svih na Kosovu i Metohiji i možemo da tražimo, zašto da ne, to je tema o kojoj treba da se razgovara na međunarodnoj konferenciji, da tražimo da Kosovo ne može nikada da se ujedini sa Albanijom dok se sa time ne složi zajednica srpskih opština i država Srbija.

Hajde da pričamo o tome, hajde da iznesemo neki naš predlog. Šta je predlog, osim ovog što smo mogli da čujemo u par koraka, što očigledno ne radi? Ne radi, jer nije nikakva ponuda, a to je - videćemo za koji mesec, od izbora do izbora, sa oročenom Vladom prođoše još dve godine i još dve godine i još dve godine. Pa, koliko godina treba da prođe? Koliko godina će biti dovoljno da prođe? Koliki kamen treba još da se desi, pa da se ponovo nešto sakrivamo?

Čekajte, ja nisam čuo ovde nikakvu ponudu, osim kupovine vremena. I kao što kupujete vreme sa ovim stvarima, kupujete vreme i sa protestima. Vreme ne radi za državu Srbiju i interese njenih građana, kao što u ovom slučaju vreme ne radi za vas. Proći će leto, protesti će pregurati, biće ljudi po gradovima, u 30 gradova po Srbiji, nastavićemo našu borbu. Nastavićemo našu borbu i od jeseni će ti protesti biti sve veći i sve brojniji.

Da, da, tako je. Znate, ja sam gledao mnoge koji se smeju, smeju se raznim stvarima. Na kraju dođemo do politike i do rešenja, ministre. Na kraju dođemo do politike i do rešenja.

Sad, moje pitanje za vas je – ako smenjujete ministra Bastu zato što ima politiku koja kaže da se ne slaže sa tim što negde stoji u ovim vašim odlukama, a promeni se cena ili se napravi neki dogovor u kome će se vama nešto isplatiti, da li onda znači da je taj ministar bio u pravu? Da li možemo očekivati, gospodo, da vi vratite ministra onog trenutka kada se uvedu sankcije Rusiji?

Da li vidite vi u kakvoj apsurdnoj poziciji vi držite sve nas ovde nedeljama? Dodajete besmislene tačke, imate besmislena obrazloženja, kupujući vreme protiv sopstvenih građana koji vam kažu da ovako ne može dalje. Ne može da se živi ovako u jednom cirkusu, u kome se izmišljaju teme, nabacuju, da bi se kupila još neka sedmica i još neki mesec.

Kada se to završava? Šta je finale svega ovoga? Šta je finale svega ovoga? Pa, kako ćete da pogledate građane u oči onog trenutka kada zaključite da sad se isplati da treba uvesti sankcije Rusiji? Jel to znači da ste promenili nacionalni interes? Jeste sad odlučili da je nešto drugo nacionalni interes ili ga ni nema u vašem slučaju?

Ja sam vam rekao šta može da bude nacionalni interes, šta je za stranku Zajedno nacionalni interes i opisao sam vam put po koracima kako se taj interes na najbolji mogući način ostvaruje za sve građane Srbije, za sve građanke Srbije, za sve građanke i građane Zapadnog Balkana, svih 20 miliona ljudi.

Vreme je da ova država počne da daje prihvatljive ponude svojim komšijama, a ne da ih vređa na svakom koraku.

Ovo što je danas rekao predstavnik vlasti za predsednika Crne Gore, gospodina Milatovića, je za mene uvreda, a verujem i za njega i verujem da ćete se morati izviniti za to, jer to je stvarno neprihvatljivo. Ali, hajde da vidimo.

Videćemo kako će stvari da idu. Zahtevi protesta „Srbija protiv nasilja“ se neće menjati. Mi ćemo našu borbu nastaviti i bićemo istrajni, uporni, odlučni i videćete, na kraju ta će borba dati rezultate. Hvala.

PREDSEDAVAJUĆI (Usame Zukorlić): Pravo na repliku, Milenko Jovanov.

MILENKO JOVANOV: Ovde ima sada nekoliko stvari, pa ću ja pokušati ukratko da kažem na svaku ponešto.

Dakle, prvo, što se tiče protesta i svega ostalog, pa dobro, u redu, kad se završe godišnji odmori…

Čujem opet eho sa Gazele. Molim vas, samo, zatvorite vrata, prozore. Čuje se ona moralna gromada koja je pozvala ljude da ostanu tamo do ispunjenja zahteva. Ja verujem da niko nije takva ljiga i ništarija da pozove ljude, a onda ih ostavi i ode. Ja čujem taj eho, pa molim samo da se zatvore prozori, da me ne ometa.

(Aleksandar Jovanović: Nema potrebe to – ljiga.)

Hajde, Ćuto, budi miran, kupiću ti bojanku. Kupiću ti bojanku, daću ti bojice, pa se igraj, i durbin onaj napravi, pa gledaj po sali šta ima, biće ti zanimljivije. Samo nemoj dobacivati, stvarno.

U svakom slučaju, prva stvar, što se tiče protesta, znači kada se vrate sa godišnjih odmora protesti će da se omasove, to je u redu, i biće vas jako puno, i to je u redu, i onda ćemo da idemo na izbore, da vidimo šta kažu i oni koji nisu na protestima, jer i to je u redu.

Važno je da je Viola fon Kramon podržala to. Mislim da nam je to najvažnije i to mislim da za vas predstavlja dodatni, onako, motiv da još više budete istrajni, ali bih voleo da i građani Srbije koji ne idu na proteste to znaju. Dakle, Viola fon Kramon, lobista nezavisnosti Kosova, i te kako je podržala ove proteste.

Sada dolazimo do politike. Kaže – dve svari koje su važne. Jedna je da se organizuje ta konferencija, dakle, na temu zapadnog Balkana i da se kaže da su granice nepovredive, apsolutno sam saglasan, i da se garantuje EU perspektiva, i sa tim sam saglasan.

Sad mi samo recite – u kojim granicama vidite Srbiju? Taj deo je zaboravio, ali je kasnije rekao da je jedino na čemu Srbija treba da insistira autonomija i zaštita za crkve i manastire i očuvanje privatne imovine. To znači da vi prihvatate granice nezavisnog Kosova, ali onda i to recite – da je za vas Kosovo, kao i za Violu Fon Kramon, nezavisno. Nemojte da zavodite za Golež planinu i pričate neke velike priče i izmišljate ne znam ni ja šta, a zaista krijete ono što je esencijalni deo te konferencije, a to je da je Kosovo nezavisno.

Najzad, ostaje ovo prepucavanje u opoziciji ko govori u ime ljudi koji protestuju itd. Jedan kaže da će na izbore, drugi ga demantuje, sad treći se javlja. Ajde, dogovorite se, pa da i imamo i tu sa nekim da razgovaramo, ovako svi zajedno, horski. Zaista, zvuči smešno. Hvala.

PREDSEDAVAJUĆI: Povreda Poslovnika, Uglješa Marković.

UGLjEŠA MARKOVIĆ: Zahvaljujem se, uvaženi predsedavajući.

Želim da vam samo skrenem pažnju da, a već ste sedeli na tom mestu, nisam tada hteo da ukažem na povredu Poslovnika kada ste ga prekršili. Bilo je baš ukazivanje povrede Poslovnika jednog kolege u tom trenutku. Međutim sada već to moram da uradim iz razloga što, i pozivam se na član 106. stav 1, jer plašim se, predsedavajući, ako nastavimo u ovom toku sednicu da ona neće imati ni svoj smisao ni svoj tok.

Pritom, želim samo da vam ukažem na to da nas, u isti tim svojim govorima, vladajuću većinu optužuju za to da namerno rastežemo sa ovom sednicom, a upravo oni govore o svemu onome što nije tema današnjeg pretresa.

Ne želim da se u danu za glasanje izjasnimo o ovoj povredi. Hvala.

PREDSEDAVAJUĆI: Pravo na repliku, Dragan Marković Palma.

DRAGAN D. MARKOVIĆ: Očigledno da prethodni govornik priča ono…

(Aleksandar Jovanović: Po kom osnovu?)

Po osnovu zato što ste rekli da se ja izvinim predsedniku Crne Gore, jer sam loš termin iskoristio.

Pre nego što je došao predsednik Crne Gore, gospodin Jakov Milatović, na inauguraciju svoju, u Crnu Goru otišao je predsednik Srbije Aleksandar Vučić. To se kod nas tako kaže – došao na noge. Nije to ponižavajući termin, ali da vidimo šta je to što spaja srpski i crnogorski narod. Koliko mešovitih brakova ima između Srba i Crnogoraca?

Petnaest godina sam vodio decu na more po sedam dana, vodio sam ih u Buljarice, ko završi četvrti i osmi razred. Znači, preko 20.000 dece je bilo. Onda smo prestali da vodimo decu u Crnu Goru zbog Mila Đukanovića, koji je sve vreme napadao Srbiju.

Prethodni govornik kaže – što ne napravite nešto sa ekonomijom, odnosno sa Makedonijom? Napravili smo Otvoreni Balkan, Makedonija, Albanija. Daj bre, ljudi, nemojte nešto što ste naučili na, da ne govorim na kojim skupovima, da to pričate i ovde. Pratite malo događaje. Ima i nešto što se zove život, ekonomija.

Kad je Albanija prihvatila Otvoreni Balkan, znajte šta je Rama govorio pre o Srbima, a danas je promenio svoju retoriku. Nije on promenio mišljenje za nezavisno Kosovo, ali šta je to zajedničko? Ovde ja vidim da više od 50% opozicije ne želi ništa što se zove nešto zajedničko. Šta vi želite?

PREDSEDAVAJUĆI: Vreme.

DRAGAN D. MARKOVIĆ: Jel isteklo vreme?

PREDSEDAVAJUĆI: Da.

DRAGAN D. MARKOVIĆ: Zahvaljujem se.

PREDSEDAVAJUĆI: Dajem reč ministru bez portfelja.

Izvolite.

(Aleksandar Jovanović: Predsedavajući, ja sam se javio za reč? Po kom osnovu ste dali malopre reč?)

Vi ne možete da se javite za reč zato što imate meru oduzimanja reči i nemate pravo da se obraćate. Vama je izrečena mera pre, kada je bio Martinović i nemate pravo da se javljate za reč.

(Aleksandar Jovanović: Koja mera je mera izrečena?)

Mera oduzimanja reči.

(Aleksandar Jovanović: Mera udaljenja sa sednice. Hoću konsultacije sa vama. Jel mogu da priđem?)

Gospodine, molim vas da se vratite na mesto.

Dajem reč ministru.

(Aleksandar Jovanović: Predsedavajući, šta je meni tačno izrečeno? Zbog čega nemam pravo na reč? Dajte mi objašnjenje. Na kojoj sednici je to bilo? Šta piše u Poslovniku? Po kom osnovu vi meni zabranjujete da govorim? Hajde vi malo proučite kako to ide. Zašto mi branite da govorim? Po kom osnovu?)

Na osnovu člana 113. Poslovnika Skupštine.

Molim vas da se vratite na mesto.

Nemojte da remetite red na ovoj Skupštini, kao što radite svaki put. Ja sam predsedavajući. Ako nije Orlić tu, tu je Zukorlić i molim vas da se vratite na mesto i da sednete.

(Aleksandar Jovanović: Po kom osnovu ste mi oduzeli reč?)

Već sam vam rekao osnov, ne želim da ponavljam. Vratite se na mesto.

(Aleksandar Jovanović: Neću da se vratim na mesto. Po kom osnovu?)

Na osnovu člana 112, određujem pauzu.

(Posle pauze)

PREDSEDAVAJUĆI(Usame Zukorlić): Nastavljamo sa radom.

Reč ima ministar. Izvolite.

ĐORĐE MILIĆEVIĆ: Zahvaljujem, uvaženi predsedavajući.

Najpre, moram da se složim sa gospodinom Markovićem. Dakle, zvanična poseta predsednika Crne Gore Republici Srbiji jeste važna. Možda ste shvaćeni u nešto drugačijem kontekstu, ali važno je da razgovaramo.

(Aleksandar Jovanović: Imam li ja pravo da govorim?)

To morate da vidite sa predsedavajućim.

(Aleksandar Jovanović: Imam li ja pravo da govorim?)

Dakle, Srbija ima jasan i principijelan stav kada je reč o odnosima u regionu, a to je da predsednik Srbije i državno rukovodstvo se nikada ne mešaju u unutrašnja pitanja drugih država, a žele razgovore, žele dijalog, ukoliko postoje otvorena pitanja. Ta otvorena pitanja se upravo rešavaju kroz dijalog da bi se došlo do kompromisnog i pravičnog rešenja.

(Aleksandar Jovanović: Imam li ja pravo da govorim?)

Što se tiče konkretno Crne Gore, predsednik je o tome govorio i nakon izbora u Crnoj Gori da pruža ruku Crnoj Gori, kada je reč o razgovoru, a da će nakon ovog dijaloga videti kakav će biti ishod. Dakle, nikada se Srbija, a to je provejavalo mišljenje u prethodnom vremenskom periodu, da se Srbija i da su se predsednik Srbije mešali u unutrašnje prilike Crne Gore, u političke prilike Crne Gore, u izbore u Crnoj Gori. Nikada to nije radio ni predsednik Republike, ni državno rukovodstvo, to su radili predsednici nekih drugih država, ali to tada verovatno, nije smetalo. Da se Srbija mešala, siguran sam da bi rezultat bio mnogo drugačiji.

Dakle, što se tiče konkretno Crne Gore, za nas su suštinski važna dva pitanja. Prvo pitanje jeste svakako, prava i slobode naših građana, Srba koji žive u Crnoj Gori i kojih u ovom trenutku ima oko 30% i status imovine SPC i naravno da nam je stalo da Crnogorski i Srpski narod žive u slozi. To važi naravno i za čitav region. Dakle, dijalog nema alternativu.

Što se tiče interesovanja, pokušaću da parafraziram, da se najodgovorniji ljudi za tragediju koja se nažalost, desila u Srbiji…

(Aleksandar Jovanović: Imam li ja pravo da govorim?)

… koja je pogodila čitavu Srbiju i čitavo društvo, nekako prikriju, nekako sakriju, ispravite me ako grešim, ali ja mislim da ste u Narodnoj skupštini Republike Srbije upravo u prethodnom vremenskom periodu vodili raspravu na tu temu i da ste se o tome izjasnili i da se o tome, između ostalog, glasalo.

Dakle, da li se neko uplašio protesta ili ne? Pa, da li vam delujemo kao neko ko se uplašio protesta? Svako neka radi svoj posao. Ko želi da protestuje, Srbija je slobodna zemlja, neka protestuje, ima svu slobodu, ali bi bilo dobro da ostvarivajući to pravo ne remeti i ne uzurpira pravo drugih.

Dobro bi bilo da ako govorimo o borbi protiv nasilja da izađe se i sa konkretnim, to bi bilo odgovorno i ozbiljno, da se izađe i sa konkretnim merama, koje će se ticati budućnosti naše dece i koje će se ticati stabilnosti i sigurnosti svakog građanina Srbije.

Da, Evropska unija nije floskula koju koristimo. Evropska unija jeste strateško opredeljenje Srbije. Da li je Srbija mogla odmah da bude član EU? Jeste, ali hajde da budemo otvoreni - šta to znači? Da li to znači priznanje nezavisnoti tzv. „Kosova“? Jesmo li spremni na to?

Hajde da se svaka poslanička grupa izjasni da li je za to ili je protiv toga. Da li pričamo? Pa čekajte, da li je Srbija sve vreme predsednik i Srbija sve vreme razgovaraju i potpuno su jasni stavovi – da dijalog, da normalizacija odnosa, ZSO, jasno definisane crvene linije, a nakon toga se ponovni izbori u Severnom delu Kosova i Metohije, ne ovi izbori gde se glasalo u kontejnerima i na kojima je učestvovalo 3,14%, odnosno 0,02% Srba, nego demokratski, legitimni izbori, pa tek onda da govorimo o implementaciji drugih tačaka. Dakle, tu je politika potpuno jasna i naravno da se razgovara i naravno da se pokreću inicijative. Jedna od inicijativa, pored diplomatskih i političkih aktivnosti između ostalog jeste i da se dobije odgovor, zapravo da se zatraži hitna sednica Saveta bezbednosti UN, da dobijemo odgovor ko ima obavezu da zaštiti živote i slobodu Srba, da li KFOR na osnovu ovlašćenja Rezolucije 1244 ili neko drugi?

Smatramo, naravno, da su sve članice Saveta bezbednosti UN međunarodno-pravno pre svega obavezne da deluju da bi sprečile ove anticivilizacijske korake koje Kurti preduzima ka Srbima na prostoru KiM, a evidentan je cilj, to je progon i etničko čišćenje svega onoga što je srpsko na prostoru KiM.

Da li neko kupuje vreme, da li neko koristi političke floskule, da li se neko uplašio protesta ili ne znam čega, znate, ako predsednik Srbije izađe sa konkretnim stavom i kaže – Poštujem političke neistomišljenike i ukoliko želite izbore, spreman sam o tome da razgovaram, jer niko od nas ne želi da sačuva svoju fotelju i svoju funkciju po svaku cenu, kud ćete veću demokratiju i kud ćete veću slobodu? Potrebno je samo da kažete – da, mi jesmo za izbore.

Očigledno je da ovde ne postoji volja za izborima, ovde postoji volja da se putem protesta i preko ulice dođe do vlasti bez izbora ili, kako smo pre izvesnog vremenskog perioda čuli, da se formira nekakva prelazna Vlada, a onda ta prelazna Vlada da definiše kada će biti organizovani izbori u Srbiji. Dakle, najracionalnije, najekonomičnije, bez straha, bez nervoze, sve izbore, kao što je rekao predsednik Srbije, u isto vreme, pa neka građani kažu šta misle o politikama, šta misle o političkim strankama. Zahvaljujem.

PREDSEDAVAJUĆI: Reč ima Dragan Nikolić. Izvolite.

DRAGAN NIKOLIĆ: Gospodine predsedavajući Skupštinom, gospodine ministre Milićeviću, dame i gospodo narodni poslanici, poštovani građani Republike Srbije, mi smo se iz Srpske stranke Zavetnici obradovali kada smo dobili predlog za razrešenje gospodina Baste. Taj predlog je usledio od predsednice Vlade i očekivali smo, u najmanju ruku, da taj svoj predlog ona lično obrazloži, da dođe ovde pred nas poslanike i onako kako je u svom ekspozeu, a tome nema ni godinu dana, u oktobru prošle godine, nahvalila sastav Vlade, ispričala o svima sve najbolje, u isto vreme napadajući opoziciju, pogotovo Srpsku stranku Zavetnici.

Ja sam tada imao izlaganje. Stranka i ja smo napadnuti na najgrublji mogući način i priželjkivao sam zaista da sada dođe gospođa Ana Brnabić, da bih mogao da joj postavim pitanje i zatražim, a ne kao što sam to tražio preko gospodina Siniše Malog, da se izvini Zavetnicima jer nas je svrstavala u nekakve koalicije, jer je govorila da smo mi u predizbornoj kampanji pričali nešto što nam nije palo napamet niti smo to spomenuli, ali se ona koncentrisala upravo na nas, izgovarajući najgore moguće reči, čak je 18 puta ponovila da smo mi pravili nekakvu koaliciju, da smo na nivou Beograda odmah poleteli da pravimo koaliciju, spočitavajući da u toj koaliciji, navodnoj, koju naravno da nismo pravili, su stranke koje su za priznavanje Kosova kao države i za uvođenje sankcija Rusiji. Naravno, mi to nikada nismo rekli.

Što se tiče Beograda i vlasti u Beogradu, niti ona može da uvede sankcije Rusiji, niti ona može bilo šta drugo, niti da prizna Kosovo, a u redovima te koalicije koja je u tom trenutku napravljena i koja je većina je bio SPO, koji ovde ima dva narodna poslanika i koji se svakoga dana zdušno zalagao i za uvođenje sankcija Rusiji i za priznavanje Kosova, jer, to je nova realnost. Kud ćete veće licemerje?

Ja sam tada bio veoma fin i kulturan, nudeći saradnju, čak smo i rekli da bismo za pojedine ministre glasali, kada bi se glasalo i bilo moguće da se glasa pojedinačno, međutim, takvi su propisi, nemoguće je da to tako bude.

Mandatar za sastav Vlade je bila gospođa Ana Brnabić. Njoj je mandat za sastav Vlade dao, naravno, predsednik Republike i ona je birala svoj tim. Ona je dobila verovatno mnogo predloga iz raznih stranaka, dobila je zato što se radi o toj širokoj koaliciji i očigledno je trebalo uhlebiti i namiriti svaku od stranaka.

Međutim, ako dobijete personalna rešenja, morate da proverite ko su ti ljudi? Bez obzira ko vam je to iz koalicije predložio, da uđete malo u to da vidite koje su reference, šta je to što preporučuje određene ljude za Vladu, a ne da ad hok, odnosno blanko o njima ispričate sve najbolje. Danas evo imamo gospodina Milićevića koji je predstavnik Vlade, došao je u Skupštinu, pokušava da odbrani nešto što je neodbranjivo.

Dakle, napravljena je kardinalna greška, katastrofalna greška rekao bih izborom za ministra privrede, nekog čoveka, nekog ko je bio kik bokser, ko je bio telohranitelj, da li Goranu Vesiću ili ovome iz Čačka nekadašnjem ministru Velji Iliću, ne znam neka se dogovore kome je bio telohranitelj, nekome jeste? Navodno je završio ekonomiju, neki master, nakon toga što je diplomirao na Fakultetu Fizičke kulture.

Dakle, profesor fizičke kulture sa diplomom koja je više nego sumnjiva, dolazi na mesto ministra privrede u trenutku kada imamo jedno zaista loše stanje u privredi, kada očekujete da tu dođe neko koje ekspert, neko ko zna, neko ko ima iskustva, a ne da dovedete kik boksera. Šta treba on tu da se bije sa direktorima, da pokazuje snagu, da ubeđuje fizičkom snagom, a ne argumentima.

Žao mi je što to niste pogledali, a vrlo je lako bilo pogledati, evo, pre dve godine Basta je uputio čestitku Kristoferu Hilu, povodom postavljenja za novog ambasadora i to kao direktor JKP Beogradska elektrana, pa on kaže – želim da vam uputim najbolje želje za uspeh na novoj dužnosti, Republika Srbija i SAD imaju prijateljske odnose i uveren sam da će pod vašim vodstvom na obostranu korist dva naroda i da ne čitam dalje, suze će da mi pođu. Toliko me je ganulo ovo što je on Kristoferu Hilu, uputio čestitke, tom istom čoveku koji je u Juniku sedeo sa šiptarskim teroristima i od tog trenutka su oni postali borci za slobodu koju je i Amerika podržala. Dakle, ovo je prvi pokazatelj o kakvom se čoveku radi i nije bilo teško naći ovaj papir, kao što smo ga i mi našli.

Na dalje, 24. maja 2022. godine Rade Basta kaže – hitno treba ukinuti Srpsko-ruski humanitarni centar. Znači, to je već bio uvod u to da mi moramo da raskinemo sa Rusijom, da se okrenemo Americi, da jednostavno ne tražimo pomoć od prijatelja, već da se bacimo neprijatelju u ruke.

Da je, gospođa Brnabić ovde u Skupštini, mogli bi da joj postavimo direktno pitanje, ali verujem, da ona ovo gleda ili ako ne gleda vratiće joj se snimak, pa može da odgovori na ovo pitanje. Da kaže pred svima ko je njoj šapnuo ovo ime Radomira Baste? Da li su to bili njeni koalicioni partneri? Da li se toga sama setila ili je to bio zahtev određenih stranih ambasada? Šta je to iz biografije Radomira Baste njega kvalifikovalo da postane ministar? Evo, njegova biografija je javno dostupna, podvucite koja to kvalifikacija ga je kandidovala? Možda to što je bio telohranitelj Gorana Vesića ili se zalagao za nemačke i američke interese? Baš divno.

Na dalje, imate u ovom trenutku i izjavu norveškog ambasadora koji kaže – ne postoji plan za otpuštanje u EPS-u. Da li ste vi kao Vlada uputili notu norveškom ambasadoru i rekli da je ovo flagrantno mešanje u unutrašnje poslove Republike Srbije. Naravno da niste, jer što biste.

Što se tiče gospodina Baste i njegovog delovanja za ovih devet meseci, ono je prosto neprimetno, osim što se založio za uvođenje sankcija Rusiji i najnovija njegova izjava da svi ministri treba da izađu na proteste, da šetaju, pa, ja vas pitam gospodine Milićeviću, da li se vi spremate da idete u šetnju sa ovom prozapadnom opozicijom ili ne? On je sve svoje kolege pozvao i rekao da vi u četiri oka ili kada razgovarate, a nije za javnost se zalažete za isto što i on, da li je to tačko ako je tačno, to je stvarno zabrinjavajuće?

Gospodin Basta, apsolutno ništa nije uradio osim što je posetio nekoliko fabrika, obišao je „Jumko“ u Vranju, propitao se tamo sa direktorom, zaboravio je „Geoks“, zaboravio je da je iz „Geoksa“ otišlo 1.250 radnika, da je „Teklas“ iz Vladičinog Hana preuzeo 200 do 250 ljudi uz dodatne subvencije koje je Srbija dala po 20.000 evra po radnom mestu, a pre toga smo dali 9.000 evra i to nije dato iz vašeg džepa, ili iz džepa članova Vlade, nego svih građana Srbije. Onda najnovija vest, najnovija vest da „Džinsi“ iz Leskovca napušta Srbiju, zatvara fabriku, šalje SMS poruke svim radnicima da više ne dolaze, da je kraj njihovog radnog odnosa, šta će biti sa tim radnicima? To, Bastu, a izgleda i ovu Vladu apsolutno ne interesuje.

Stalno nam spočitavate da predsednik republike zove nas na razgovore i na dogovore oko izbora, a mi jel te kao nećemo, e, pa, onako kako nas je zvao tako smo i otišli.

Pisanje na tviteru, na fejsbuku, evo pogledajte moj fejsbuk, pišem sve ono mislim, nemam nikakav strah, niti kočnicu, kažem ono što zaista mislim, objavim javno, svi mogu da pročitaju, ali to ne znači da sam pozvao bilo koga. Zna se kako se zove. Zna se, pismenim pozivom, usaglase se termini. Imate šefove protokola u svakoj od stranaka, naročito to predsednik republike ima i te kako i to je poziv koji ne znači ništa. Meni se čini da vi pozivate na izbore, a da izbora nikako ne bude. Plašim se da ovaj plan koji niste prihvatili nikako, nećete da čujete za njega, mislim na onaj francusko-nemački, ali ga sprovodite do u detalja, tačku po tačku. Došli smo do toga da je čizma Kurtijeva na celoj teritoriji KiM. Mi smo napravili genijalan potez. Skinuli smo sve srpske policajce, razumeo sam da poslanici, razumeo sam da ministri u Vladi podnesu ostavke, da na taj način stave do znanja da se krše ljudska prava i da dogovor nije ispoštovan, ali da policajci skinu uniforme, razoružaju se i onda omoguće Kurtijevim falangama da vršljaju na KiM. Onda ne izlazimo na izbore, sad ćemo opet da izađemo na izbore, nije važno. Posle par meseci jedna priča, nakon par meseci ja sasvim druga i suprotna priča.

Tako da vam je i ova priča oko Baste gde pokušavate da apsolutno prenesete krivicu na sve druge, da vi tu nemate nikakvu krivicu, eto, taj je predložio i puj pike ne važi. To što je šteta naneta, što se radi o ministru u Vladi Republike Srbije koji predstavlja Vladu, svako od vas je odgovoran za svoje postupke i svi zajedno ste odgovorni za postupke kolega koji sede sa vama, a najviše je odgovorna predsednica Vlade, ona je dirigent tom timu. Ona je selektor, ona je napravila od vas jednu ekipu koja navodno treba da igra kako treba, odnosno da igra onako kako ste vi u predizbornoj kampanji pričali. Zapravo nije baš tako.

Pre neki dan smo čuli i ministra Martinovića koji je izneo jednu izuzetno ružnu rečenicu ili par rečenica gde se ostrvio na poslanike koji nisu oženjeni, koji nemaju dece, koji hrane kučiće, koji hrane mačiće i zlatne ribice, na taj način je uvredio i sve one parove koji se godinama muče da dobiju decu.

Kada smo već kod kučića, pa kad kupujete neko kuče, pa uzmete pedigre, pa pitate ko mu je otac, pitate ko mu je majka, da li ste uzeli ovde reference na bilo koji način? Hajde utišajte ove profesionalne drekavce u ovoj Skupštini, jedni te isti se stalno javljaju, dovikuju. Javljajte se gospodo, uključite mikrofon, neće struja da vas ubije, kažite nešto pametno. To vaše dokazivanje i dobacivanje je već postalo smešno i degutantno.

Nadalje, gospodine Miličeviću, poručite vi Ani Brnabić da dođe i da nam se izvini, prvo nama Zavetnicima, jer nas je sramno izvređala prilikom ekspozea, da dođe da se izvini nama poslanicima i svim građanima Srbije što je predložila Radeta Bastu za ministra privrede, za ministra koji treba da bude i da vodi jedno od najvažnijih ministarstava da bismo se mi obnovili kao država u privrednom smislu, a postavili ste kik boksera, čoveka koji predaje fizičko, koji je navodno završio nekakav fakultet. Morate da se izvinite zbog ovoga.

A što se izbora tiče, voleo bih da se vidimo što pre gospodine Milićeviću na tim izborima, samo ih vi slobodno raspišite, nemojte da se ustručavate i nemojte da nama govorite da ih mi nećemo. Evo, mi hoćemo na svim nivoima, naročito Srpska stranka Zavetnici, to traži već više meseci. Hvala.

PREDSEDNIK: Povreda Poslovnika, Marija Jevđić.

MARIJA JEVĐIĆ: Poštovani predsedavajući, javljam se po članu 107.

Smatram da je prethodni govornik narušio dostojanstvo Skupštine, s obzirom da sam ja narodna poslanica i član sam ove Narodne skupštine, da ja sam kik bokserka, trenirala sam 30 godina, pet puta sam proglašavana za sportistu grada Kraljev.

(Dragan Nikolić: Da, ali vi niste ministar bili.)

Molim vas, da li možete samo…

PREDSEDNIK: Molim vas, meni da se obratite.

MARIJA JEVĐIĆ: Mnogo emotivno sam ovo doživela.

Samo da vam kažem da je sada, prošle nedelje je tri kik boksera učestvovalo na Evropskim igrama u Poljskoj, osvojili su jednu zlatnu, jednu srebrnu i jednu bronzanu medalju. Ti kik bokseri su ljudi, ti kik bokseri su deca koja kroz sport treniraju, donose uspehe našoj zemlji, dičimo se njima, tapšemo im kada osvajaju zlatne medalje.

Sada ja treba da kažem – e, tamo neki bio je advokat. Pa šta­? Znači, ne možemo da pričamo o celoj grupi ljudi ako već pričamo o nekom. Slažem se, pričali ste vi o temi, ali ne možete pet puta da kažete kik bokser, dobro i kakav je problem on napravio zato što je kik bokser? Prebio nekog? Ne razumem. Zašto stalno se dovodi ta konotacija kik bokser prebiću nekog, ne razumem.

Mislim da ste tu trebali da reagujete i da kažete da može da priča o radu Radetu Basti kao ministru, ali ne o njegovom privatnom životu. To upravo piše u članu 107.

Čisto, eto želim da se informišete i da malo taj kik boks uđe na vrata i ove Skupštine i naše zemlje i Ministarstva sporta i svih i da znamo da ti kik bokseri isto donose medalje, isto postižu uspehe jednako kao drugi sportovi i mnogo im je teže jer je to individualni sport, nije kolektivni. Znači, sami nose svoj teret.

Da vam kažem još nešto, ja sam ponosna na to što sam i kik bokser i što sam narodna poslanica JS i što sam član ovog parlamenta i zato smatram da je prethodni govornik prekršio svojim govorom moje dostojanstvo kao članici Narodne skupštine.

Ne tražim da se u danu za glasanje glasa o povredi Poslovnika.

PREDSEDAVAJUĆI: Zahvaljujem, narodna poslanice.

Reč ima Nebojša Cakić. Izvolite.

NEBOJŠA CAKIĆ: Dakle, reklamiram povredu Poslovnika 108. stav 1.

Dakle, vi rukovodite Skupštinom, ali ovog puta, s obzirom da je prekid Skupštine bio da ste me upozorili da je bio prekid, ja ću sada govoriti o rukovođenju Skupštinom koje se odnosi i na vas, a to je.

Malo pre smo bili svedoci neprijatnih scena, a to je zbog toga što je vaš predsednik Skupštine, gospodin Orlić, dokazao i pokazao, nažalost….

PREDSEDAVAJUĆI: Molim vas da ne replicirate, odnosno u skladu sa članom 103. stav 8. biće vam uračunato kao vreme poslaničkog kluba.

NEBOJŠA CAKIĆ: Izvinite, 108. stav 1. dozvolite mi da objasnim.

Lepo vam kažem, rukovođenje sednicom. Lepo vam kažem, izazvali ste problem na sednici, a sada ću vam objasniti zašto i idem lepo da vam objasnim zašto. Zato što je gospodin predsednik Orlić na prethodnoj sednici, u toku, doneo odluku o oduzimanju reči i bilo bi normalno da se te odluke poštuju kao što je bila odluka i o udaljenju sa sednice. Šta se desilo? Gospodin Orlić, je tu odluku sam prekršio, dozvolio je na prošloj sednici da poslanik govori.

Takođe, svoju odluku da bude udaljen sa sednice, takođe gospodin Orlić, je prekršio. Dakle, to je još jedan dokaz da gospodin Orlić vodi ovu Skupštinu u skladu sa svojim političkim interesima i interesima svoje grupe, a ne u skladu sa Poslovnikom i na način kako je to predviđeno. Hvala vam.

4oslovnikom i na način kako je to predviđeno. Hvala vam.

PREDSEDAVAJUĆI: Da li želite da se izjasni Skupština.

NEBOJŠA CAKIĆ: Da.

PREDSEDAVAJUĆI: Hvala vam.

(Aleksandar Jovanović: Nemate pravo da oduzimate reč, naučite Poslovnik. Poslovnik, član 113. stav 1. – mera oduzimanja reči važi samo za dan kada je mera izrečena. Molim vas, nemate pravo. Naučite Poslovnik.)

Hajde, vi se prijavite za reč, a mi ćemo da vidimo posle, dok proučimo Poslovnik.

(Aleksandar Jovanović: Dakle, ja da se prijavim dok vi proučite Poslovnik.)

Molim vas, idite na mesto.

(Aleksandar Jovanović: Gospodine Jovanov, predsedavajući vaš, koalicioni partner pojma nema Poslovnik.)

Idite na mesto i nemojte da kršite pravila. Nisam vam dao dozvolu da priđete. Molim vas da idete na mesto.

(Aleksandar Jovanović: Evo, sav se tresem.)

Pozivate se na pravila, a kršite pravila. Molim vas da se vratite na mesto. Inače, ja ću naložiti da vas izbace iz Skupštine i bićete posle gospodine Šešelja prvi izbačeni iz Skupštine. Molim vas, idite na mesto.

(Aleksandar Jovanović: Ako poštujete Poslovnik, onda hoću.)

Naravno, uvek ćemo da poštujemo Poslovnik. Idite na mesto.

(Aleksandar Jovanović: Evo, predsedavajući je naučio nešto, da postoji član 113. i obećao je da će biti dobar..)

Idite na mesto, nemojte da kršite pravila.

(Aleksandar Jovanović: Kakva pravila, vi kršite.)

Nisam vam dao dozvolu da priđete i nemate pravo da se pozivate na pravila, ne poštujete ih sami.

(Aleksandar Jovanović: Član 113. Zukorliću, ne smeš da oduzimaš reč. Ima da poštuješ Poslovnik.)

Dajem reč, Radomiru Lazoviću. Izvolite.

RADOMIR LAZOVIĆ: Poštovani predsedavajući, iz puke želje da imamo bolje funkcionisanje u našoj ovde Skupštini, ukazujem vam na to da je povređen član 103. da bi trebalo, dakle, on govori da u slučaju da ste dužni da vreme koje narodni poslanik koristio zloupotrebljavajući prava iz stava 1. ovog člana oduzmete od ukupnog vremena, te smatram da je koleginica iz JS povredila ovaj član dajući sebi pravo da replicira. Smatram da to nije u redu, smatram da bi trebali da to oduzmete i da ne bi trebali da zloupotrebljavamo ovu povredu Poslovnika za repliciranje.

Ukoliko se prema opoziciji tako strogo sprovodi ovaj član ja mislim da ste onda dužni da to vreme oduzmete i od vladajuće većine, u ovom slučaju vrlo jasno, vrlo konkretno, radilo se o replici, a ne o povredi ovog Poslovnika, te vas molim da onda to uzmete u razmatranje i da donesete takvu odluku. Hvala vam.

PREDSEDAVAJUĆI: Gospodine Radomire, ja nisam oduzeo vreme gospodinu Cakiću, već sam samo dao upozorenje da se drži pravila…

(Radomir Lazović: Ne odnosi se samo na to , nego na prethodnog govornika, izaberite jedan od dva kriterijuma i hajde da se uvede neki red.)

Prethodna govornica je dala obrazloženje tako da molim vas…

Da li želite da se Skupština izjasni?

Skupština će doneti odluku o tome što vi govorite.

Zahvaljujem se.

Dajem reč ministru. Izvolite.

(Aleksandar Jovanović: Po Poslovniku, član 113. kršite Poslovnik.)

ĐORĐE MILIĆEVIĆ: Zahvaljujem.

Dakle, ja ću veoma kratko.

Postavljeno je pitanje da li se spremam za šetnju? Jedina šetnja koje sam željan i za koju se spremam je sa svojom ćerkom, ali nažalost nemam vremena za to.

Što se tiče borbe protiv nasilja uvek sam za borbu protiv nasilja, a što se tiče protesta jasno sam rekao šta mislim o protestu, a to je i stav Vlade Republike Srbije.

Kada je reč o izborima ja sam u potpunosti saglasan sa vama i o tome sam maločas govorio, ali ne vidim da ostale vaše kolege i dele vaše mišljenje, već da postoje različiti modaliteti i mi smo svi ovde da raspišemo izore, nemamo problem sa tim i o tome je govorio i predsednik, ali ovde postoje neki različiti modaliteti o kojima sam maločas govorio, a to je da se pokuša bez izbora nekako doći do vlasti, što nije moguće, ja sam tu saglasan sa vama, moram reći, demokratija se ostvaruje na izborima i nemamo tu apsolutno nikakav problem.

Što se tiče francusko-nemačkog plana i o tome sam maločas govorio.

Dakle, jasna je stav Srbije, jasan je stav i predsednika Srbije bio i u Ohridu i o tome je govorio u Narodnoj skupštini Republike Srbije. dakle, maločas sam pomenuo i ponavljam ponovo potpuno jasno i precizno.

Dakle, da, dijalog. Zašto dijalog? Zato što se Srbija uvek zalagala da kroz dijalog dođe do kompromisnog i pravičnog rešenja koje će biti prihvatljivo za obe strane. Da, normalizacija odnosa, jasno definisane crvene linije, najpre zajednica srpskih opština, najpre izbori na severnom delu Kosova i Metohije, a onda se razgovara o implementaciji daljih tačaka francusko-nemačkog plana kako je definisano ili to je već prihvaćeno znate kao evropski plan, da budemo potpuno precizni.

Kada je reč o tome da pokušavam da odbranim neodbranjivo. Mislim da smo i o tome govorili.

Dakle, ovo jeste predlog predsednice Vlade Republike Srbije, ali gospodin Marković je govorio o tome, a i ja sam iskoristio priliku tokom uvodnog izlaganja da kažem kako je uopšte započeta procedura i kako se došlo do inicijative.

Dakle, ne možete biti deo kolektivnog organa, a zastupati drugačiju politiku od onoga što je kolektivni organ, odnosno Vlada Republike Srbije jasno definisala. Gospodin Marković, kao predsednik JS pokrenuo je inicijativu, tu inicijativu, ponavljam podržao je i predsednik SPS Ivica Dačić nakon razgovora, konsultacija sa predsednicom Vlade.

Dakle, rezultata tih razgovora jeste upravo predlog o kojem danas govorimo. Da li je potrebno izvinjenje, ja mislim da je to izvinjenje gospodin Marković uputio.

Ja se slažem sa vama, ne samo u ovom slučaju, već kada govorimo o parlamentarizmu, kada govorimo o Narodnoj skupštini, 14 godina sam ja ovde proveo zajedno sa vama i vi znate da sam se uvek zalagao za jednu ključnu reč, a to je pristojnost, a pristojnost ne znači samo da iz javnog diskursa izbacimo ono negativno kako bi imali normalnu komunikaciju, kako bi mogli normalno da imamo demokratsku raspravu i demokratsko sučeljavanje mišljenja.

Pristojnost znači i da snosite odgovornost za ono što učinite ili ne učinite za ono što izgovorite ili ne izgovorite, a ja sam čuo maločas izvinjenje. Zahvaljujem.

PREDSEDAVAJUĆI: Reč ima ovlašćeni Zoran Lutovac. Izvolite.

(Aleksandar Jovanović: Morate da mi date reč po članu 113. Poslovnika, vi kršite Poslovnik.)

PREDSEDAVAJUĆI: Da li gospodin Lutovac želi da priča?

ZORAN LUTOVAC: Poštovane građanke i građani Srbije, danas diskutujemo o predlogu za razrešenje ministra privrede, koji je podnela predsednica Vlade Ana Brnabić.

Ane Brnabić danas nema ovde, što je znak dubokog nepoštovanja Skupštine i vas građana. Ona kao predlagač je morala danas da bude ovde. Umesto toga poslala nam je ministra bez portfelja, koji je bio neko vreme, pa otišao. Sada nam je došao drugi ministar. To su gestovi nepoštovanja Skupštine i svih građana, ali da krenemo o predlogu.

Najpre bih pošao od forme samog predloga. Predlog za smenu ministra je podnela predsednica Vlade, ali na zahtev Jedinstvene Srbije kao političke stranke, što stoji u predlogu za razrešenje, odnosno u obrazloženju, kao i saglasnost SPS sa tim zahtevom.

Moje pitanje je ko je smislio da uz zvanični predlog za razrešenje člana Vlade se prilažu dokumenti političkih stranaka? Da li je predsednica Vlade Ana Brnabić, lično došla na tu ideju? Znate, to zaista liči na nju.

Predsednica Vlade ne zna da kada se predlaže rešenje bilo kog člana Vlade ona to ne radi zbog toga što od nje traži politička stranka, nego zato što bi ona isključivo na svoju inicijativu, kada proceni da neki član Vlade ne radi u interesu građana.

Ana Brnabić je, ustavno gledajući, najmoćnija politička figura u Srbiji, ali tu svoju ulogu obavlja na komičan način. Ona je jedna vrsta Džoni Ingliša, filma u kojem živimo. Ona ne zna za strah, ona ne zna za opasnost, ona ne zna ništa. Tako ne zna da u Ustavu u članu 5. stav 4. piše – političke stranke ne mogu neposredno vršiti vlast niti je potčiniti sebi.

Što se same sadržine predloga tiče, on govori o tri veoma bitne karakteristike ove vlasti. Prva se odnosi na samu vladavinu prava. Ili ne razumete šta piše u Ustavu ili vas je sve skupa baš briga šta piše u Ustavu. Čini se da je u pitanju i jedno i drugo.

Druga karakteristika ove vlasti je odnos prema vršenju vlasti. Vi ne imenujete i ne smenjujete ljude zbog njihove stručnosti i savesnosti, zbog javnog interesa, nego zato što neka od stranaka to zahteva.

Ono što je još najvažnije, a što se ovde dovodi u pitanje, da nije bilo odobrenja predsednika Republike da se smeni Rade Basta, on ne bi ni bio smenjen. Naprotiv, on bi smenio vas, gospođo Brnabić.

Dakle, na ovaj način vi šaljete poruku da članovi Vlade nisu tu da budu u službi građana, već u službi stranke. To dalje znači da ako neka od stranaka koja pripada vladajućoj koaliciji odluči da predloži Kristijana Golubovića da bude novi ministar unutrašnjih poslova, ministar kulture ili prosvete, on može to i da postane, jer je to zahtev jedne od tih stranaka. To je poruka koju vi šaljete.

Treća poruka koja se šalje jeste vaš odnos prema stranci i znanju. Po čemu je ministar, još uvek ministar Basta, zaslužio da bude ministar privrede? Čuli smo mnogo toga danas, ali izgleda da mu je glavna kvalifikacija bila to što je bio vođa batinaša na promociji knjige Gorana Vesića ispred Galerije „Progres“, kada su fizički nasrnuli na ljude koji su protestvovali.

Dakle, mi smatramo da Rade Basta nikada nije ni trebalo da bude ministar privrede, budući da nema nikakve kvalifikacije za taj posao. Međutim, to isto važi i za celu Vladu, a najviše za predsednicu Vlade koja bi trebalo da je danas tu, a nije sa nama tu.

Vi ne smenjujete Bastu zbog rezultata njegovog rada, smenjujete ga zbog njegovih izjava. Smenjujete ga i zbog spoljne politike koja se na jedan način tumači u Beogradu, a na sasvim drugi način se tumači u Briselu. Ta politika je dovela do toga ni Kosovo, ni Evropa. Od EU smo nikada dalje. Mi jesmo možda na tom putu, ali neki kažu da na tom putu stojimo, a neki kažu da idemo u rikverc i samo se oko toga vodi debata.

S druge strane, naši veliki prijatelji u Kini ne žele ni da nam reprogramiraju dugove. To je rezultat te spoljne politike, genijalne spoljne politike.

Dakle, predlog se formalno temelji na tome da Rade Basta se ne pridržava spoljne politike. Ta spoljna politika je, kao što sam već naglasio, okrenuta ka unutra, a ne ka spolja. Potrebno je domaće javno mnjenje oblikovati tako da postoji jedan kritički odnos prema zapadu, a kada se ode na zapad, govori se – ispunićemo sve što tražite.

U suštini svega stoje, u stvari, izbori. Zbog izbora koji bi trebalo da uslede, koji žele da se raspišu, ali na način kao i do sada, a to nisu pravi izbori, to su izbori na kojima bi ljude dovodili kao što ste dovodili na kontramiting, pod ucenama, pretnjama. Takve izbore organizujete i na takvim izborima biste vi da merite legitimitet? Izbori – da, izbori – odmah, ali pošto se stvore uslovi za slobodne i poštene izbore.

Čini se da je potrebno stvoriti od tzv. disidenata još jednu političku opciju koja bi trebalo da se stavi navodno na stranu opozicije.

Treći suštinski razlog smene Baste jeste disciplinovanje. Pokazati sopstvenom biračkom telu kako će proći onaj koji ne sluša bezpogovorno ono što se zahteva od njega.

Ovi protesti su pokazali da više od jedne petine birača vlasti podržava zahteve protesta. Čak je još jedan narodni poslanik vladajuće koalicije rekao da bi išao na te proteste, jedino mu smeta, ne znam šta, što se neko pojavljuje na tim protestima. Ali, prema njemu nema nikakve disciplinske, nikakvog postupka, dok prema Basti se taj postupak sprovodi, između ostalog, i zbog toga.

Dakle, Demokratska stranka neće učestovati u ovoj farsi, neće učestvovati u ovom glasanju ni za ni protiv, bićemo tu, ali ne želimo da učestvujemo u toj farsi.

Dakle, sve je sporno u vezi sa ovom tačkom dnevnog reda. Sporno je to što je Basta uopšte izabran za ministra, jer ga ništa ne kvalifikuje za to važno mesto po građane Srbije. Pazite, mesto na čelu Ministarstva privrede dajete čoveku koji nema kvalifikacije za to. To samo pokazuje koliko je ova Vlada u funkciji jednog čoveka, koji sve te poslove ministara završava na drugom mestu.

Sporno je obrazloženje za njegovo razrešenje, kao što sam rekao, jer inicijator za smenu, formalni inicijator za smenu jeste Ana Brnabić, ali je, u stvari, onaj koji to pokreće i u obrazloženju tako stoji stranka, stranka koja ga je predložila, a Ana Brnabić se tu pojavljuje samo kao onaj koji prosleđuje taj zahtev.

Sama inicijativa, u samoj inicijativi koja je priložena kaže se da su suprotni državnoj politici njegovi stavovi i programima koje sprovode Jedinstvena Srbija i SPS. Ne kaže se tačno šta je to u suprotnosti sa državnom politikom. Usklađivanje sa politikom EU ili je možda Vlada u neskladu sa onim što je proklamovala kao svoj prioritet, a to je EU?

Dakle, u suprotnosti sa stranačkom politikom, to mogu da poverujem, ali onda se ne izbacuje Basta iz Vlade, nego Jedinstvena Srbija i SPS koji to tvrde, koji otvoreno to kažu i koji zastupaju tu antievropsku politiku.

Ako bi definisao poziciju Srbije na spoljnom i unutrašnjem planu, ona bi mogla da se definiše kroz dve Đinđićeve knjige: "Srbija između istoka i zapada" i "Srbija kao nedovršena država".

Spoljnopolitički Srbija se opredelila za zapad, ali samo verbalno i profilisala se kao zemlja drugog reda, a ne partner. A na unutrašnjem planu, tek je potrebno urediti državu Srbiju i napraviti društvo pravde.

Dakle, na jednoj strani, mi smo između istoka i zapada ne samo geostrateški, nego i u političkoj kulturi, kao da smo poprimili sve najgore i od jednih i od drugih. Na jednoj strani važi ono - ne možete toliko malo da me malo platite koliko ja mogu malo da radim, nedostatak radne etike i odgovornost, i na drugoj strani taj potrošački mentalitet i individualizam koji je pretvoren u egoizam. To moramo da menjamo iz korena. Ali, da bismo to promenili iz korena, moramo korupciju i lopovluk izjednačiti sa izdajom. Kao što je Golda Meir, premijerka Izraela, to rekla, da nema budućnosti za državu ako se korupcija ne izjednači sa izdajom, to moramo i mi u Srbiji da uradimo. Mi ovde živimo sa ljudima koji na naš račun žive na visokoj nozi, dok mnogi građani žive u teškom siromaštvu i jedva sastavljaju kraj sa krajem.

Pre nekoliko godina izneti su podaci i više se ne iznose takvi podaci, da je Švedska sa devet i po miliona stanovnika imala deset, a Nemačka sa 80 miliona stanovnika manje od hiljadu službenih automobila. Istovremeno, Srbija je imala 6.200, ne računajući lokalnu samoupravu, vojsku, jer tada dolazimo do cifre od preko 30 hiljada. Od čijih para? Od para ovih građana. Ko uzima te pare? Uzimaju oni koji služe režimu.

Pogledajte ovu aferu sa botovima. To su ljudi koji su plaćeni našim parama, iz naših džepova su plaćeni da bi radili za interese jedne političke grupacije. Koliko zakona se samo time krši? Koliko zakona? A gde su zaposleni? U centrima za socijalni rad, tamo gde treba davati sirotinji, tamo gde treba davati ugroženima, daje se onima koji to treba da rade, njima se daju plate, a ne onima koji su ugroženi.

U javnim preduzećima, oni su plaćeni da rade za privatne stvari. Zato ta javna preduzeća tovare i svima su nam kamen o vratu. U lokalnim samoupravama, u državnoj upravi, u školama, pazite, u školama, nastavnici botuju, u sudovima, u policiji.

Gde idemo sa ovakvim pristupom državi? Ovo je raspad države, ljudi, ovakav način. Sad, dobro je što je došao ministar rada, možda nadležni ministar, da postavimo pitanja. Znamo kada su se otvarale mnoge fabrike, dolazili su najviši funkcioneri, predsednik, predsednica Vlade, ministri, a gde su sada kada je zatvaranje tih istih fabrika? Jedanaest fabrika je zatvoreno, niko nije došao na zatvaranje. Ljudi su uzeli pare, opet naše pare iz budžeta, radili dok im se to isplatilo, onda preko noći pokupili stvari i SMS-om obavestili ljude da više nisu zaposleni. E, u takvoj državi živimo zahvaljujući tome što imamo u svakoj opštini milionera iz vladajuće strukture, milionere. Jedan predsednik opštine ima u sefu 300.000. Ko zna koliko još ima po računima, ima privatni avion. Visoki funkcioner vladajuće stranke tri stana kupuje za ljubavnice.

O čemu se ovde radi i šta je ovo? Možete misliti koliko tek svi ostali imaju. To su pitanja na koja tražimo odgovore, a Basta je samo jedna mala epizoda, vrlo nebitna za funkcionisanje ove države. Hvala.

PREDSEDAVAJUĆI: Po Poslovniku, Srđan Milivojević. Izvolite.

SRĐAN MILIVOJEVIĆ: Zahvaljujem.

Reklamiram povredu Poslovnika, član 32. Obraćam vam se kao sinu svog prijatelja, gospodina Zukorlića, kao čoveku koji je vaspitan dobro, kako je on mogao da vas vaspita, kao čoveku koji mi je, Zukorlić, imao sam čast da mi čestita Božić i ja njemu bajramske praznike.

Molim vas, molim vas da gospodina Ralevića i gospodina Removića zamolite da sednu na mesto. Ružna je slika. Maltretiramo ljude. To su ova dva policajca ovde. Oni se prezivaju Ralević i Remović, ova dvojica koji stoje ovde kod govornice. Zamolite ih, molim vas, da sednu, nepristojno je da stoje ljudi. Oni su se zavetovali Republici Srbiji. Oni će stajati celog dana, ako vi to zahtevate, ali šaljemo ružnu sliku da policajci čuvaju sto predsedavajućeg.

Molim vas, zbog njih, da ih ne maltretiramo. Nema nikakvih incidenata u sali. Dozvolite im da sednu, molim vas, ali molim vas. Apelujem na vašu savest, da ne maltretiramo ljude. Hvala.

PREDSEDAVAJUĆI: Gospodine Milivojeviću, zahvaljujem se na opasci, ali da bi Skupština nastavila da radi uspešno, potrebno je da se obezbedi red i da narodni poslanik koji je udaljen 20 dana sa Skupštine ne ometa rad Skupštine i ne prilazi bez dozvole, kršeći pravila i upućujući neadekvatne reči predsedavajućem.

Iz tog razloga, on je doprineo da danas slika Skupštine bude na ovaj način. Naravno, kada bude počeo da poštuje pravila i da se ponaša u skladu sa dostojanstvom Skupštine i narodnog poslanika, nastaviće Skupština da radi kako i treba. Hvala vam.

Da li želite da se Skupština izjasni?

(Srđan Milivojević: Ne mora.)

Po Poslovniku, reč ima Nebojša Zelenović. Izvolite.

NEBOJŠA ZELENOVIĆ: Član 108. stav 1, a u vezi sa članom 11.

Dakle, predsedavajući, uz svo dužno poštovanje, na isti ovaj način na koji je to moj kolega Milivojević uradio, apelujem. Dakle, desilo se izricanje mere udaljenja sa sednice poslaniku Jovanoviću i mi smo svi tome prisustvovali. Desili su se i ovde problemi koji su bili kasnije u Skupštini. Pet minuta nakon što je poslaniku Jovanoviću izrečena ta mera njemu je predsedavajući Orlić dao reč. Kako možete dati reč ako ste nekoga udaljili sa sednice?

Nakon toga, na sednici Kolegijuma je, molim vas, ja sad govorim o dokazima, materijalnim, dogovoreno, i to su reči gospodina Orlića, citiram: „Ja ću naložiti obezbeđenju da dozvoli gospodinu Jovanoviću da se vrati u salu“. To je druga radnja, konkludentna, predsednika Skupštine kojom je on poništio svoju prethodnu odluku o udaljenju poslanika Jovanovića sa sednice.

Pošto vi o tome niste očigledno informisani, ali ste bili na Kolegijumi i svedočili tome, molim vas da razmotrite samo to da je poslednja odluka gospodina Orlića bila da onaj ko je udaljen bude vraćen u salu. Kad je neko vraćen u salu, a očigledno mu je to obezbeđenje dozvolilo, u protivnom bi neko ko je udaljen 20 dana bio držan van sale, čovek koji sedi u sali zove se „narodni poslanik“ mora imati pravo da govori.

To što vama možda to nije javljeno je tehnička stvar. Ovde govorim o pravnoj stvari i o tome da vi, kao predsedavajući Skupštine, morate primenjivati odluke koje je vaš predsedavajući ili predsednik Skupštine doneo u jednom ili drugom trenutku. Svaka od tih odluka donetih, nakon odluke o udaljenju, je poništila prethodnu odluku.

Što se nas iz poslaničke grupe Moramo-Zajedno tiče, ne postoji odluka o udaljenju, a takođe ne postoji ni odluka Odbora za administrativno-budžetska i mandatno-imunitetska pitanja da se sprovede odluka o udaljenju, jer bi onda on čovek bio kažnjen i bilo bi mu oduzeto 50% od plate.

Pošto se to nije desilo, to znači da se nije desilo. Kad se nešto nije desilo imamo pravno stanje koje je sada u ovom trenutku u sali, a to je da poslanik Jovanović prisustvuje. Pošto prisustvuje, mora da govori. Hvala.

PREDSEDAVAJUĆI: Zahvaljujem se, gospodine Zelenoviću.

Ja postupam ovde kao predsedavajući Skupštine u skladu sa informacijama koje mi dostavi ovlašćena služba. Mimo tih smernica i pravila Skupštine neću postupati. Imam informaciju da gospodin ima meru udaljenja sa Skupštine 20 dana.

NEBOJŠA ZELENOVIĆ: Tu je, evo ga.

PREDSEDAVAJUĆI: On je danas prisutan neovlašćeno. Ako krši pravila Skupštine na jedan način, tako što bezobzirno ne poštuje izrečene mere, ne znači da ću i ja kao predsedavajući da kršim pravila i još da mu omogućim da ima reč.

Ako se nadležni Skupštine izjasne da je njemu mera ukinuta ili predsednik Skupštine ukine meru, nema nikakvog problema, dobiće reč u skladu sa pravilima, zakonom i Poslovnikom.

Sledeći ovlašćeni je gospodin Borislav Novaković.

Izvinjavam se.

Za repliku se prethodno javio gospodin Života Starčević.

Izvolite.

ŽIVOTA STARČEVIĆ: Zahvaljujem, predsedavajući.

Postoji jedna francuska izreka koja kaže – ništa ne naliči više na poštena čoveka nego licemer.

U prethodnom govoru je rečeno – a, gde to idemo sa ovakvim pristupom državi? Čovek koji je kritikovao to što je jedna politička partija, u ovom slučaju politička partija JS, inicirala proceduru za smenu ministra Radeta Baste, i to kaže predsednik stranke čiji su opštinski odbori svojim stranačkim pečatima svojevremeno overavali smene i imenovanja tužioca i sudija, a pritom kritikuju inicijativu za smenu ministra koji je politička figura. Vlada je političko telo koje je izabrala Narodna skupština Republike Srbije i pritom svesno zaboravljajući ili ne želeći da kaže da su njihovi opštinski odbori, i to smo ovde mnogo puta u Narodnoj skupštini Republike Srbije mogli videti, oni su svojim pečatima overavali saglasnosti za imenovanje ili razrešenje nosioca pravosudnih funkcija, koji su i tada bili samostalni i nezavisni u svom radu, a pogotovo danas.

Druga stvar, pomenuti govornik je u prethodnom govoru rekao da SPS-JS vode antievropsku politiku, što je notorna laž. Socijalistička partija Srbije – Jedinstvena Srbija vode proevropsku politiku, ali proevropska politika nije politika bezuslovnog prihvatanja svih predloga i svih uslova od strane EU. Naprotiv, zato je proces pregovaranja, kaže se pregovaranje, i završavam tu, upravo zato što se sa EU pregovara o načinu pristupanja EU, a ne bezuslovno prihvatanje svih uslova, ultimatuma itd. Zahvaljujem.

PREDSEDAVAJUĆI: Reč ima gospodin Borislav Novaković.

BORISLAV NOVAKOVIĆ: Poštovani gospodine Zukorliću, koleginice i kolege poslanici, građanke i građani Srbije, poslanička grupa NS neće glasati ni za, ni protiv. Nas ovo pitanje čini ravnodušnim i mi iz razumljivih razloga nećemo arbitrirati i stavljati se na stranu bilo koga iz vladajuće koalicije. Dakle, to šta se događa u vladajućoj koaliciji vaša je stvar, vi se sporite, vi se delite, a na nama je da kažemo samo ono što je u ovakvim trenucima umesno, a mislim da je ceo slučaj Basta poprimio čudan tok.

Kada je izgovorio rečenicu zbog koje će danas biti razmatrana mogućnost njegove smene, gospodin Basta je kod predsednika države Aleksandra Vučića izazvao osmeh, gotovo šeretsko dobacivanje. Sećate se ono kada je govorio – pogledajte Bastu, on namiguje, izigrava zvezdu i tada je Aleksandar Vučić izgovorio sledeću rečenicu, da ne bude nikakve dileme, citiraću je, rekao je da očekuje da svaki član Republičke Vlade sledi politiku te Vlade, a ne lične procene, ali je rekao ovako – nemam ništa protiv dok Ana Brnabić hoće da ga trpi, neka ga trpi, i to predsednik države izgovara neposredno nakon što je Basta izgovorio rečenice zbog kojih danas raspravljamo o njegovoj smeni, i to se događa 4. aprila, a da bi tek 22. juna Ana Brnabić na predlog koalicionih partnera donela odluku o tome da nema više mesta u Republičkoj Vladi za Radeta Bastu.

Postavlja se ključno pitanje – šta se dogodilo u vladajućoj koaliciji između 4. aprila i 22. juna? Ako je 4. aprila Aleksandar Vučić, kao najodgovorniji čovek te koalicije zbijao šale i šeretski se osmehivao Basti, a Basta njemu uzvraćao namigivanjem, šta se događa između 4. aprila i te krajnje opuštene i ležerne atmosfere i 22. juna kada se donosi odluka o tome da Radetu Basti nema mesta u Republičkoj Vladi?

Reći ću vam, pokazaću vam jedan dokument koji baca nešto drugačije svetlo na ovaj slučaj od onoga što vi danas interpretirate. U ruci držim dopis koji je Rade Basta uputio Ani Brnabić, predsednici Republičke Vlade, koji je on datirao na 11. maj, a koji je u delovodniku na Pisarnici Vlade zaveden 17. maja, i u kom, kao ministar privrede, izražava rezervu, negodovanje, protivljenje spram mogućnosti da se donesu izmene i dopune Zakona o planiranju i izgradnji. Kaže o toj inicijativi, o izmenama i dopunama Zakona o planiranju i izgradnji, u sledećoj rečenici: „Smatram da je ova odluka Vlade koja je predložena izmenama i dopunama Zakona o planiranju i izgradnji i predata Narodnoj skupštini Republike Srbije na dalje postupanje i usvajanje, pre svega, nelegitimna, nepravična i nanosi štetu budžetu Republike Srbije, naročito imajući u vidu da su prethodnih godina, svih godina i privredna društva i fizička lica plaćala naknadu za konverziju zemljišta i s prava korišćenja u pravo svojine.“

Ispada da su oni koji su „poštovali zakon“, kažnjeni svojim zakonitim postupcima, jer oni koji su istog nisu podržavali, sada su „amnestirani“ plaćanja iste naknade, što je pravni nonsens, ali velika nepravda učinjena celom društvu.

Dakle, 17. maja, predsednica republičke Vlade, Ana Brnabić, dobija dopis ministra privrede, gde on potpuno otvoreno i neskriveno kaže da se ne slaže sa izmenama i dopunama Zakona o planiranju i izgradnji.

Zakon o planiranju i izgradnji onako kako je previđeno u vašim izmenama i dopunama, otvara vrata korupcije epohalnih razmera. Nikada se nije pojavio predlog zakona u republičkom parlamentu koji ostavlja toliko proizvoljnosti i toliko mogućnosti korupcije i neposrednog pogađanja između države i privatnika, kao što je Zakon o planiranju i izgradnji.

Samo zemljište na kome se nalazi IMT vredi 280 milione evra. Pa, jel vi stvarno mislite da treba stvoriti pravnu pretpostavku da se pravo korišćenja prevede u pravo svojine bez ikakve naknade? Do sada je pravo korišćenja u pravo svojine moglo da se realizuje samo uz naknadu. Ako dozvolite da se pravo korišćenja prevodi u pravo svojine bez ikakve naknade, stvara se koruptivni „Eldorado“, stvara se mogućnost pljačke i to neviđenih razmera. O tome on piše u ovome, ali, vi o tome ne želite da govorite.

Ne tvrdim da je ovaj dopis od 17. maja u kom Basta upozorava Anu Brnabić na sve štetne posledice Zakona o planiranju i izgradnji koji on sagledava kao ministar privrede, ne mislim nužno, da su one bile u datom trenutku presudne, ali su svakako bile kap koja je verovatno prelila čašu.

Ne postoji ništa što vas iritira, ni programski, ni ideološki, ni konceptualno, kao što vas iritira vaš kapacitet da kradete, da se bavite korupcijom. To je osinje gnezdo. Može svako da vam prigovara šta hoće, ali ako govori o onome što radite kada je u pitanju koruptivni deo, to je ono na šta reagujete uvek, jer ste svesni da ono što vam prigovaramo potpuna istina.

Daću vam primer Novog Sada. Koruptivni projekat „Novi Sad na vodi“, projekat koji je osmislio Miloš Vučević, sadašnji predsednik SNS i ministar odbrane. Praktično predviđa uređenje četiri i po kilometra najatraktivnijeg i najlepšeg dela novosadske obale.

Do Miloša Vučevića, sve gradske uprave predvidele su kada je u pitanju „Novi Sad na vodi“ samo tri stvari - da obala Dunava služi sa sport, rekreaciju i turizam i ni za šta više. Onoga momenta kada je SNS došao na vlast, predviđena je gradnja stambenih blokova velikog tajkunskog naselja na brodogradilištu. Pri tom se događaju tri marifetluka, obratite sada pažnju, reč je o brodogradilištu koje je svojevremeno došao u poseda kompanija „Galens“. Došavši u posed brodogradilišta, oni su postali vlasnici objekata, ali ne i vlasnici zemljišta.

Dakle, neophodno je izvršiti konverziju prava svojine u pravo vlasništva i to uz naknadu. Konverzija prava korišćenja u pravo svojine uz naknadu se vrši tako što se procenjuje vrednost zemljišta i onda se pare uplaćuju u budžet.

Oni koji su privatizovali iz spekulativnih razloga određena preduzeća, računajući s tim da je građevinsko zemljište na atraktivnoj lokaciji i ne vodeći računa ni o delatnosti firme, ni o zaposlenima, ni o njihovim platama, i ekonomskom standardu, sada kroz ovaj vaš predlog zakona o čemu Basta obaveštava predsednicu republičke Vlade, postaju profiteri i to u milijardama evra, jer ovde nisu u pitanju ni desetine ni stotine miliona, nego bukvalno milijarde evra.

Svako onaj ko nema pravo svojine, nego samo pravo korišćenja, ako ostvari pravo svojine bez naknade tako što će se nagoditi sa državom, sa vladajućom strankom ili sa političarima, postaje jedan od najbogatijih ljudi u ovoj državi i to na jedan potpuno pravno-invalidan način.

Praktično, izmene i dopune Zakona o planiranju i izgradnji koji vi predlažete legalizuju korupciju. Oni je ozakonjuju. Oni korupciji daju zakonsku formu i zakonsku snagu, to se nikada u novijoj političkoj istoriji Srbije nije dogodilo. Vi praktično štitite jedan postupak kojim je javni interes, državni interes oštećen, a privatni interes favorizovan na jedan potpuno koruptivan način.

Dakle, u Novom Sadu, dajem vam primer zašto je ovaj dopis Radeta Baste, predsednici republičke Vlade važan, događaju se tri vrste marifetluka kada je u pitanju „Novi Sad na vodi“. Prvo, kroz ovaj zakon se omogućuje da kompanija koja je kupila brodogradilište, sticajem okolnosti kompanija se zove „Galens“, nije bitno, dajem vam samo kao primer i kao pravni model, dakle iz prava svojine dobije pravo vlasništva bez ikakve naknade.

Govorim vam o tome da je reč o najatraktivnijem zemljištu kada je u pitanju dunavska obala. Oni su vlasnici 3,7 hektara, a ukupno taj blok gde će biti građeno tajkunsko naselje ima osam hektara. Dakle, sa 3,7 dobijaju mogućnost naravno ukrupnjavanjem da postanu vlasnici osam hektara, a pri tome, obratite sada pažnju, u momentu kada postaju vlasnici brodogradilišta, bez prava svojine na zemljište, to zemljište je u koritu Dunava. Ono nije građevinsko. Novim, generalnim urbanističkim planom administracija Miloša Vučevića ono što je bilo dobro zemljište, dakle zemljište na kome ne sme da se gradi, pretvara u građevinsko zemljište tako što pomera nasip 500 metara u korito Dunava.

Dakle, prvi benefit za tu kompaniju je taj što imajući zemljište na vodnom delu nije mogla da gradi, a od momenta kada se donosi generalni urbanistički plan vodno zemljište postaje građevinsko zemljište i skače mu višestruko cena. Prvi marifetluk.

Drugi marifetluk – nasip koji će biti građen i pomeren u Dunav 500 metara u prvoj fazi predviđa da se prvo ogradi brodogradilište. Dakle, umesto da kompanija koja ima građevinsko zemljište, iz svojih sredstava radi nasip, on će biti građen iz sredstava budžeta Novog Sada. Dakle, biće zavučena ruka u džepove svih Novosađana.

Napokon, treća stvar je ova – mogućnost oslobađanja ljudi, dakle da nemaju potrebe da prevode pravo svojine, izvinjavam se, pravo vlasništva, pravo korišćenja u pravo svojine.

Četvrta stvar, gradeći most upravo na toj lokaciji, da se razumemo, mostovi su uvek dobrodošli i ovde je otvoreno potpuno nepotrebna velika polemika, mostovi su uvek dobro došli, ja nemam ništa protiv mostova, ali to tajkunsko naselje dobija praktično saobraćajnice koje se spuštaju i sa leve i sa desne strane, tako da može da komunicira direktno prema mostu.

Dakle, cela ideja „Novog Sada na vodi“ nije da Novosađani uživaju u obali, nije da četiri i po kilometara pripadaju svim građanima Novog Sada. Dakle, da mornarica, brodogradilište, Ribarac, Kamenička ada, Šodroš budu u vlasništvu svih Novosađana i da svi Novosađani mogu da se bave i rekreacijom i sportom i turizmom, nego da gradeći tajkunsko naselje na brodogradilištu pravo na dunavsku obalu imaju samo najbogatiji. Šta da rade svi ostali građani Novog Sada? Da stoje pred rampom tog tajkunskog naselja i da na trenutak zastanu i zamišljaju kako to izgleda?

Sram vas bilo.

Ako se tamo bude gradilo onako kako je generalni urbanistički plan predvideo, blok zgrada od 20 spratova, to znači da ceo potez iza toga od ulica 1.300 Kaplara do Despota Stefana, to je dve trećine Limana 3, koji sada imaju pogled na dunavsku obalu i na Frušku goru, od tog trenutka neće imati pogled ni na Dunav ni na Frušku goru, nego na taj betonsko-stakleno-aluminijumski mastadont od 20 spratova. To se nikada u istoriji Novog Sada nije dogodilo, a vi to sada činite.

Zato vam skrećem pažnju na ovaj dopis, skrećem vam pažnju na to da nije ovaj dopis samo rezerva koju je Rade Basta imao. I u stručnoj javnosti, i kada su u pitanju urbanisti i kada su u pitanju ekonomisti i kada su u pitanju pravnici, čuli ste dosta kritika na račun izmena i promena Zakona o planiranju i izgradnji. Ja vam skrećem pažnju da je stručna javnost ustala protiv toga.

Ono što celoj stvari daje jedan vrlo ružan ton, 3. maja dogodila se tragedija u školi „Vladislav Ribnikar“, posle toga tragedija u Mladenovcu. Vlada 4. maja, dan kasnije, donosi izmene i promene Zakona o planiranju i izgradnji, u momentu kada je celo društvo konsternirano, u momentu kada su sve naše emocije i sva naša pažnja upućena prema toj deci, prema njihovim roditeljima, prema jednom groznom stanju u kom se nalazi država, vi donosite zakon, odnosno izmene i dopune Zakona o planiranju i izgradnji, dan kasnije. Da li je to ljudski? Da li je to moralno? Na šta to liči? Da li je to društvo i da li je to država u kojoj želimo da živimo?

Napokon, ja mislim da ovo ima jedan širi kontekst. Ja mislim da je ovo jedno političko pozorište. Mislim da je cela priča oko Baste i njegove smene jedna maska da se ne bi bavili suštinskim stvarima. Jer, da se bavimo suštinskim stvarima, otvarali bi ona pitanja koja su ključna, otvarali bi pitanja kriminala, postavili bi pitanje kako je moguće da zajedno Novim Sadom, ali sada već i celom državom, upravljaju dva čoveka, brat Aleksandra Vučića, Andrej Vučić i Zvonko Veselinović? To pitanje ne postavljamo. Postavili bismo pitanje kako je moguće da predsednik skupštinskog odbora za pravosuđe preuzima sve sporove u kojima oni koji su optuženi mogu vrlo neprijatno da optuže SNS? Pokazujem sliku Vladimira Đukanovića sa Dijanom Hrkalović.

Dijana Hrkalović je čuvar tajni SNS-a i bilo je od interesa da Vladimir Đukanović preuzme ovaj slučaj. Zašto? Pa, zato što Vladimir Đukanović kao predsednik Odbora za pravosuđe ima presudan uticaj na izbor i sudija i tužilaca i kada sudije i tužioci vide da je on preuzeo slučaj, to onda podrazumeva da taj slučaj mora okončati pozitivno za njegovog klijenta. Zato on preuzima sve sporne slučajeve.

Pitam vas zašto je preuzeo slučaj Koluvija, najveća plantaža marihuane u celoj Evropi, da bi sanirao posledice mogućeg svedočenja svih onih koji će potvrditi da je to bio državni projekat. Dakle, projekat najveće plantaže u Evropi, koji su čuvali i ljudi iz BIA-a i vojno-obaveštajne službe i policajci. To je preuzeo Vladimir Đukanović, da bi poslao poruku sudijama da on koji može da odluči o njihovoj sudbini zastupa Koluviju i da činjenicom da on zastupa Koluviju oni moraju da vode računa da presuda bude u njegovu korist.

Zašto ne pričamo o tome ko upravlja Novim Sadom? Pogledajte ovu sliku. Ovde je Miloš Vučević, zajedno sa kumom slave, Markom Bosancem Bosketom, čovekom koji je dobio najveći ugovor od EPS-a u vrednosti od 100 miliona evra za očitavanje brojila. Balavac koji ima 27 godina dobio je mogućnost da očitava brojila na teritoriji cele države i onda se čudimo što najviše prigovora kada je u pitanju EPS ima upravo oko struje i oko toga koliki su računi, jer se svi ljudi žale da su računi kada je i u pitanju EPS uvećani.

Pitam vas – da li je ovo država u kojoj želimo da živimo?

Ovo je slika Koluvije zajedno sa šefom BIA, koji se nalazi u radnom kombinezonu. Dakle, ovde je Aleksandar Vulin zajedno sa Kovijom. Da li je posao BIA, koju vodi Aleksandar Vulin, da štiti zakonitost ili da krši zakonitost? Da li je njihov posao da utiču da se kriminalci hapse ili je njihov posao da štite kriminalce? Da li je poruka ova gde šef BIA u to vreme sarađuje sa Koluvijom, a potom predsednik Pravosudnog odbora i advokat Vladimir Đukanović zastupa Koluviju, da li je to poruka sudijama da ovaj slučaj mora da završi oslobađajućom presudom za Koluviju? Ja tvrdim da jeste, a vi me razuverite da nije.

Da li je ovo slika koju želimo da gledamo? Predsednik SNS Miloš Vučević, trenutno ministar vojske, prima u Svečanoj sali Gradske kuće jednog od najvećih kriminalaca Novog Sada, Slobodana Milutinovića Snajpera? Da li je ovo uzorno društvo? Da li je ovo atmosfera u kojoj želite da živimo? Da li predsednik SNS i gradonačelnik Novog Sada treba u Svečanoj sali da prima najuglednije građane ili kriminalce? O tome ne želite da govorite, a rado biste da pričamo o Basti. Pa ne može.

PREDSEDNIK: Iskoristili ste kompletno vreme ovlašćenog predstavnika.

Na 15 i po minuta priče o planiranju i izgradnji, novom mostu, Novom Sadu i pogledu na Dunav, još oko dva minuta priče o Vladimiru Đukanoviću, jedan minut priče o očitavanju brojila – toliko o temi i bilo čemu.

Pravo na repliku.

MILENKO JOVANOV: Jako je ovo bilo emotivno izlaganje borca protiv korupcije, koji se protiv korupcije borio tako što je centralizovao korupciju, a na kraju je priznao šta je radio i da je krao i kao što je Duško Radović napisao ono: „Taj je jeo šta je hteo, tramvaj ceo i oblaka jedan deo“, e tako i ovaj – taj je krao šta je hteo, bulevar ceo i Novog Sada jedan deo. Sve što je moglo da mu dođe pod ruku.

Ali, nije odgovarao zato što je otišao kod sudije za prekršaje, priznao da je lopov, a dvoje nevinih ljudi strpao u zatvor i onda pilatovski prao ruke kako eto njemu je žao, ali mora neko i da odgovara za njegov lopovluk kad već neće on.

Ajde da vidimo od ovih stvari na koje vredi odgovarati. Kaže moja draga koleginica Draginja Vlk – kako mu nije smetao Vuk Jeremić sa 27 godina na mestu savetnika ministra vojske. Draga Draginja, njemu ne smeta Vuk Jeremić na taj način. On više Vuka Jeremića neće braniti, tako da ne vredni ni da ga mi napadamo. On sada žestoko napada po Vuku Jeremiću. Mnogo više nego mi. Tako da, Vuka Jeremića isključi iz tog načina razmišljanja.

Kaže dalje, bavi se on stanjem u koaliciji. Bavite se situacijom u vašoj stranci. To je najbolje. Dobro vam ide. Vidim, hvale vas ljudi i vaše stranke. Kažu – 0,6% imate podrške. Odlično napredujete i ne daju vam da preuzmete stranku. Videćemo kako će to da izađe.

Ali, kaže sa druge strane, eto ne da on da se priča o Basti, što je tačka dnevnog reda, nego će on da priča o tome kako je Basta zapravo hteo da spreči donošenje zakona. Nije nam samo objasnio kako.

Sada dolazi kulminacija potpunog ludila. Pre onoga što je govorio imali smo priliku da čujemo kako je Vučić zapravo se umešao i sklonio Bastu, a sada smo čili da se Vučić šeretski smejao i nije sklonio Bastu.

Ajde se vi lepo saberite, pa se dogovorite. Mada, niste u stanju da se dogovorite ni u okviru iste stranke, ali probajte nekako da koordinirate taj rad. Prosto da znamo na šta više odgovaramo – jel Vučić smenio ili nije smenio.

Najzad, kada budete videli sliku Miloša Vučevića sa Borom Novakovićem u Gradskoj kući u Novom Sadu, to će biti znak da je Miloš Vučević primio najvećeg kriminalca u Novom Sadu.

PREDSEDNIK: Hvala.

Da li reč želi Dejan Šulkić?

Prijavite se.

DEJAN ŠULKIĆ: Da, zahvaljujem gospodine predsedniče, poštovane kolege narodne poslanice i narodni poslanici, gospodine ministre. Dosta ćemo vremena utrošiti na raspravu o razrešenju ministra privrede čije je razrešenje predložila predsednica Vlade i bilo bi dobro i red, da je predsednica Vlade bila prisutna i jedan komentar koji je možda bio na mestu dok je bio prisutan ministar Milićević, ali eto, mogu i sada ga iznesem, da je možda to i bio dogovor da i koalicija SPS, Jedinstvena Srbija na ovoj temi ne samo kao predlagač ovog ministra kada, predloga kandidata za ministra kada je birana Vlada, da podele teret u ovoj skupštinskoj debati, ali u svakom slučaju to je bila obaveza predsednice Vlade, da prisustvuje predsednica Vlade, nedavno kada smo raspravljali o inicijativi, odnosno zahtevu za razrešenje ministra unutrašnjih poslova, rekla – da joj niko neće postavljati, ni menjati ministre, a pošto je kao glavne krivce i smetala glavna u radu Vlade, mada to nije objasnila na koji način utiče na rad Vlade označivši opoziciju i strane službe, pošto ovde u pitanju nije opozicija i pretpostavljam ni strane službe, ali imamo inicijativu koalicionog partnera.

Takođe, gospodin Milićević kao predstavnik Vlade u obrazlaganju ovoga zahteva za razrešenje ministra Baste, dosta je vremena utrošio ili posvetio ako tako mogu da kažem objašnjavajući narodnim poslanicima kakav je to organ Vlada, kako ona funkcioniše, koja je njena uloga i opšte o poziciji Vlade u pravnom sistemu? Pa, sam hteo da ga uputim na, mada mislim da to gospodinu ministru Selakoviću, s obzirom da njegovo obrazovanje i nivo obrazovanja nije potrebno, ali eto, tako je počela rasprava, pa, mi ministar neće zameriti da ga uputim na ministra Milićevića na član 4. Ustava koji kaže da je pravni sistem jedinstven, da podrazumeva podelu vlasti na zakonodavnu, izvršnu i sudsku, da odnos sve tri grane vlasti počiva na ravnoteži i na međusobnoj kontroli i takođe, na Zakon o Vladi, gde Zakon propisuje da Vlada je ta koja utvrđuje i vodi politiku Republike Srbije, da vlada zastupa Republiku Srbiju, da u okviru svojih nadležnosti je samostalna, da je takođe, odgovorna Narodnoj Skupštini za sprovođenje politike i da o tome treba da podnosi Izveštaje.

E, sada kako bih vam rekao dosta toga smo čuli što je u prilogu ovome što ću reći, da ovaj naš pravni sistem niti počiva na podeli vlasti, niti daleko bilo na nekoj ravnoteži se zasniva odnos svih grana vlasti, a pogotovo ne na međusobnoj kontroli.

Ova država je pre 30 i više godina bila jednopartijska država i ponekad pomislim da je u takvom jednopartijskom sistemu i ako nemam razloga da ga branim, tada sam bio maloletan i da ga napadam i da ga osporavam, da je možda u nekim trenucima bilo lakše povući jasniju granicu između partije i države, nego što je to moguće danas. I, to pokazuje jedno odsustvo sistema upravo suprotno od onoga što je govorila premijerka sve ovo vreme braneći u prvom redu ministra unutrašnjih poslova da sistem nije zakazao, ako sistem nije zakazao znači da sistem postoji. Mnogo dokaza je dato da taj sistem ne postoji, Vlada je birana po merilima tog sistema kako ga premijerka vidi, ona je pod funkcionisala po merilima tog sistema Vlada je po mnogo čemu pod subordinacijom u odnosu na predsednika Republike, to se ni ne krije smatra se da to tako treba i da je to dobro i sada šta imamo za posledicu imamo predlog od strane premijerke, odnosno zahtev za razrešenje ministra privrede koji ste birali po koalicionom principu što ništa nije sporno Vlada je koaliciona, nije jedina i nije to jedina praksa, nije to praksa jedina u Srbiji.

Međutim, još tada kada je birana Vlada ceneći stanje srpske privrede njen položaj u regionu, globalne uticaje na koje se često pozivate, a koji realno postoje u većoj ili manjoj meri, neodgovorno je bilo takav izazov prepustiti kandidatu čije razrešenje se danas predlaže.

Sada, ako pođemo od toga da umesto podele vlasti, ravnoteže i međusobno kontrole imamo centralizam vlasti, mislim da neće uopšte biti važno ako tako bude funkcionisala i u buduće, ko će biti kandidat za novog ministra privrede. Odsustvo sistema jeste i to da još uvek nemamo ministra prosvete. Na primer, kada govorimo o ovom sastavu Vlade, da ne unosimo u diskusiju ovde neke druge nivoe vlasti, nemamo informaciju da li je u roku od 15 dana od podnošenja ostavke upućen predlog predsedniku Skupštine za izbor novog ministra, tu informaciju nemamo. Čuli smo neke izjave od predstavnika, prvog potpredsednika, možda i predsednice Vlade, da se predlažu neki kandidati, da ih čak ima i više, ali zakon je jasan, treba da imamo kandidate u roku od 15 dana od prestanka mandata i već je trebao da bude izabran ministar prosvete.

Što se tiče samog predloga za razrešenje koji je upućen narodnim poslanicima, sasvim neuobičajeno, neko od mojih kolega, prethodnih govornika su to istakli, da je kao prilog zahtevu za razrešenje koji je potpisala predsednica Vlade, koji je inače štur u obrazloženju, priložena je inicijativa koju je potpisao gospodin Dragan Marković kao predsednik JS, koja je i preuzela na neki način i tim aktom, a i današnjim diskusijama, preuzela odgovornost u dometu njihovog predloga.

Sam taj predlog pokazuje prirodu ove vlasti i tehnologiju vladanja. Dakle, nije uobičajeno i čudo je da su stručne službe to dozvolile, da do narodnih poslanika dođe uopšte jedna inicijativa stranačka, bilo koje stranke, u konkretnoj situaciji to je JS, dovoljno je bilo da predsednica Vlade podnese zahtev i bilo je poželjno da u obrazloženje stavi ono što nije želela da stavi, a što je JS u svojoj inicijativi navela.

Što se tiče tog obrazloženja, ono je sasvim šturo, citiram – zbog postupaka, iznošenja u javnost stavova koji su suprotni državnoj i nacionalnoj politici koju sprovodi Vlada. Dakle, bez navođenja konkretnih razloga, a u obrazloženju se takođe navodi da su inicijativu podneli JS, podržala ili već kako na neki način SPS. Danas smo čuli od ministra Milićevića da je prvi potpredsednik, gospodin Ivica Dačić to usmeno podržao. Sasvim je bilo dovoljno da prvi potpredsednik sa ministrima u Vladi, koje je predložila ova koalicija, naravno poslanička grupa inicira kroz institucije takvu smenu i to bi sasvim bilo dovoljno.

Međutim, ima zašto je dobro što je JS podnela ovu inicijativu, jer ona na neki način razotkriva pravu prirodu ovog zahteva za razrešenje. Jedinstvena Srbija je navela konkretne razloge i to dva razloga. Zato što se ministar Basta zalagao za uvođenje sankcija Ruskoj Federaciji i drugi razlog, poziv ministrima da se pridruže protestima protiv nasilja.

Sada, kako bih vam rekao, i tu bi se šta moglo dodati, njegov poziv da se uvedu sankcije Ruskoj Federaciji nije se desio prekjuče, već ima više meseci i davno pre početka protesta protiv nasilja. Do duše, i tada JS je reagovala, koliko se sećam, tako što se ogradila od te izjave, međutim nije bilo inicijative da razrešenje, u prvom redu predsednice Vlade. Tu njoj stavljam na teret, jer je tu bilo sasvim dovoljno da tada podnese zahtev ili da bar ministar objasni svoju izjavu ili da povuče izjavu i da se izvini ili već šta da učini. Tada je JS reagovala, ali niko drugi iz vlasti nije.

Sada kada je ministar Basta pozvao ministre da se pridruže građanima a protestima, onda smo se setili o tog zahteva za uvođenje sankcija Ruskoj Federaciji i naravno, to je nekome zasmetalo.

Da dam jedan zaključak sa tim razlozima. Dakle, očigledno da poziv da se uvedu sankcije Rusiji, što je suprotno zvaničnoj politici Vlade Republike Srbije, nije bio dovoljan razlog za razrešenje, obzirom da ministar nije odstupio od poziva koji je uputio vlastima u Srbiji, a i sam pripada vlasti, član je Vlade, nosilac jedne od najviših funkcija u Republici Srbiji, da bi smo došli do toga da se njegovo razrešenje traži tek kada je pozvao da se ministri pridruže protestima građana.

Da budem iskren, nije uobičajeno da ministri to rade, ne samo u ovoj Vladi, niti bilo gde, ne znam ni kako bi izgledalo da pola Vlade učestvuje na protestima, bez obzira da li su opravdani ili nisu. U konkretnoj situaciji jesu sigurno, jer znamo šta je iniciralo proteste, nije uobičajeno da ministri to rade, ali i to nije sporno. Nije sporno da Vlada na to reaguje.

Međutim, ova inicijativa na neki način koje je potpisala predsednica Vlade nas ne uverava, izaziva određene sumnje. Mislim, da ministar koji je tiho izabran previše se burno razrešava, od njegovog izbora nismo imali nikakve koristi, ali se nadam da od njegove smene neće imati nikakve štete. Vama gospodine ministre, i celoj Vladi da vodite računa da u narednom periodu ne dođete, a samim tim i Srbija da ne dođe na pozicije stavova, ovih stavova zbog kojih razrešavamo ministra Bastu.

Što se tiče rezultata rada Vlade u delokrugu nadležnosti Ministarstva privrede, ako neko u ovoj sali uopšte veruje ili smatra da ministar čije se razrešenje predlaže ima ikakve zasluge za dobre rezultate ili odgovornost za bilo kakve posledice, ipak da nešto prokomentarišemo da budemo u temi.

Najčešće se ističe obim stranih investicija i naravno sve posledice koje su nastupile u prvom redu mislim na povećanje broja zaposlenih, odnosno smanjenje broja nezaposlenosti, smanjenje broja nezaposlenih ima više u pravaca. Povećan je broj zaposlenih, to nije sporno, nećemo sada ulaziti u relativizaciju. S druge strane, veliki broj građana radno sposobnih napustilo je našu državu. Naravno, u međuvremenu je došlo promene metodologije. To sada nije toliko ni važno, ako postoji pozitivna tendencija. Podjednako je dobro ako i 200.000, a nije 400.000, ali bolje da je 400.000 nego 200.000.

Hteo sam da kažem da je jako važno, nikad nismo čuli informaciju, evo nedavno nam je bio i ministar za državnu upravu i lokalnu samoupravu, umesto da smo takve informacije mogli da dobijemo ili imali prilike da pitamo. Koliko je od tih ljudi koji su zaposleni u prethodnih, ne znam, desetak godina sa kojima se vlast hvali, koliko je zaposleno u javnom sektoru, koliko je zaposleno u državnoj upravi, lokalnoj samoupravi, u agencijama, javnim preduzećima? Sigurno da je u nekim oblastima bilo i potrebe, ali ranijih godina postojala je metodologija, postojali su kriterijumi koji su jasno propisivali broj zaposlenih kada su u pitanju lokalne samouprave.

Bilo bi interesantno kada pravimo neka poređenja, a predsednica Vlade uživa da to radi, naravno, to radi na način na koji ona smatra da treba i da možda i veruje u sve to, naravno, mada mislim da radi tendenciozno bilo bi dobro da znamo i te podatke da kažemo. Evo, državna uprava, lokalna samouprava, javna preduzeća i tako dalje, imali su toliko zaposlenih, sada imaju manje. Pa, da kažemo da smo negde uštedeli. Mislim da tu nemamo čime da se pohvalimo, ali dobro, biće prilike da i o tome nešto čujemo.

Kada govorimo o stranim investicijama, koje su takođe u isto vreme i neselektivne i selektivne. Kada kažem da su neselektivne, o tome sam govorio više puta i ranije, koliko je to važno, zato što nam izmiču kontroli, neki procesi, a da država iz budžeta izdvaja veliki novac. Ovde ističemo pozitivne tendencije, a da nekako zanemarujemo i izbegavamo da govorimo o lošim posledicama i tendencijama koje se dešavaju, njih nije moguće uvek predvideti. Nije moguće u potpunosti i sprečiti, ali je dobro da se za njih zna i dobro je da se njime bavimo.

Govorimo o izdvajanju za otvaranje radnih mesta stranim investitorima, to se tako kaže i to je u redu, niko ovde nema ništa protiv, mnogo toga je rečeno, od nešto protiv stranih investicija, ali ima puno slučajeva da ima privilegovanih investitora, osim što država neselektivno izdvaja neki novac. A kada kažem neselektivno, znači, ne radimo po sistemu ko se javi, ne vodimo računa šta su naši prioriteti, šta je najprofitabilnije i šta su ciljne neke delatnosti koje bi država želela da na poseban način podstiče, možda čak i više nego što sada radi.

S druge strane selektivne su zato što u eksploataciji kasnije, u periodu korišćenju tih sredstava mnogi investitori ne izmiruju obaveze prema ovoj državi, prema budžetu. Govorio sam o nekoliko slučajeva, neću ih sada pominjati, neki investitor je od 2012. godine do 2017. godine ostao dužan budžetu pet miliona eura. Pa, kada smo imali suicidne događaje u toj fabrici, onda je predsednike Republike, tada kao predsednik Vlade išao da smiruje.

Šta se desilo? Država je preuzela na sebe obavezu da poveže staž. Pazite, na koje način? Tako što se država odrekla svojih prihoda. Sada, postavlja se pitanje, što nije za Ministarstvo privrede, to je za Ministarstvo finansija, ali ako je Vlada kolektivni organ. Pa, na koji način je poreska uprava propustila da neko ne plaća godinama, ne plaća doprinose? Imamo slučaj bivšeg „Perkona“ u Velikoj Plani, dve, tri godine nisu plaćani doprinosi i investitor otišao, ljudi ostali bez plata, bez doprinosa, ne plaćeni komunalni troškovi, a država izdvaja neki novac. A da bi već u novembru mesecu prošle godine, još u novembru mesecu prošle godine u rebalansu Vlada Republike Srbije proglasila određeni broj privrednih društava za firme od posebnog interesa za Republiku Srbiju, da su neki u međuvremenu zatvorene, da su u novembru mesecu dobili novac za prevazilaženje teškoća u poslovanju.

Tako da o svemu tome bi trebalo voditi računa, mislim da čak i da je prepušteno ministru ili dopušteno ministru privrede bilo kojem, pa i ovom čije se razrešenje sada traži, da bi imao što šta da radi, ali mislim da se sigurno time nije bavio.

Znači, nemamo nadzor nad sprovođenjem zakona i nemoguće je da ministar dobar, a da Ministarstvo bude neuspešno ili da ministar bude loš, a da automatski Ministarstvo loše. Zašto? Zato što ministarstvo ne čine samo ministri i državni sekretari, imamo stručne službe, imamo karijerne ljude koji tu rade godinama, koji poznaju propise, koji prate propise, koji znaju kako sistem funkcioniše, ako hoćemo to da uvažimo.

Što se tiče značaja smene ministra Baste nešto je značajnija od njegovog izbora, značajan zbog toga što možemo da kažemo otvoreno građanima da jedan od dva razloga zbog kojih se razrešava jeste njegov poziv da se uvedu sankcije Ruskoj Federaciji što je suprotno politici Vlade i siguran sam da će Vlada u svom mandatu istrajati u tom stavu i da neće doći na te pozicije.

Što se tiče glasanja za ministra njegovog razrešenja sami ste se birali, sami se i razrešavajte. Mi smatramo da je rešenje u vanrednim parlamentarnim izborima.

Nemojte nam govorite, to je ministar Milićević rekao, premijerka isto često govori, izvolite dogovorite se vi u opoziciji da li ćete izbore obavestite nas, obavestite predsednika. Nemamo mi šta da se dogovaramo međusobno. Državu vode državni organi, predsednik, Vlada, većina u Narodnoj skupštini, opozicija ima svoje stavove.

Evo, kako vidite sa ovim razrešenjem kako lepo usaglašavate disonantne tonove unutar vladajuće koalicije, to je vaša obaveze, ako hoćete da imate Vladu i u narednom periodu, da imate većinu, jer bez podrške JS, ove koalicije, nema ove Vlade, ali nigde ne piše da opozicija mora da ima usaglašene stavove, nego meni se čini da kao što deo opozicije nije za izbore, da ni vi niste za te izbore, ali dobro, kad budete želeli do njih će sigurno doći i smatramo da vlast treba da se menja na izborima. Netačno je da bilo ko ozbiljan smatra da vlast treba da se menja na ulici.

Vlast ne treba da se menja na ulici silom, ali vlast ne treba i ne sme da se čuva silom, da ne pominjemo ovde neke lokalne samouprave. Bilo je tu poprilično nasilja, sve je to pretočeno u neke skupštinske većine i formirana je neka prvobitna akumulacija svih pozicija i sada svaki pokušaj da se bilo šta promeni, proglašava se za nasilje. Eto, tako. Hvala što ste me saslušali.

PREDSEDNIK: Pravo na repliku, dva minuta.

Dragan Marković. Izvolite.

DRAGAN D. MARKOVIĆ: Dame i gospodo, poštovani ministri, prethodni govornik zaboravio je šta je radila njegova partija koja je bila na vlasti. Znači, njegov šef tadašnji Vojislav Koštunica pustio je 1.300 terorista, šiptara iz srpskih zatvora. Odmah je trebao da podnese ostavku, on i svi i ministri koje su oni tada predlagali. Zašto se oni sada zovu NADA? Ja očekujem da će se zvati hadži NADA da idu da se kupaju u reci Jordan i „hadži“, zaštićeni su od sveta, pa onda kaže njegov predsednik tada – jao mimo svih zakona isporučen na Vidovdan Slobodan Milošević, pa podneo ostavku. Nebitno o kome se radi, ali nisu poštovali zakon.

Na kraju da vam kažem odem ja kod Koštunice, jer sam tada bio narodni poslanik, da ga pitam nešto, bio je juli mesec, ali ovo je istina, temperatura 37 stepeni, uđem ja, dobar dan, kako ste predsedniče, kaže – kako je vreme u Jagodini? Hteo sam da kažem – predsedniče, pada sneg do kolena je u Jagodini.

I sada ta „hadži“ NADA, oni znaju da kritikuju smenu pojedinih ministara, odnosno ovog ministra Radeta Bastu, a oni su trebali više puta da podnesu ostavke i da više nikada se ne vrate na političku scenu, jer su tako nacionalnu grešku i zloupotrebu zavili srpski narod u crno.

I stvarno kada neko to govori iz centralne Srbije, koji je tada bio predsednik jedne opštine, čudi me u kom to programu su oni videli, pročitali, itd.

Rade Basta je uradio nešto što je protiv nacionalnog interesa, protiv ekonomskog interesa, jer on se nije bavio privredom i ekonomijom, pa ga brane, evo mi vam poklanjamo Radeta Bastu, oni koji ga brane. Ne, da vam ga damo na revers, poklanjamo vam ga, pa ga uramite, stavite ga na zid i radite šta hoćete sa njim.

PREDSEDNIK: Hvala vam.

I to bi bilo to za sada.

Redovnu pauzu određujem u trajanju od 60 minuta.

(Posle pauze.)

PREDSEDNIK: Nastavljamo sa radom.

Reč ima Borko Stefanović. Izvolite.

BORKO STEFANOVIĆ: Hvala gospodine predsedniče Skupštine, ministre Selakoviću, uvažene kolege.

Mi danas raspravljamo o jednoj temi koja u suštini jeste unutrašnja stvar vladajuće koalicije. Mi iz naše poslaničke grupe u svakom slučaju nećemo uzimati učešće u glasanju, potvrđivanju ili negiranju vašeg prava da jedni druge ne razumete, ne vidite ko u kakvu politiku veruje, sprovodi ili tome slično. Ova Vlada je sve samo ne uigran tim. Sve je učinila apsolutno suprotno onome, čak što je sama proklamovala u sopstvenom ekspozeu.

Ja ću ovu priliku iskoristiti kratko da podsetim samo na reči iz 9. novembra 2022. godine, koju su izneli predstavnici vladajuće koalicije u kojem su rekli, evo jednog momenta, Rade Basta ima ogromno privredno iskustvo, a to što je sportista samo je plus.

Druga, vrlo upečatljiva rečenica kaže – evo ga ulazi ministar Rade Basta, aplaudirajte ljudi, došao vam ministar. I mi iz ove stranke iz koje je Rade Basta se hvalimo, ministar privrede. Da znate ministre Mali, da je Rade Basta privrednik preko 20 godina i biće vam od koristi.

Od ovih reči od koristi, od aplauza, od ovacija, došli smo do toga da vam čovek ne treba. Mi se time nećemo baviti niti u to ulaziti.

Ono što je simptomatično, jeste da je ova Vlada napravljena na potpuno suprotnim očekivanjima, obećanjima i kvazi politici koja nikako nije dostigla svoju realizaciju u fizičkom-faktičkom svetu, osim u svetu mašte u kojem živite.

Naime, moguće je da je i dotični ministar mislio da će moći da obavlja svoje aktivnosti u okviru resora zaduženog za privredu, tako što će Srbija, kako je tada Vlada govorila i predsednica Vlade, nastaviti svoj evropski put, povezivati se sa evropskim, pre svega investitorima, samim tim doći će i do razvoja srpske privrede.

To je bilo proklamovano. Od toga, kao što znate, od tog povezivanja sa Evropom, nastavka evropskog puta, suštinski na veliku žalost Republike Srbije i njenih građana, nema ništa.

Možda je on čovek naivno verovao da će to stvarno tako biti. Možda i nije verovao. U suštini ono što znam da je verovao jeste da je dobro biti u vlasti Ane Brnabić, da je dobro biti ministar, i verovao je u to, čvrsto je stajao, imao je podršku i svoje stranke i cele vladajuće koalicije, a onda je rekao – pa ljudi, kako mislimo da sprovodimo i razvijamo privredu ako se suštinski Srbija izoluje, skrene sa evropskog puta, udalji se od sopstvenog kontinenta, svojih ekonomskih, bezbednosnih i političkih interesa.

Upravo to se i dogodilo. Došlo je do još jednog problema u funkcionisanju ove antivlade srpskom, nacionalnom, ekonomskom i bezbednosnom interesu. Zašto antivlade? Vi ste već 10% vaših ministara smenili. Vi, ne samo što ste smenili 10% vaših ministara, vi niste ni stavili ko će da sprovodi stvari koje su oni do sada obavljali.

Mi živimo u zemlji gde apsolutno, apsolutno nije bitno ko koji resor pokriva i čime se bavi u ovoj zemlji, zato što vaša Vlada u suštini nije Vlada, ona je devijacija u našoj slavnoj istoriji, zato što je ova Vlada administrativnih radnika, ovo je šalter Vlada.

Ovo je Vlada koja nema ni svoj subjektivitet, ni svoju politiku, ni svoje resore, ni sopstvene odluke, ni sopstvene posledice za sopstvene odluke, zato što se upravlja sa Andrićevog venca. Ova Vlada ustvari ne postoji.

Prava slika ove Vlade jeste ovaj jedan prisutan ministar koji ovde sedi sa namerom da odgovara na naša pitanja i komentare, a sva ova prazna mesta pokazuju pravu prirodu ove Vlade.

Vi ste ministre u Vladi koja ne postoji, koji sprovodi obećanja koja niste ispunili, koja ih ne sprovodi. Ne postoji ni jedan rezultat vaše dosadašnje politike.

Ovo je Vlada koja ne sme da ode danas u Blace, da se suoči sa malinarima ili u Ivanički i Ariljski kraj, ne sme da ode tamo da kaže kako je moguće da otkupljujete malinu za 38 dinara, a prodaje se za 1.600 dinara u marketima.

Ovo je Vlada koja ne može ni jednog poljoprivrednika da pogleda u oči, ni jednog, da im objasni, pa gde su ona vaša obećanja, a šest puta ste dali javno obećanje da ćete omogućiti obavezni otkup poljoprivrednih proizvoda. Šest puta ste to obećali i to iz usta predsednika Republike. Što ne odete sada kod tih ljudi pa im kažete – pa gde su ta obećanja, pa gde je taj bolji život?

Ovo je Vlada koja je najavljivala borbu protiv korupcije. Srbija se nikada više nije davila u korupciji nego ovih godina koliko ste vi na vlasti. Ovo je Vlada koja je govorila – mi idemo u korak sa svetom i civilizacijom. Ovo će biti zemlja slobode u kojoj će svako moći da govori ono što misli, a mi smo nasuprot tome zemlja u kojoj se guši sloboda medija, u kojoj se forsiraju samo televizije sa nacionalnom frekvencijom na kojoj se vrši gola propaganda i laž i podele i mržnja i ništa drugo.

Ovo je Vlada koja je omogućila takvu Srbiju. Da posle tragičnih, užasnih događaja u školi „Ribnikar“ u Beogradu i u okolini Mladenovca, odbija da apsolutno ispuni jedan zahtev građana, na veličanstvenim protestima na ulici. Njihovi su zahtevi su za vas lahor vetra, povetarac koji vas ne dodiruje. Zašto bi vas dodirivalo, kada vi živite u svom svetu? Vi živite u kuli od slonovače. Vi ne vidite uopšte ni gde živite, ni kako živite, ni sa kim živite. Vi mislite da neko hoće vlast na ulici. Neće niko vlast na ulici. Vi mislite opozicija se boji izbora. Ne boji se izbora. Opozicija traži prave izbore, a ne ono što vi nazivate izborima. Taj film nećete dva puta gledati. I to vam dobar stojim ovde kada vam kažem.

Vi ste predstavnici Vlade, koja je prvi put, možda u našoj istoriji, napravila situaciju da danas većina građana Srbije misli, pod jedan – da se ova zemlja ne kreće nikako u dobrom pravcu i da žive lošije nego do sada i drugo – žive u uverenju da su u potpunoj nesigurnosti, nestabilnosti i ne bezbednosti, a nismo u ratnom stanju.

Mi smo po prvi put dobili Vladu ili vlade koje u suštini samo pokušavaju nekako da prođe, samo neka prođe još jedan dan, neka prođe još jedan dan, samo da smo što duže na državnim jaslama. Još jedan budžet u vašem džepu, još jedan namešteni tender, još jedno nameštanje ove Srbije tako da odgovara vašim džepovima, ne interesima građana Srbije.

Prva ste Vlada u istoriji Srbije, doduše zbog tehnološkog napretka to do sada nije postojalo, da ste za sada, pazite za sada dokumentovano angažovali 14.000 botova koji su u javnim preduzećima, ustanovama, školama, na javnom državnom budžetu. To se do sada nije desilo. Dokazano, dokumentovano.

Da bi građani razumeli, da bi građani razumeli, kršite zakone ove zemlje jer ste doveli ljude u škole mesta nesigurnosti za našu decu, u Crveni krst, u okruge, u javna preduzeća, u muzeje, u galerije, u skupštine opština i opštinske uprave, koji za platu botuju i pišu narodu Srbije da mu je bolje nego što jeste.

Vi ste prva Vlada koja je dala državne, narodne pare da bi neko ubeđivao sopstveni narod da mu je dobro, a narodu nije dobro. Pa, prvi ste to uradili.

Osam i po miliona evra narodnih para mesečno dajete za vaših 14.000 i nešto, do sada, dokumentovanih botova i nikom ništa. Mislite to je tako, proći će kao što je sve do sada prošlo. Neće proći. Neće proći zato što je naša dužnost kao predstavnika građana da stavimo svetlo na ono što radite, da stavimo svetlo na vaša nepočinstva, na vaše propuste, na nedostatak politike.

Kakve veze ima Basta, ne Basta? Vama je svejedno ko je, šta, kako se zove, kakvu školu ima, čime se bavio. Šta je radio, potpuno je nevažno. Važno je samo da je lojalan, važno je samo da ćuti i važno je da sprovodi ono što vi mislite da je državna politika, a takva vam je državna politika da ste doveli zemlju u ugao najmračnije Evrope i opasnosti izolacije, da ste zbog vašeg stava da ne usaglasimo spoljnu politiku sa EU doveli Srbiju u opasnost da jedan Aljbin Kurti to koristi protiv nas svuda i na svakom mestu, pokušavajući da izbaci Srbe sa Kosova i Metohije. To ste uradili, pa ste onda Srbima rekli da napuste sve institucije na Kosovu i Metohiji. To ste uradili, pa ste onda rekli – nema ko da nas brani, pa ste šesti put dizali borbenu gotovost vojske, pa se ljudi u Raškoj već šale šta to znači i koliko to znači i kakav je trošak za ovu zemlju još jedna demonstracija ničega, jer vaša politika je ništa. Vaša politika je upravo ovo što gledamo ovih dana – ćuti, laži i odlaži. Pokušajmo da se izvučemo iz ove situacije.

Pokušajmo, to je ono što vi radite. Pokušajmo da prodamo narodu rog za sveću. Pokušajmo ponovo narodu da kažemo – oni bivši šta su radili. Opet arheologija politička. Zaboravljate da pre bivših bili su još bivši neki koji su ostavili kameno doba u Srbiji, koji su vadili ovu zemlju iz potpunog kanala u koji ste je bacili. Neki od tih ljudi više nisu sa nama, ubijeni su. Ubila ih je država, a neki od vas su se osmelili, pa ustali, pa branili tu situaciju, pa optuživali ljude iz te Vlade da su oni krivi što su izgubili tog čoveka i nije vas sramota.

Nije vas sramota da vas ovde ljudi gledaju, a vi na to odgovarate tako što pošaljete ministra u Vladi… Ministra u Vladi, dame i gospodo. To bi trebalo da bude uzvišena funkcija, predstavništvo građana, borac za njihovu volju i njihove interese, da meri koliko ko ima dece i da li ima dece. To je bio vaš odgovor na narodnu, nacionalnu tragediju.

Vaš odgovor na nacionalnu tragediju je bio – kakve veze ima, prekini školu, pošalji decu kući. Šta ćemo sa školom? Videćemo. Nećemo da slušamo roditelje, nećemo da slušamo građane na ulici, nećemo da slušamo nikoga, slušaćemo samo svog predsednika, jer za vas ne postoji ni zakon, za vas ne postoji ni vizija budućnosti, za vas ne postoji politika, postoji samo reč predsednika Republike. To je ono što ste vi.

Za mene je poražavajuće kao vašeg kolege da ovde nedeljama, danima, mesecima… Mi brojimo dane od tragedije, a vi brojite dane do mogućnosti da se politički izvučete iz ove krize u koju ste zemlju doveli.

Najveći smo rekorderi po korupciji u Evropi. Najniži smo po slobodi medija. Najvišu inflaciju imamo, ljudi moji, osim Mađarske. Ukrajina ima višu inflaciju za 0,2%, a ljudi su u ratu. Doveli ste zemlju u situaciju da Ukrajina stoji bliže evropskim integracijama nego mi, a oni su u ratu. Oni su u ratu. Pa ste onda rekli – mi ćemo zauzeti neutralan stav.

Mi ćemo danas, dame i gospodo, da kažemo da interes Srbije nije da kaže bilo šta, nego da se pokrijemo ćebetom dok Evropa gori. Naš je interes, to vi kažete, da Srbija ćuti kao nikad u svojoj istoriji, da se stidi prvi put u svojoj istoriji da bi se prikrile užasne stvari – nesloboda, pljačka, korupcija, uništavanje svega što je sveto, rasprodaja zemlje, vode, vazduha, promocija kriminalaca, bluda, nemorala na našim televizijama. Tako vi vidite Srbiju. Za vas je Srbija samo ono što je u interesu vaš i vaših džepova. Za vas Srbija nije ono što se ponosno kreće ulicama gradova i ono što odustati neće, jer ta Srbija… ustao je narod kao iz zemlje trava i taj narod odustati neće. Zbog toga živela slobodna, demokratska i evropska Srbija!

Hvala.

PREDSEDNIK: Reč ima Uglješa Marković.

Izvolite.

UGLjEŠA MARKOVIĆ: Zahvaljujem se, predsedniče Narodne skupštine.

Moram da primetim na samom početku da cela rasprava zaista odlazi u jednu nepotrebnu širinu i da govorimo o svemu, sem o tački dnevnog reda o kojoj bi trebalo da se vodi trenutna rasprava.

Trenutno držim predlog koji je predsednica Vlade uputila Narodnoj skupštini. Taj predlog za razrešenje ministra u Vladi Republike Srbije gospodina Radeta Baste je na inicijativu našeg koalicionog partnera Jedinstvene Srbije. Mi smo podržali inicijativu, Socijalistička partija Srbije, za razrešenje i ne vidim, pošto je bilo reči o tome, zato i govorim o tome, šta je sporno o načinu na koji je taj predlog došao u ovaj visoki dom.

Dozvolite mi da samo podsetim javnost da je naša koalicija u predizbornoj kampanji se zalagala i govorila o tri ne, da tako definišem našu politiku. Ta politika je podrazumevala ostajanje pri vojnoj neutralnosti, nema priznanja tzv. države Kosovo i ne kada pričamo o uvođenju sankcija Ruskoj federaciji.

Za razliku od nekih drugih, nismo u predizbornoj kampanji se zalagali i pričali jedno, a onda, nakon održavanja samih izbora, menjali svoju retoriku i to mislim da na najbolji mogući način govori zašto Socijalistička partija Srbije postoji 33 godine ili, ako hoćete, možemo da se vratimo i na njeno postojanje i njen kontinuitet od 120 godina.

Upravo razlog leži u tome. Građani imaju poverenja u nas, jer znaju da nećemo izneveriti ona obećanja koja im damo u kampanji, da ćemo biti njihove uši i njihova usta ovde u Narodnoj skupštini i da ćemo upravo pričati ono što se na najbolji mogući način tiče njihovog interesa.

Tu dolazimo i do onoga što… kada govorimo i opet tu dolazimo do zamena teza, uvek ćemo biti za to da svaki pojedinac ima pravo na svoj stav i na svoje mišljenje i na iznošenje svog stava i svog mišljenja. Međutim, moram da podsetim da je Savet za nacionalnu bezbednost još 25. februara 2022. godine usvojio okvire naše politike, spoljne politike, bezbednosne politike, koju je usvojila i Vlada Republike Srbije, a koji se pre svega tiče onoga što se dogodilo, odnosno što se već godinu i po dana dešava na tlu Ukrajne.

Vlada kao kolektivni organ treba i mora da igra timski, upravo iz razloga što ona predstavlja politiku Republike Srbije, i tako i njen svaki član mora da ima u vidu da kad izlazi u javnost, on predstavlja državu Srbiju i sve njene građane.

Tu, zapravo, i leži razlog zašto smo tražili, odnosno podneli ili podržali inicijativu našeg koalicionog partnera. Ne radi se ovde ni o Rusiji, ni o zapadu, ovde se radi o Srbiji i radi se o poštovanju principa teritorijalnog integriteta i suvereniteta svake međunarodno priznate zemlje. Mi ovde branimo našu južnu srpsku pokrajinu Kosovo i Metohiju, i to jeste naš državni i nacionalni interes i svakim danom se trudimo da upravo vagamo u donošenju odluka šta je to što ne najbolje za našu državu i za naš narod.

Shodno tome, moram i da naglasim i to da svaki član Vlade to mora da ima u vidu i svako istupanje van okvira onoga što je državna i nacionalna politika neće imati našu podršku i neće imati podršku našeg koalicije. Mislim da je to važno da podvučemo. Ne radi se ovde o tome da li neko ima ovakav ili onakav stav, ovde se radi o tome da mi čvrsto stojimo u odbrani državnih i nacionalnih interesa Republike Srbije.

Shodno tome, želim da kažem da mi nismo ni proruski orijentisani, ni prozapadno orijentisani, mi smo prosprski orijentisani i nama je Srbija važnija od svih pojedinačnih i partijskih interesa. Zato i jesmo za politiku zaštite državnih i nacionalnih interesa Republike Srbije i svih njenih građana.

Upravo iz svih tih razloga je došao i ovaj predlog i mi ćemo u danu za glasanje podržati ovaj predlog. Apsolutno nikakvo dalje manipulisanje, kao što je bilo pokušaja od strane opozicije, vezano na ovu temu, nema prostora. Zaista bih voleo da sam čuo danas od svih ovlašćenih predstavnika opozicionih, kako će to i na koji način oni u danu za glasanje zapravo i glasati. Pojedini su i rekli da se neće oglašavati. Sada, plašim se da dolazimo u jednu paradoksalnu situaciju da opozicija ne želi da glasa za razrešenje ministra, a dva meseca sedimo ovde gde oni upravo traže suprotno nešto, suprotno tome.

U svakom slučaju, uvođenje sankcija, a ovde nije tema uvođenje sankcija Ruskoj Federaciji ili neuvođenje sankcija Ruskoj Federaciji, ovde je tema odbrana naših državnih i nacionalnih interesa i, shodno tome, država Srbija, Vlada Republike Srbije donosi odluke šta je to što je najbolje za našu državu i za naš narod. Zahvaljujem.

PREDSEDNIK: Reč ima Milenko Jovanov. Izvolite.

MILENKO JOVANOV: Poštovani gospodine predsedniče Skupštine, dame i gospodo poslanici, ponoviću na samom početku ono što sam rekao prilikom izbora ove Vlade. Dakle, citirao sam tada Žan Pjera Ševermana, koji je bio ministar oružanih snaga u francuskoj vladi, koji je rekao, citiram – ako si ministar koji se ne slaže sa politikom svoje države, moraš ili da demisioniraš ili da umukneš.

Kao i sve drugo što je zloupotrebljeno i što rade Šolakovi mediji u saradnji sa svojim političkim krilom ovih dana, nedelja i meseci, te reči su potpuno zloupotrebljene, okrenute. Dobili smo čitav niz izjava kojima se zgražavaju neki bivši ministri nad tim šta je rečeno i kako sam se ja usudio da to citiram, a zapravo, ova rečenica govori samo da ne možete biti na državnoj funkciji u telu koje rukovodi državnom politikom i biti protiv te politike, ništa više i ništa manje od toga. Ne postoji ništa normalnije, na kraju krajeva, od toga.

Mislite li da bi u, ne znam, Vladi Francuske mogao da sedi neko ko govori protiv politike Francuske države? Mislite li da bi u Vladi Nemačke mogao da bude neko ko govori protivno, ili izlaže ili ima stavove suprotne politici Nemačke države, Vladi Italije, bilo gde? To se jednostavno nigde ne događa, ali kada kažete da to ne bi trebalo ni u Srbiji da se dešava, dođu salve kritika, jer Srbija valjda treba da bude eksperiment u kome i takve stvari treba budu dozvoljene i u kojoj je čak i poželjeno da ministri u Vladi govore suprotno politici države, i to ponavljam, i naglašavam već treći put, jer govorim o politici države.

Što se onoga što smo danas imali prilike da čujemo tiče, čuli smo najrazličitije izraze ničega. Dakle, opozicija je još jednom pokazala, iako im je ovo otprilike bila jedna vrlo interesantna šansa da pokažu neku svoju politiku, da kažu šta je ono što bi oni radili, iako nije tačka dnevnog reda, ali onaj ko je umešan govornik može to da poveže, mi smo dobili ponavljanje i recikliranje onoga što smo čuli već ja ne znam više koliko puta.

Koliko puta su pokazane slike iz Gradske kuće u Novom Sadu, koliko puta su čitani ovde ne znam ni ja kakvi sve citati nečega što se nije dešavalo itd, milion stvari i dobili smo od opozicije otprilike sledeću situaciju – Aleksandar Vučić je kriv za to što ministar Basta treba da bude smenjen, Aleksandar Vučić nije kriv za to što ministar Basta treba da bude smenjen i Aleksandar Vučić nije ni učestvovao u tome nego se šeretski smejao.

E, sad vi meni objasnite logiku tog stava, znači, i levo i desno i centralno, sve su pokrili, pa sad ko šta želi sa tog švedskog stola neka izabere, kome šta odgovara, ima sve opcije tu.

Ono što, međutim, nismo čuli pored te politike koju su imali priliku da predstave, a naravno, nisu je predstavili, jer je nemaju, čuli smo nekoliko puta zameranje i držanje predavanja o tome kako se ova zemlja odnosi prema rusko-ukrajinskom ili ukrajinsko-ruskom sukobu.

Srbija je danas jedina, a ako ne jedina, onda jedna od retkih zemalja u svetu koja se drži principa međunarodnog prava, dakle, jedina koja prihvata postojanje međunarodnog prava, koja se drži principa međunarodnog javnog prava i koja se rukovodi principima u donošenju odluka. E, sad, ko nam drži lekcije? Pa i oni koji su takođe principijelni. Ali, kako njihov princip izgleda? Pre izbora kažem da nisam za uvođenje sankcija Rusiji, optužujem Vučića kao Zdravko Ponoš danima da ima informaciju, kaže, iz svojih diplomatskih kontakata, da će prvog dana nakon predsedničkih izbora Aleksandar Vučić uvesti sankcije Rusiji, a onda oni prvog dana nakon održanih izbora obrnu priču za 180 stepeni, neko bi rekao za 360 stepeni, ali za 180 stepeni, obrnu priču i kažu – e, sad treba sankcije Rusiji da se uvedu. A kad ih pitate šta je bilo sa onim što ste govorili pre izbora, a pa, to je bilo pre izbora.

Šta je onda tu princip? Pa, princip da se pređe cenzus, to je princip, nema drugog principa. Nema principa koji se tiče međunarodnih odnosa, nema principa koji se tiče koristi za ovu državu, da se zna i da svako zna sa čim je, na čemu je kada je Srbija u pitanju, nego pre izbora da mi preripimo celzijusa, pa ćemo posle izbora da vidimo šta ćemo. I to se na to svodi. I kad sve ogolite, to ste i dobili.

Ja razumem da neprincipijelni ljudi ne razumeju principijelnu politiku i razumem da oni koji su u Ministarstvu spoljnih poslova naše zemlje ili su podržavali tu politiku iz poslaničkih klupa, ovih ili onih u Skupštini Vojvodine, svejedno, ili su glasali za tu politiku, apsolutno ne razumeju da danas Srbija nije ona kao u vreme, kako se onaj zvao, „diplomata na steroidima“, jel tako?

„Diplomata na steroidima“ pre podne laže Moskvu, u podne laže Vašington, popodne laže Njujork, odnosno Brisel, a pred spavanje laže Peking. Tako je izgledala ta diplomatija.

Ja ću vas samo podsetiti da je ova zemlja, pogledajte sad tu sramotu, tražila pomoć za usvajanje rezolucije na Savetu bezbednosti UN, dobila pomoć za usvajanje te rezolucije a onda bez znanja onih koji su nam pomogli odustala od teksta te rezolucije, unosila različite izmene i kako se to završilo – principijelno, kao i ovo, ćuti da preripimo celzijusa, idu izbori, ne talasaj!

Prema tome, te lekcije o principijelnosti ne treba da nam drže oni koji su svoju neprincipijelnost milion puta dokazali u praksi tako da svi znaju koliko su principijelni i koliko njihova reč znači.

Na samom kraju, želim da kažem da je potpuno normalno i potpuno logično da kada imate koalicione vlade, pošto je i to bila zamerka, neko je doduše rekao od predstavnika opozicije da je to u redu i normalno, Šulkić je rekao, da svaka stranka u koaliciji bira svoje predstavnike, jer to je jedini način da funkcionišete kao koalicija, jer ako krenete jedni drugima kadrovska pitanja da rešavate, onda ne možete koaliciju da napravite nikad i to se ne radi.

Međutim, od ljudi koji su se mešali u to koga ćemo mi kao poslanici da predlažemo u skupštinske odbore i u radna tela, ko će da bude predsednik ili zamenik predsednika nekog skupštinskog odbora, ne mogu očekivati da razumeju tako nešto. Velika većina njih verovatno nikada i neće doći u priliku da pravi nekakvu koalicionu vlast, eventualno će možda doći u priliku da prave neku koalicionu listu jer su oni, interesantno, uveli jednu novinu na našoj političkoj sceni – hajde da se ujedinimo da pređemo cenzus, pa posle opet svaka vaška obaška. Oni se čak ne ujedinjuju da pobede na izborima, nego da prežive izborni ciklus. Tako da možda će tad imati prilike da vide da se u tom smislu ne može mešati u izbore drugih partnera i u tom kontekstu mi ćemo poštovati ono što je volja naših koalicionih partnera.

Na samom kraju, od ljudi koji su nam držali pridike o principijelnosti i o zakonitosti, da ne spominjem ove koji su nam pričali o korupciji a najkorumpiraniji su, bar u ovoj sali, bili i ostali, dakle, ušli u krivični postupak, otezali krivični postupak da bi otrčali kod sudije za prekršaj, isposlovali prekršajnu presudu da bi mogli da dođu pred krivično veće ili sudiju krivičara i da kažu – evo, „ne bis in idem“ pravilo, nema dva puta suđenja o istoj stvari i nevine ljude strpali u zatvor, dakle, da to ostavimo po strani, hajde da pričamo o ovima koji nam pričaju o principijelnosti i držanju, pridržavanju zakona.

Vidite kako taj zakon ne važi kada je u pitanju SNS, vidite kako niko od njih nije rekao da je narušeno pravo na privatnost ljudi, tih 14 hiljada ljudi, izmislili pola, nalupali pola, pisali ko zna šta, potpuno smešno. Ali, objavljena su imena, prezimena i lični brojevi telefona nekih ljudi. Da li se oglasio Poverenik za zaštitu prava odnosno ličnih podataka? Apsolutno nije, baš ga briga, objavljujte. Zašto? Zato što su protiv ljudi iz SNS-a sva sredstva dozvoljena i ne postoji stvar koja može da bude urađena, koju će bilo ko od tih nezavisnih tela koje nadam se da ćemo priliku do kraja godine da vidimo ovde u sali pa da pričamo sa njima, dakle, da vidimo kako to ta pravila važe u jednom slučaju a u drugom slučaju ne važe?

Kako to da se promptno reaguje, najhitnije moguće, ako su Šolakovi mediji rekli da na nešto treba da se reaguje, kad se izvuče iz konteksta nešto što je rečeno ili nije rečeno? E, na to se reaguje. Zato kad se grokće kad Nevena Đurić dobije reč ili kako je koleginica to pokušala da ublaži „samo se obradovao“, ne dao bog takvog obradovanja nikada nikome, na to nema odgovora, ni Poverenica za zaštitu ravnopravnosti niti bilo koga drugog. Nije se desilo. Zašto? Nisu Šolakovi mediji objavili, znači nije tema, a čim Šolakovi mediji nisu objavili, ja nemam razloga, a ovi naprednjaci, oni su vlast, oni neka ćute i neka trpe.

Prema tome, imali ste priliku da vidite i to, a evo sad dobacuju i kažu – ali to građani već znaju ko su ti ljudi, pa ako znaju, čemu onda objavljivanje? Ne razumem čemu objavljivanje? Objavili ekskluzivnu fotografiju, ne znam da li ste to ministre imali prilike da vidite, na kojoj razgovaraju Vladanka Malović i Jorgovanka Tabaković, a u prvom redu ih gleda pokojni Gojko Radić, koji je pokojni već dve ili tri godine. Jer, to su te najnovije informacije koje oni imaju, to je ona sušta suština, skrivena iza paravana, iza kamera, iza ne znam ni ja čega. Objavili ste sliku čoveka koji je mrtav već dve ili tri godine.

Ponovo vas pitam – može li neko u ovoj zemlji da umre a da vi ne zloupotrebite njegovo ime, njegovu fotografiju, bilo šta što se njega tiče? Ima li ičega što ćete da poštujete, makar smrt, u tom nekom smislu da ostavite po strani? Ali ne, baš vas briga, neka sa najnovije fotografije iz SNS Gojko Radić posmatra sastanak Jorgovanke Tabaković i Vladanke Malović, i to ste uspeli, čestitam vam na tome i onda dolazimo do kulminacije.

Taj isti koji je sve to objavio preti da će da ubije ćerku Aleksandra Vučića. To je juče direktno pretio. Čovek koga nam citiraju, čovek na čije informacije se pozivaju, kao tačne, kaže – dokazano je. Kako je dokazano? U kom postupku je dokazano? Gde imate papir da je dokazano? Budala objavila na „Tviteru“ i vi kažete – dokazano je. Piše na tarabi svašta, pa niko ne kaže – dokazano je. Vi se izabrali tu komunikaciju – dokazano je, objavio na „Tviteru“ ovaj koji preti da će da ubije predsednikovu ćerku. Vi njega uzimate za relevantan i kredibilan izvor i vi ga citirate, prenosite ono što on radi. Vi ga podržavate. Nemoj posle da bude – on nema veze sa nama, nemamo mi veze sa tim. Svi ste čuli koga podržavaju. Svi ste čuli koga citiraju. Svi ste čuli ko je u pitanju. Dakle, čovek koji je pretio ubistvom ćerke predsednika Republike, najbrutalnije, dete za dete, tim rečima, ali nema veze. Zašto? Zato što su protiv naprednjaka sva sredstva dozvoljena, sve može i onda nam pričaju o principijelnosti.

U danu za glasanje ćemo, naravno, podržati predlog predsednice Vlade. U danu za glasanje ćemo, naravno, poštovati volju naših koalicionih partnera i glasati za razrešenje, a u narednim danima ćemo se, nadam se, jednog dana, u ovoj sali, naći u prilici da čujemo konačno i šta je konkretno politika svih onih koji nam drže predavanja, koji se bave politikom, a o politici, ne da ne znaju ništa, nego nemaju ni jedan jedini politički stav. Prepričavaju tvitove, crne hronike, naslovne strane, analizu Šolakovih medija i, da, kažu – imamo najnovija istraživanja. Koja istraživanja? Ona koja su objavljivali pred izbore? Onaj mašinski mozak, genijalni - 20% minus 20% plus 20%, hop, 619 miliona, znači napravio novo istraživanje po kome kad sve sabereš ima 120% izašlih na izbore i sve je super.

Hajde, dakle, da se konačno u ovom domu, koji jeste politički, bavimo politikom i da konačno čujemo šta je to što je alternativa politici koju vodimo. Ja to danas, iako i nije tačka dnevnog reda, ali je moglo da se kaže, uz najbolje namere, nisam čuo. Hvala.

PREDSEDNIK: Hvala, gospodine Jovanov.

Prelazimo na listu prijavljenih za reč.

Prvi prijavljeni je Milija Miletić.

MILIJA MILETIĆ: Zahvaljujem se, predsedniče Skupštine.

Uvaženi ministre Selakoviću, poštovane kolege, građani Srbije, ja sam Milija Miletić i dolazim iz Svrljiga. To je najlepša opština u Srbiji, koja se nalazi pored grada Niša, a to je najlepši grad u Srbiji. Inače, izabran sam sa liste Aleksandar Vučić – Zajedno možemo sve, a predstavljam u Skupštini Ujedinjenu seljačku stranku. Mi ćemo kao poslanički klub, Klub za pomirenje, podržati predlog predsednice Vlade i glasati za smenu ministra Baste.

Malopre sam u uvodnom delu govorio da personalno o čoveku ne znam ništa: Bili smo nekoliko puta zajedno, upoznali se, ali suština svega jeste što je predlog od strane koalicionih partnera i ministra Srbije i SPS i ja ću to i glasati.

S jedne strane očekivao sam i očekujem da naredni period svi mi koji smo tu, poslanici, a posebno Vlada, i posebno budući ministar za privredu da se stavi akcenat na nerazvijena područja, na područja koja su devastirana, četvrta grupa nerazvijenosti, da tu obezbedimo radna mesta, da ti sačuvamo ljude da ostanu, da pokušamo da vratimo mlade ljude, stručne ljude, da damo podršku našim ženama koje nemaju posla.

Jedna od bitnijih stvari jeste i to što smo ranije govorili, a to ću ja i postaviti poslaničko pitanje, da stavimo akcenat na one naše žene koje žive u ruralnim područjima koje žele da rade neke privredne delatnosti, da se njima obezbede bolji uslovi, da se obezbede mogućnosti da se one zaposle u svim tim svojim područjima, u selima a normalno, bilo bi dobro da lokalne samouprave kao iz recimo iz koje ja dolazim Svrljig, Bela Palanka, Gadžin Han, to su veliki, ima takvih opština na Jugoistoku Srbije koje su veoma u teškoj situaciji, a bilo bi bitno da ministar privrede budući veoma ozbiljno stavi akcenat da predloži određene mere kojim bi smo pospešili upošljavanje u takvim područjima.

Ja sam unazad nekoliko dana i u pitanjima Vlade, tu je bila naša predsednica Vlade, postavio pitanje evo i nekoliko desetina ljudi su me već kontaktirali vezano za problem ovih ljudi koji su otišli i izgubili radna mesta za vreme kada je bila neka prethodna vlast od 2000. i neke godine kada su bile privatizacije društvenih preduzeća, gde je veliki broj ljudi u Nišu tražio, izlazio, razgovarao sa ljudima. To su ljudi mašinske industrije, elektronske industrije u Nišu, veliki broj naših ljudi iz Svrljiga, iz moje opštine, koji su izgubili radna mesta dobili pravosnažne presude i u razgovoru i sa predsednikom i u razgovorima sa ministrima tražili da se nađe rešenje adekvatno, da oni mogu da prevaziđu svoje probleme.

Konkretno, i ministar Selaković koji je ministar za rad i socijalnu politiku je sa njima u kontaktu, mislim, tako su mi rekli, bilo bi dobro da svi zajedno iznađemo mogućnost i rešenje da tim ljudima u okviru zakonskih mogućnosti, ukoliko trebaju neke potrebne zakonske forme da promenimo i da obezbedimo tim ljudima da se obeštete, da mogu da odu sutra u penziju i da mogu normalno da žive.

To mora da bude zadatak novog ministra za privredu ili u krajnjem slučaju, da se iznađe mogućnost da se kao kroz program kao što je to i ranije bilo za staru deviznu štednju i na taj način da se njima reši taj status.

Još jednom, uvaženi predsedniče Skupštine, poštovani ministre, ja ću kao poslanik vlasti za Predlog razrešenja ministra privrede i poslanički klub „ZA POMIRENjE“ isto će glasati za njegovu smenu.

PREDSEDNIK: Reč ima Borko Puškić. Izvolite.

BORKO PUŠKIĆ: Zahvaljujem, predsedavajući.

Poštovani građani Srbije, pomaže Bog! Poslanička grupa Srpski pokret Dveri – Patriotski blok u predviđenom danu za glasanje će glasati i podržati ovaj predlog za razrešenje ovog skandaloznog dosadašnjeg ministra privrede.

Ministra privrede koji je od „puta“ „putinofila“, za kratko vreme došao do „vučićofila“, a nije mu trebalo ni dugo vremena da dođe da izgubi onaj „fil“ prefiks pa da dođe do ambasadora Hila pa da mu samo on preostane.

Dakle, imamo jednog otvorenog NATO lobistu i jednog američkog produžene ruke interesa, koja je na jedan pogrešan način reprezentatovala privredu i poslovnu politiku u Srbiji i da je on na način kao što je vodio firmu „Moskva invest“ švercovao i zloupotrebljavao Sporazum o bescarinskoj slobodnoj trgovini između Ruske Federacije i Republike Srbije, da je na način kao što je švercovao taj ukrajinski sir, da se malo vodio poreklom sira sa Zlatara i Peštera i da se vodio interesima malinara, ne bi juče imali proteste u Brusu, a već sutra najavljene u Arilju, Požegi i u Prijepolju.

Dakle, radi se o jednoj kontraverznoj ličnosti koja je predstavila na jedan jako nedostojanstven način Vladu Republike Srbije, a samim tim i Republiku Srbiju, koji je za vreme dok je rukovodio firmom „Delta farma“, farmaceutsko jedno preduzeće za godinu dana prihodovao preko dve milijarde dinara i to samo sa 11 zaposlenih.

Čovek koji je imao rukovodeće organe u Novom Sadu i elektranama u Beogradu, gde god je nešto radio, radio je na jedan ne transparentan način i zloupotrebljavajući službeni položaj.

Prosto, vi ne možete bez Zorane Mihajlović, vi ne možete bez Rada Baste i samo je pitanje vremena šta će već na nekom jesenjem zasedanju biti na dnevnom redu da predloži da se od njega ogradite.

Dakle, mi podržavamo sve ove vaše loše predloge, da se rešimo, da se ratosiljamo i da dovedemo u jedan skladan red Vladu Republike Srbije. Hvala.

PREDSEDNIK: Reč ima Milica Nikolić.

MILICA NIKOLIĆ: Poštovani predsedniče Narodne skupštine, poštovani ministre, narodni poslanici, poštovani građani Republike Srbije, u svom obraćanju govoriću i naglasiti o tome zašto je važno da Vlada Srbije bude jedinstvena, da igra kao jedan tim, da marljivo radi i da vodi politiku koju je definisao predsednik Srbije, Aleksandar Vučić, a koja je jedina u interesu našeg naroda i naše države.

Dakle, važno je zbog rezultata koji su od dolaska SNS na vlast i predsednika Vučića na čelo države brojni u svim oblastima i koji su doneli sveopšti preporod u svim oblastima u našoj državi, posle godina pljačkaške politike bivšeg režima.

Posebno bih izdvojila rezultate u oblasti ekonomije zahvaljujući kojima mi u ovoj godini, odnosno do kraja ove godine podižemo penzije za preko 20%, zatim plate u prosveti medicinskim sestrama i tehničarima za 16%, ali i za decu do 16 godine života odvajamo po 10.000 dinara.

Da podsetim da je naša zemlja, upravo zahvaljujući odgovornoj i ozbiljnoj politici, pre svega u oblasti ekonomije, mogla i u vremenu korone, ali i od početka ratnih dešavanja u svetu, mogla da povećava i plate i penzije sve vreme i da otvara radna mesta sve vreme kada se mnoge veće zemlje nisu snašle i nisu mogle to isto da čine.

Posebno danas, kada naš narod na Kosovu i Metohiji trpi jeziv teror Aljbina Kurtija, važno je da Vlada bude jedinstvena, da radi u interesu građana. Ovo naglašavam upravo zbog razlike između Vlade danas i Vlada do 2012. godine koje su isključivo radile po nalogu stranaca.

To smo mogli da vidimo i pre nekoliko dana kada su predstavnici bivšeg režima dobili i podršku, ali i instrukcije od Viole fon Kramon, ali i drugih lobista nezavisnosti lažne države.

Važno je da građani Srbije znaju da ćemo nastaviti i sa radom i sa rezultatima, da ćemo nastaviti sa povećanjem i plata i penzija i otvaranjem novih radnih mesta i otvaranjem novih puteva i pruga i bolnica. Samo od početka ove godine, otvorili smo deonicu auto-puta, odnosno Moravskog koridora od Pojata do Makrešana, Novi Beograd – Surčin, obilaznicu oko Beograda. Radovi napreduju i na auto-putu Pločnik – Merdare i verujem da ćemo uskoro otvoriti i auto-put „Miloš Veliki“ do Požege.

Važno je da građani Srbije znaju da će Srbija ostati na putu evropskih integracija, ali i da ćemo nastaviti sa dobrim odnosima i sa Rusijom i sa Kinom i sa SAD, dakle sa svim nosiocima svetskog razvoja.

Na kraju, važno je da građani Srbije znaju da ćemo svom snagom slediti politiku predsednika Vučića koja je Srbiju od ovih sa druge strane spasila, izgradila i koja Srbiju vodi u sigurnu budućnost. Hvala.

PREDSEDNIK: Hvala.

Reč ima Vesna Ivković.

Izvolite.

VESNA IVKOVIĆ: Poštovani predsedniče Narodne Skupštine, poštovani ministre, poštovane koleginice i kolege narodni poslanici, poštovani građani Republike Srbije, Rade Basta izabran je na funkciju ministra privrede odlukom Narodne Skupštine Republike Srbije o izboru članova Vlade na predlog mandatara, odnosno predsednice Vlade gospođe Ane Brnabić. Za člana ove koalicione Vlade je predložen od strane koalicije Socijalistička partija Srbije i Jedinstvena Srbija kao kadar Jedinstvene Srbije. To je bilo u oktobru 2022. godine.

Danas pak na dnevnom redu ovog vanrednog zasedanja je predlog premijerke za razrešenje Radeta Baste sa pomenute funkcije, a opet na predlog koalicije koja ga je i predložila za ministra. Razlozi zbog kojih se traži njegovo razrešenje poznati su javnosti, a suštinski to je iznošenje u javnosti stavova koji su suprotni državnoj i nacionalnoj politici koju sprovodi Vlada Republike Srbije i u suprotnosti sa stavovima Socijalističke partije Srbije i Jedinstvene Srbije kao državotvornih partija, koje u Vladi daju pun doprinos strateškim interesima Srbije i našeg naroda što je osnova i politička programa i SPS-a i JS-a.

Za Jedinstvenu Srbiju, kako je izjavio gospodin Palma, Rade Basta nije više član Jedinstvene Srbije kao ni ministar u Vladi Republike Srbije, jer je naneo veliku političku štetu. Za nas Socijaliste koji smo dugogodišnji koalicioni partner sa Jedinstvenom Srbijom i uspešno sarađujemo ostaje samo da se složimo sa koalicionim partnerom i njegovom odlukom. Uostalom, u izbornoj kampanji, kako je naveo uvaženi ministar Đorđe Milićević, koalicija SPS i Jedinstvena Srbija zalagala se za neuvođenje sankcija Rusiji, ako je neko učestvovao u toj kampanji onda je logično da i posle nje zadrži takav stav.

Vlada Republike Srbije je jedan i treba da bude jedinstven tim koji donosi zajedničke odluke u interesu Republike Srbije i njenih građana. Verovatno i unutar Vlade ima različitih mišljenja koja se argumentovano sučeljavaju, ali se na kraju usvaja zajednički stav ili odluka po pitanjima koja su od interesa za državu i njene građane.

Ako međutim dođe do pojedinačnih iskakanja kako bismo rekli solističkih nastupa pojedinih članova koji se razlikuju od usvojenih odluka Vlade, onda se potpuno narušava obaveza poštovanja usvojenih odluka ili akata kao što je to u ovom slučaju i onda kao u nekom orkestru koji deluje kao raštimovani čuju se disonantni tonovi. To naravno zbunjuje i građane koji očekuje od svakog člana Vlade da odgovorno vrši svoju javnu funkciju. U ovom slučaju imamo jedno soliranje koje nije u skladu sa državnom politikom koju vodi Vlada Republike Srbije i to sada kada nam je potrebno jedinstvo više nego ikada.

Basta traži da se članovi Vlade dele po pitanju mišljenja o sankcijama Ruskoj Federaciji što nije stav ni Socijalističke partije Srbije, ni Jedinstvene Srbije, niti je stav Vlade Republike Srbije. Njegov postupak se tumači kao udaljavanje od državne i koalicione politike.

Socijalistička partija Srbije pre svega je državotvorna partija koja interese države stavlja iznad partijskih, jer kako kaže predsednik Socijalističke partije Srbije Ivica Dačić – jedna je država Srbija, a partija ima mnogo. Zato je Socijalistička partija Srbije i njen lider protiv takve politike koja šteti državi.

Navešću reči našeg predsednika SPS-a Ivice Dačića i ministra spoljnih poslova koji kaže da Socijalisti čvrsto podržavaju stav Saveta za nacionalnu bezbednost, utvrđen na sednici prošle godine da Srbija osuđuje kršenje teritorijalnog integriteta Ukrajine, ali da nije za uvođenje sankcija Rusiji. Srbija je jedna od retkih zemalja u Evropi koja nije uvela sankcije. Zašto? Zato što vrlo dobro znamo šta znače sankcije za jednu zemlju, jer smo ih i sami iskusili na svojoj koži.

Nacionalni interes Republike Srbije i njena budućnost treba da budu prioritet svim političkim akterima u Republici Srbiji.

Što se tiče Socijalističke partije Srbije na čelu sa našim liderom Ivicom Dačićem, mi podržavamo politiku predsednika Aleksandra Vučića dokle god se ona zasniva na nacionalnim interesima Srbije, odnosno na odbrani državnog suvereniteta i teritorijalne celovitosti, dok se bori za Kosovo i Metohiju i naš narod koji opstaje uprkos svim pritiscima sa svih mogućih svetskih strana i dok je njen prioritet budućnost Srbije i bolji život njenih građana.

U danu za glasanje Poslaničke grupa Socijalističke partije Srbije glasaće za pomenuti predlog. Hvala.

PREDSEDNIK: Hvala vam.

Reč ima Radmila Vasić.

Prijavite se samo.

Dalje? Dobro.

Reč ima Srđan Simić.

SRĐAN SIMIĆ: Poštovani predsedniče Narodne skupštine, uvaženi gospodine ministre, poštovane koleginice i kolege narodni poslanici, od 2012. godine u Republici Srbiji desile su se promene koje danas faktički niko ne može da zaustavi.

Od 2014. godine, kako je Vladu preuzeo sadašnji predsednik Republike Srbije, gospodin Aleksandar Vučić do danas desile su se mnoge stvari za našu državu, za naše građane koje su veoma značajne.

Zašto sve to govorim? Iz razloga što ova Vlada, Vlada gospođe Ane Brnabić, je Vlada kontinuiteta, pa tako kao što smo podržali formiranje ove Vlade, Vlade gospođe Ane Brnabić, tako ćemo svakako naravno i podržati bilo koju kadrovsku promenu, novo kadrovsko rešenje koje nosi boljitak za našu Vladu Republike Srbije, a sve naravno se reflektuje na građane naše države.

Kada govorimo o rezultatima Vlade, jer je to ono što je najvažnije, pre svega moram da istaknem činjenicu da je svakako čast i biti deo Vlade Republike Srbije, a kada se desi istupanje kao što se desilo u ovom slučaju, slučaju ministra privrede, naravno da je prirodno da predsednica Vlade predloži njegovu promenu.

Kao što sam rekao na početku mog obraćanja, vidljivi su rezultati koje je ostvariva ova Vlada. Ja ću navesti samo neke od njih. Danas u Srbiji kada pogledamo oko sebe, a pogotovo građani centralne Srbije, južne Srbije, ali neću tu izuzeti ni našu severnu srpsku pokrajinu AP Vojvodinu, možemo da primetimo da Vlada sprovodi projekte u iznosu, odnosno imamo devet novih autoputeva koji su izuzetno važni, kao i brze saobraćajnice koje se na to nastavljaju. Navešću naravno u glavnom gradu, prestonici, Beogradu beogradski metro. Navešću sve ono što se odnosi na zdravstvenu zaštitu, na primarnu zdravstvenu zaštitu i na sve ostale, gradnja Tiršove, Bio četiri kampus, brze pruge koje danas možemo da vidimo u Republici Srbiji, a nismo mogli do pre 10, 12 godina da vidimo, ni one redovne pruge koje su tada rekonstruisane, a danas u Republici Srbiji su prisutne brze pruge koje nas spajaju, ne samo u našoj Republici, nego nas regionalno povezuju.

Ali, sve ovo što sam naveo je takođe mnogo važno zbog razvoja malih lokalnih sredina. Budući da ja dolazim iz jedne male opštine, opštine Bački Petrovac, jedna od najmanjih u Vojvodini, ali svakako jedna i od najmanjih u Republici Srbiji, od 2016. godine kako su se desile promene i u toj lokalnoj sredini, govorim naravno o odgovornosti koju je preuzela SNS, pa sve do danas uz podršku Vlade Republike Srbije, ove Vlade koju vodi predsednica gospođa Brnabić, kao i svih nižih instanci vlasti, do danas u opštinu, kao što je Bački Petrovac, poštovani građani Republike Srbije, uloženo je preko milijardu dinara budžetskih sredstava, preko milijardu dinara. Sve ono što prethodni režim nije uspeo da uradi, sve ono što prethodni režim nije uspeo da sprovede, sve ono što prethodni režim je imao priliku i imao novca nije uspeo, ova Vlada uz, kao što sam rekao, saradnju sa lokalnom samoupravom, je uspela da sprovede.

Navešću samo neke egzaktne činjenice. Samo u lokalnoj, ali i državnoj putnoj infrastrukturi 2016. godine do danas je urađeno preko 26 kilometara puteva drugog reda, ali kao što sam naveo i puteva lokalnih. To vam je sve ukupno ulaganje u iznosu od 600 miliona dinara za takvu jednu malu lokalnu sredinu, kao što je Bački Petrovac, to je izuzetno značajno, tu ne mislim samo na puteve nego i na razvoj industrijske zone na sve one saobraćajnice koje nam daju mogućnost kako bi se stvarala nova privreda kako bi se otvarale nove fabrike.

U ostalim vidovima infrastrukture, naravno sve ono što znači za građane Republike Srbije navešću primer ulaganja u pijaću vodu, u toku prethodnih godinu i po dana uz podršku Vlade, uz podršku nižih nivoa vlasti, uspeli smo i kao nosioci vlasti da uložimo dodatna sredstva kako bi naši građani imali bolju pijaću vodu, kako bi imali bolje uslove za život.

Ali, sve to može da se prikaže u onome što čini sama Vlada, ideja ove Vlade, ideja i predsednika naše Republike je bolji standard građana. Navešću samo primere koje će ova Vlada da sprovede u toku ove godine, a to je porast penzija, kada pogledate u prethodnih osam mesecu, pa u nekom narednom periodu 40%, plate koje će u zdravstvu, prosveti i u jednom delu javnog sektora da porastu kumulativno nešto više od 15%. Ne zaboravimo da su plate u vojsci od 1. januara veće za 25% i to su oni rezultati koje sprovodi ova Vlada. To je ono što radi Vlada predsednice, gospođe Ane Brnabić i to je ona ideja koju sprovodimo zahvaljujući podršci predsednika Republike Srbije, gospodina Aleksandra Vučića, koji ne zaboravite, koji je otvorio preko 250 fabrika u Republici Srbiji, dok smo za vreme bivšeg režima imali zakatančene fabrike, dok smo imali zatvaranje radnih mesta i otpuštanja, mi danas imamo najnižu stopu nezaposlenosti, otvoreno preko 250 fabrika i to ono, kao što sam rekao na početku, razvoj Srbije i razvitak ove naše zemlje ne može niko da zaustavi, ali za to je potrebna podrška, naravno i ovde u Narodnoj skupštini.

Za kraj, reći ću da svakako ću podržati promenu, nazvaću je tako, promenom ministra privrede, glasaću za smenu ministra privrede koji je predložen i svakako dati maksimalnu podršku Vladi Republike Srbije da nastavi da se bori za nove obilaznice, za nove fabrike, za nove puteve, za nova radna mesta i za povećanje plata i penzija. Hvala. Živela Srbija!

PREDSEDNIK: Hvala.

Reč ima Boško Obradović.

BOŠKO OBRADOVIĆ: Poštovani predsedavajući, uvažene kolege narodni poslanici i poštovani građani Srbije, želeo bih da se nadovežem na ono o čemu sam danas već govorio po ovoj temi, jer smatram da je ostavka ministra Ružića i smena ministra Baste dobar korak u radu Vladu Republike Srbije i da imamo jednu dobru tendenciju i mislim da kompletna Vlada Republike Srbije treba da podnese ostavku i ne znam šta čeka Ana Brnabić koja je tu ostavku obećala još pre mesec dana i to javno.

Ono što je posebno licemerje jeste kada se ministru Basti iz redova vladajuće većine spočitava da ne poštuje odluke Saveta za nacionalnu bezbednost po pitanju protivljenja o uvođenju sankcija Rusiji, a ista ta Vlada Srbije već dva puta zajedno sa predsednikom republike je prekršila druge neke odluke Saveta za nacionalnu bezbednost. Radi se o odlukama da se odbije francusko-nemački sporazum o priznanju lažne države Kosovo, što je Savet bezbednosti i u novembru odbacio, a onda Aleksandar Vučić u februaru prihvatio u Briselu i radi se takođe o moratorijumu na bilo kakve zajedničke vojne vežbe sa bilo kojim vojskama sveta od izbijanja sukoba u Ukrajini, što je takođe odluka Saveta za nacionalnu bezbednost koji je prekršila Vlada Republike Srbije i odobrila zajedničke NATO vojne vežbe koje su nedavno održane u Srbiji.

To vam govori da se ništa ne može verovati aktuelnoj Vladi Republike Srbije i da ona sama krši odluke Saveta za nacionalnu bezbednost, tako da po toj logici nije uopšte nemoguće i da prekrše i tu treću odluku o tome da nema sankcija Ruskoj Federaciji i da krenu putem kojim Basta preporučuje, a zbog koga ga danas smenjuju.

Ono što ovde posebno treba istaći da je jedino rešenje, mirno, demokratsko i razumno za izlazak iz ove političke krize upravo ostavka Vlade Srbije i vanredni izbori na svim nivoima, uz formiranje jedne prelazne tehničke Vlade u narednih šest do 10 meseci koja bi pripremila slobodne i poštene izbore i koja se ne bi bavila velikim ideološkim i političkim državnim temama, već bi o njima glasali najpre građani na tim vanrednim izborima. Kako stvari stoje građani bi na tim izborima imali čini mi se tri bloka oko kojih bi mogli da se opredele.

Prvi je aktuelna vlast i svi oni koji podržavaju aktuelnu vlast i misle da je ova vlast u prethodnih 11 godina dobro radila. Dakle, vlast koja će danas uvesti moratorijum na vežbe sa stranim vojskama, sutra vežbati sa NATO-om. Vlast koja će danas reći da je neprihvatljiv francusko-nemački sporazum o priznanju lažne države Kosovo, a onda ga prihvatiti. Dakle, vlast kojoj se jednostavno ne može verovati, ali ko joj veruje glasaće za tu vlast ponovo.

Sa druge strane, imamo prozapadnu opoziciju koja očito ide putem u EU po svaku cenu, koja je spremna da u svoje redove primi i gospodina Bastu zato što su drugari sa prijema o američkoj ambasadi povodom 4. jula i zato što su koalicija za uvođenje sankcija Rusiji i u tom bloku mogu biti zaista svi oni koji su za ulazak u NATO, za ulazak u EU po svaku cenu, za priznanje lažnog genocida u Srebrenici, za LGBT i propagandu itd. i svi oni koji to podržavaju naravno podržaće tu drugu izbornu kolonu.

Postoji i treća izborna kolona koju predstavljamo mi iz državotvornog bloka patriotske opozicije, predvođeni Srpskom strankom Zavetnici i Srpskim pokretom Dveri i našim zajedničkim Patriotskim blokom i koja ima veoma jasne i nepromenjive stavove po svim ovim pitanjima, protiv ulaska Srbije u EU, protiv ulaska Srbije u NATO, protiv uvođenja sankcija Ruskoj Federaciji, protiv LGBT propagande u Srbiji, protiv subvencionisanja stranih firmi, već isključivo podrška domaćoj privredi i poljoprivredi. Ovo posebno govorim iz ugla onoga što nas je sve ovde pitao kolega Jovanov - šta je naša politika.

Mislim da je tu više nego jasno da je sukob sa ministrom Bastom nastao kada ga je predsednik republike javno prozvao da se on bavi nekakvim kampanjama posvećenim ženskim temama, jer valjda samo predsednik republike sme da se bavi ženskim pitanjima i temama, pa zato skrećemo vašu pažnju da su u toku dve kampanje Srpskog pokreta Dveri. Prva „Jedna je majka“ za obnovu svih porodilišta u Srbiji i veća prava i trudnica i porodilja u našem zdravstvenom sistemu i druga od ovih dana pokrenuta za besplatne udžbenike, besplatan prevoz, besplatna užina i besplatni vrtići za svu decu u Srbiji, a ne samo za decu u Beogradu, jer je to najveća moguća diskriminacija i nepravda, da deca u Beogradu su deca prvog reda, a deca van Beograda nemaju pravo na besplatno obrazovanje. Čuli ste šta je politika, a vi se sada izjasnite da li je to dobra politika.

PREDSEDNIK: Sada reč ima Marijan Rističević.

MARIJAN RISTIČEVIĆ: Zahvaljujem.

Dame i gospodo narodni poslanici, jedni nas kritikuju zato što nismo dovoljno Rusi, a drugi nas kritikuju zato što smo izdali EU. Znači, jedni kažu izdali smo Rusiju, drugi kažu izdali smo EU. Baš smo neka čudna vrsta izdajnika. Nismo izdali Srbiju.

Po njima spoljna politika ove zemlje treba da se vodi u korist, jedni tvrde Rusije, a drugi tvrde da se spoljna politika treba voditi u korist EU, odnosno Viole fon Kramon. Ja sam jedan od onih kojima su Rusi nešto draži, ali sam za to da se unutrašnja i spoljna politika vodi u korist naše zemlje, u korist ekonomskom razvoja ove zemlje i što boljeg i kvalitetnijeg života našeg stanovništva. Srbija je u tom smislu na dobrom putu.

Danas i u toku današnjeg i sutrašnjeg dana verovatno će provejavati kritike i dalje. verovatno će oni koji su pustili sve one teroriste tvrditi da smo i sa te strane izdali Srbiju, odnosno da se nismo dovoljno trudili kao što su se trudili oni.

Sa jedne strane, samo da vas podsetim, da ta vrsta spoljne, unutrašnje politike je bila takva da su nas sa jedne strane kritikovali da nismo dovoljno hrabri, a pri tome to dolazi od onih koji su pustili sve teroriste, maltene ih odlikovali, a sa druge strane sve oni koji su se borili, oficire i političare koji su se borili na Kosovu i Metohiji su izručili Haškom tribunalu. Takva vrsta naše izdaje stoji da nismo uradili ni jedno ni drugo. Nikoga nismo izručili Haškom tribunalu, ni jednog albanskog teroristu, sem tri gljivara, nismo pustili, ali gle čuda, kada smo se prema njima ponašali, odnosno kada se tužilaštvo i sud prema njima ponašalo kao prema državljanima Srbije, najviše su galamili oni koji su tvrdili da su sa teritorije, a radi se o teritoriji naše južne pokrajine, prešli neku granicu i to su govorili upravo one patriote koje su u glavnu politiku vodili u ime krsta i tri prsta i takva vrsta politike nas je i dovodila u neki problem.

Dame i gospodo, Rade Basta je pripadnik upravo takvih vrsta politika. Prvo je bio proruski orjentisan. Kako je došao u Vladu, da vidimo? U izbornoj kampanji koja je bila jako specifična gde je njegova politička stranka takođe bila u vlasti za vreme te kampanje, on se ponašao, što nije sporno, kao nosilac te izborne liste. Ljudi koji su bili na toj izbornoj listi, njihovi članovi, simpatizeri, ponašali su se proruski. Dakle, bili su isključivo za Rusiju, za Rusiju. Ja mogu da primetim da su napravili dobar rezultat, što je legalno bilo i donekle i legitimno. Taj dobar rezultat je Radeta Bastu dovela u Vladu. Dobili su veći broj poslanika, nego što je to bio ranije slučaj, zahvaljujući boljem rezultatu dobili su jedno ministarstvo više i Rade Basta je postao ministar.

Posle toga, Rade Basta traži da se uvedu sankcije. Njegov politički stav se dijametralno menja da se uvedu sankcije Rusiji. Očigledno da se nešto sa njim desilo. Gotovo da je u istom trenutku bio za Rusiju i protiv Rusije, ali je u međuvremenu samo došao na položaj ministra.

Takođe, Rade Basta je kao privrednik je meni poznat je meni poznat. Mi smo imali određenih problema i sumnji u sremskomitrovačku mlekaru da je Rade Basta, koji je bio vlasnik firme „Moskva Invest“, gle čudnog naziva, ko je protiv Rusije, da je kupio mlekaru u Sremskoj Mitrovici. Takođe, smo imali sumnju da je u toku 2017, 2018. i 2019. godine izvozio sireve iz sremskomitrovačke mlekare u Rusiju i da je izvezao negde oko 4.000 tona. Oko četiri miliona kilograma, što je promet negde oko 20 miliona evra.

Dakle, sa te stranke je njemu Rusija bila dobra i zato smatram da njegovo ponašanje pomalo licemerno, kada mu je trebao novac, onda je preko svoje firme iz srmeskomirovačke mlekare koja nije otkupljivala mleko, reeksportovao sireve i na taj način se ponašao licemerno, a po pitanju politike došao je u Vladu na krilima stranke koja je dobila dobar rezultat na ljubavi prema Rusiji, a kasnije okrenuo ploču i zato mislim da je sad sasvim opravdao da bude razrešen mesta ministra u Vladi Srbije koja vodi spoljnu politiku, a on je ne može mimo Vlade vodi samostalno.

PREDSEDNIK: Hoćete da kažete nešto? Vi to međusobno? Jeste obojica na Gazeli? Ako niste onda mi nije jasno što se dovikujete, jedan na Gazeli, drugi nije.

Selma Kučević da li je tu?

Onda ste sledeći vi, gospodine Kozma.

ROBERT KOZMA: Hvala vam, predsedavajući Skupštine.

Ne davimo Beograd, Zeleno-levi front, neće učestvovati u razrešenju ove kompletne konfuzije, pometnje, zbrke unutar vladajuće većine. Ova konfuzija je inače obeležje spoljno-političke orjentacije ove Vlade, a ta konfuzija u spoljno-političkoj orjentaciji znači da zapravo Srbija isključivo nazaduje u evropskim integracijama. Iza te konfuzije, konfuzne politike Vlade Republike Srbije nalazi se iskrena želja vladajućeg režima da Srbija bude večno zaglavljena u evropskim integracijama. Deklarativno za EU, ali zapravo sa željom da budemo zaglavljeni i da nikada ne budemo članice EU.

Zapravo glavna prepreka našem putu, našem evropskom putu je upravo vladajući režim koji čini SNS, SPS, kao i ovi drugi koalicioni partneri. Ne može se od vas očekivati da uspostaviti vladavinu prava, jer ste vi na vlasti isključivo zbog kontrole medija i korišćenje državnih resursa u privatne svrhe. Ne može se od vas očekivati da se obračunate sa kriminalom i korupcijom, jer vi isti i proizvodite. Jovanjica je primer za to, proganjaju se policajci koji su otkrili najveću plantažu marihuane na Balkanu i Evropi, a počinioci krivičnog dela se slave za narodne heroje. To je zapravo ono što je vaša politika, a sve ovo ostalo je čista dimna zavesa.

Mi smo čuli danas od ministra bez portfelja i meni je jako zanimljivo kako je on izabran da obrazlaže, a ne premijerka ili ministar spoljnih poslova, čuli smo da se ministar Basta razrešava zato što je narušio jedinstvo politike, konzistentnost politike. Na koje tačno se jedinstvo misli? Spoljno-političko? Teško. Ministar Basta je imao izjave koje su bliže deklarativnim izjavama premijerke Brnabić nego nekim drugim ministrima ili predstavnicima vladajućeg režima. Uzmimo samo za primer izjavu Ane Brnabić od 10. maja 2023. godine i to nakon sastanka sa Dejvidom Salivenom, predstavnikom EU zaduženim za sprovođenje sankcija prema Rusiji. Tada je Brnabića izjavila, da Srbija neće biti platforma za zaobilaženje sankcija.

Šta ovo znači? Ministar Basta je pokušao da razreši tu dilemu, to minimum može da znači da Srbija neće biti platforma, paravan za nedozvoljenu trgovinsku i ekonomsku razmenu sa Rusijom, da neće omogućavati trećim subjektima da preko Srbije ide trgovinska razmena sa Rusijom, ali takođe ovo se može tumačiti kao želja da se ode korak dalje, a to je da se zapravo uvedu sankcije. Ministar Basta stvarno, moramo reći, pokušava da rastumači ovu nameru Ane Brnabić i prosto zalagao se za uvođenje sankcija, što je svakako bliže stavu Ane Brnabić nego na primer stav Aleksandra Vulina, šefa BIA koji isto tog 23. maja 2023. godine, učestvuje u Moskvi na bezbednosnoj i ekonomskoj konferenciji.

Isti Vulin koji je pre nego što je bio šef BIA, bio na čelu Ministarstva unutrašnjih poslova, nije učinio ništa, odnosno omogućio je da Srbija bude u prvih pet zemalja po količini ne registrovanog, nelegalnog oružja koje je rasprostranjeno među građanima Srbije.

Upravo zbog ovakve situacije i zbog toga što je Vulin jedan od glavnih promotera nasilja u javnom životu, građani i protestvuju u preko 30 gradova zahtevajući Srbiju bez nasilja i to dva meseca, zahtevajući da se sprovedu ovi zahtevi.

E, sada, možda se Basta upravo uplašio da će Srbija doći na radar sankcijama Brisela kada je usvojen 11 paket sankcija koje omogućavaju zapravo Briselu da kažnjava one subjekte koji omogućavaju zaobilaženje trgovinskih i ekonomskih sankcija Brisela prema Rusiji. Kako drugačije Basta da protumači ovo Vulinovo učešće na konferenciji ako ne da bude neko ko će omogućiti zaobilaženje sankcija Brisela prema Rusiji. I, brže-bolje, Basta je samo želeo da poboljša to tzv. jedinstvo spoljno-političke orjentacije naše Vlade.

Takođe, možda je Basta samo želeo da dodatno doprinese koherentnoj politici, jer još od aprila 2023. godine postoji indicija da Srbija prodaje i omogućava prodaju oružja Ukrajini. Upravo u tekstu koji je izašao i koji je posle ministar odbrane Vučević komentarisao, on kaže da Srbija, on je pokušao da ne igra to, ali kaže – uvek postoji mogućnost da se neko oružje na volšeban način nađe i na teritoriji konflikta.

Molim vas da javite ministru odbrane da trgovina oružjem podrazumeva neki ugovor, a taj ugovor podrazumeva da se zna ko je krajnji korisnik. Takođe, ugovor podrazumeva da se isti može raskinuti ukoliko druga strana krši dati ugovor.

Takođe, ono o čemu očigledno Basta nije dobro rastumačio jeste ova enigma šta je tačno spoljno-politička orijentacija Vlade Republike Srbije, za koju priznaćemo ni mi ovde prisutni, kao ni građani Srbije ne mogu da proniknu, prosto jer ona ne postoji.

Ono u čemu se ogleda vaše jedinstvo i zbog čega je Basta bio i nagrađen time da bude ministar privrede jeste jedinstvo u zavlačenju ruke u džepove građana i isisavanju novca iz velikih privrednih i javnih sistema.

Podsetiću zarad građana, Basta je bio na čelu Beogradskih elektrana od 2018. do 2022. godine. Za to vreme svako domaćinstvo u Beogradu bilo je oštećeno za 435 evra koje su Beogradske elektrane više naplaćivale domaćinstvu.

(Predsednik: Vreme poslaničke grupe.)

U tome se ogleda vaše jedinstvo, u izvlačenju javnog novca u vaše privatne džepove.

PREDSEDNIK: Hvala.

Pravo na repliku, Milenko Jovanov.

MILENKO JOVANOV: Kaže - mi smo zaustavili EU integracije.

(Srđan Milivojević: Tako je.)

Opet eho sa Gazele.

Gospodine Orliću, da li se i vama učinilo?

PREDSEDNIK: Da, mislim da se čuje.

MILENKO JOVANOV: Autor čuvene izreke „pas koji laje nije dovoljno pečen“.

U svakom slučaju, ono što je činjenica, to je da apsolutno nijedno poglavlje ne da nije zatvoreno, nije ni otvoreno pre dolaska SNS na vlast.

Evo, on sleže ramenima čovek. On i ne zna.

Nećeš se ti hleba najesti od politike ako takve stvari ne znaš. To je malo nezgodno.

Kada bi SNS donela odluku koju vi kažete da smo već doneli, a nismo, jer smatramo nešto sasvim drugo, podrška EU integracijama u Srbiji bi pala toliko da sva vaša moljakanja Violi fon Kramon ne bi pomogla. Sada dolazim do tog pitanja a gde ste vi u celoj priči? Zašto vi ne pomognete tim integracijama Srbiji? Zašto ne iskoristite susret sa strancima da kažete nešto korisno o svojoj zemlji?

Mi smo i danas imali prilike da vidimo. Gospodine Selakoviću, evo, da vas upoznam. Danas je bila jedna delegacija britanskog parlamenta ovde u Srbiji. Da li znate kako je to izgledalo? Vučić, Vučić, Vučić, protesti, protesti, Vučić, Vučić, Vučić. Oni koriste dolaske stranaca ne da kažu nešto afirmativno, ne treba da kažu afirmativno o nama ništa, ali ne treba da pljuju sopstvenu zemlju. Treba da pokušaju da ostvare nešto dobro za svoju zemlju.

Oni ne koriste dolaske stranaca za to. Oni koriste da ogovaraju predsednika Vučića pred strancima i onda nam posle drže predavanje šta bi mi i kako treba da radimo.

Što se tiče para i zavlačenje ruke u džep, vi i dalje nastavite da zavlačite ruke u džepove Hakija Abazija. Donesite te pare u Srbiju, platite porez i svi će biti zadovoljni.

Hvala.

PREDSEDNIK: Reč ima Milan Glušac.

MILAN GLUŠAC: Poštovani predsedniče Narodne skupštine, dame i gospodo narodni poslanici, poštovani ministre Selakoviću, cenjeni građani Srbije, opozicija je verovala da će na ovoj sednici, koja traje već preko 50 dana, srušiti vlast. Naravno, zato ju je i tražila. Mislili su da SNS i njoj ne odgovaraju teme koje su predložili. Sednicu su tražili samo iz jednog razloga. Hteli su da satanizuju SNS, Aleksandra Vučića i Vladu Republike Srbije, da ih optuže za smrt nedužne dece i nedužnih mladića i devojaka i da dođu do vlasti bez izbora.

Dame i gospodo, pogrešili ste. Srpska napredna stranka se ne plaši rasprave o Vladi, niti o radu bilo kog ministra koji se u Vladi nalazi na predlog SNS. Kao što ste videli, ne plašimo se rasprave o radu ministra policije. On odlično obavlja svoju dužnost.

Srpska napredna stranka i Vlada Republike Srbije se ne boji anketnih odbora. Srpska napredna stranka i Vlada Republike Srbije se bore za unapređenje Srbije. Srpska napredna stranka i Vlada Republike Srbije žele da razgovaraju o unapređenju društva, žele da razgovaraju o odgovornosti i o rezultatima.

Srpska napredna stranka i Vlada Republike Srbije se ne plaše rasprave o delima. Srpska napredna stranka nema šta da krije. Naprotiv, dame i gospodo opozicionari, ne kažete Vladi – malo ste škola uradili, malo ste bolnica izgradili, malo ste rekonstruisali puteva, malo ste pruga uradili, malo ste fabrika otvorili, malo ste otvorili radnih mesta. Vi želite da Srbija stane, a mi iz SNS želimo da se Srbija razvija još brže.

Podsetimo da su poslednja ulaganja kada je u pitanju železnička infrastruktura u Srbiji bila 1976. godine i da do 2012. godine upravo nije izgrađen nijedan kilometar nove pruge. Za ovih deset godina izgrađeno je preko 110 kilometara novih pruga, rekonstruisano preko 800 kilometara, a očekuje nas izgradnja još preko 2000 kilometara novih i rekonstrukcija pruga.

Rekonstrukcija železnice Beograd – Budimpešta predstavlja najznačajniji projekat i novu eru kada je reč o saobraćaju u ovom delu Evrope. Brza pruga Beograd – Budimpešta u dužini od 305 kilometara, na kojoj će se brzine odvijati i do 200 kilometara na sat, upravo prolazi i kroz opštinu Vrbas iz koje dolazim i veoma je važno zbog razvoja severa zemlje, razvoja turizma, ali i razvoja svih onih opština i gradova koji se nalaze na trasi same pruge.

U sklopu izgradnje pruge u Vrbasu gradi se i najveći vijadukt od 1.465 metara, kao i jedna od tri nove železničke stanice. Benefiti izgradnje pruge jeste, naravno, osim što skraćuje vreme putovanja, i zbližavanje dve zemlje, Srbije i Mađarske, koje imaju odlične sveukupne odnose zahvaljujući predsedniku Republike Aleksandru Vučiću.

Takođe će se raditi i nova pruga Vrbas – Sombor. I ova deonica je veoma važna zbog industrijskih objekata između Vrbasa, Kule i Sombora, ali i zbog građana. Vrednost ovog projekta je 80 miliona evra. Očekuje nas izgradnja brze saobraćajnice od Sombora, Pule, Vrbasa, Srbobrana, Bečeja, Novog Bečeja i Kikinde u dužini od 175 kilometara, koja će takođe biti značajna i promeniće život ljudi na severu Vojvodine, obezbediće nove investicije, nova radna mesta, brži razvoj turizma, ali i kada su u pitanju i rasterećenje i bezbednost saobraćaja i svih učesnika.

Saobraćaj i ova saobraćajnica će spojiti Bačku i Banat, odnosno granične prelaze Bački Breg sa Mađarskom, Nakovo sa Rumunijom. Izgradnja ovog puta je deo Projekta Srbija 2025. Ujedno ovo će biti i najbrža veza između Mađarske i Rumunije.

Deonica puta koja prolazi kroz opštinu Vrbas prolazi pored nedavno rekonstruisane opšte bolnice u Vrbasu gde je Vlada i Kancelarija za upravljanje javnim ulaganjima izdvojila preko 120 miliona dinara kako bi se završila prva faza rekonstrukcije, a sam projekat je vredan preko milijarde.

Put se nastavlja dalje ka nedavno revitalizovanom putu Vrbas – Srbobran koji će postati sastavni deo nove saobraćajnice, a izgradnja ove saobraćajnice koštaće blizu 430 miliona evra.

Uz podršku predsednika Aleksandra Vučića i Vlade Republike Srbije u prethodnom periodu kompletno je saniran i revitalizovan put od samog auto-puta do ulaza u Vrbas u iznosu od pet miliona evra, kao i putni pravac Kula – Vrbas u iznosu od 400 miliona dinara sa kompletnom pratećom infrastrukturom. To će svakako olakšati i poboljšati tranzit roba i usluga, povezati dve opštine, ali i dva okruga, Južno-bački i Zapadno-bački. U planu je i rekonstrukcija ulice Danila Bojovića.

Upravo na ovom primeru se vidi kontinuitet rada Vlade Republike Srbije i Aleksandra Vučića gde su tri velika putna pravca od Vrbasa i ka Vrbasu rehabilitovana i da nas očekuje izgradnja obilaznice. Ovim investicijama opština Vrbas u narednom periodu postaje jedno od najvećih čvorišta puteva i jedna od primamljivijih destinacija kada su u pitanju investicije.

Upravo ove investicije su bitne kako za Srbiju, tako i za Mađarsku i Rumuniju, što dodatno ojačava veze između ovih država. Svi koji su sarađivali sa Srbijom uvideli su da je Srbija kao partner pouzdana zemlja, poverljiva i korektna. Srbija je danas neuporedivo više nacionalno svesna nego kako je to bilo 2012. godine, godine za vreme prethodnog režima, kada su odluke za Srbiju krojile se u kabinetima stranih ambasada.

Treba istaći i izgradnju vodovodne mreže, tj. cevovoda koji će omogućiti da oko 6.000 stanovnika naseljenih mesta Kucura i Savino selo posle skoro dve decenije dobiju ispravnu vodu za piće u svojim domovima. Cevovod je dug 14 kilometara, a sredstva su obezbeđena uz podršku Vlade Republike Srbije i Nemačke razvojne banke KFV iznose 4,1 milion evra.

Spreman je projekat za nastavak izgradnje cevovoda ka ostalim naseljenim mestima. Urađena je kompletna projektno–tehnička dokumentacija kada je u pitanju kanalizaciona mreža, jer je sam grad Vrbas pokriven sa nekih 98%. Preuzeto je centralno postrojenje za preradu otpadnih voda, kada je u pitanju evropska delegacija, jedna od najvećih investicija u Republici Srbiji. Isto tako je gotov i projekat za čišćenje velikog bačkog kanala.

Nedavno je preko projekta Vlade Republike Srbije i Vlade Švajcarske obezbeđeno 176 miliona za energetsku efikasnost javnih objekata.

Završava se izgradnja i doma kulture, a za 10 godina plate u Vrbasu su sa 39.000 dinara porasle na 70.000 dinara.

Zbog velike odgovornosti prema građanima, SNS, na čelu sa Aleksandrom Vučićem, ne želi da dovede u pitanju razvojnu politiku koju sprovodi već čitavu deceniju. Naša politika, politika SNS je politika prosperiteta i razvoja, politika koja donosi nove fabrike, nova radna mesta, politika koja ni na jedan način neće ugroziti mir i stabilnost, niti budućnost naše dece, a naša želja, želja građana opštine Vrbas jeste da vratimo Vrbasu epitet koji je dugo godina nosio, pre pljačkaških privatizacija, kada je 6.000 naših sugrađana ostalo bez svojih radnih mesta, a to je da Vrbas opet bude Olimp u ravnici.

Hvala vam. Živela Srbija!

PREDSEDNIK: Hvala vama.

Sledeći reč ima Nebojša Cakić.

NEBJŠA CAKIĆ: Dame i gospodo narodni poslanici, pre svega građani Srbije, mi kao poslanička grupa nismo glasali za ovu Vladu, a između ostalog, i za tog i takvog ministra, jer čuli smo, sasvim je svejedno da li je ministar sadašnji, čija smena se traži bio policajac ili kik bokser ili šta god da je bio, kada u Vladi postoje i konobari i vozači i svi oni koji su mogli da budu šta god hoće, kupili diplome i postali ministri. To jedino u Srbiji može dok ste vi na vlasti.

Uostalom, nije bitno ko je ministar. Imate Sinišu Malog koji je i predsednik Vlade i ministar finansija i ministar privrede i ministar zdravlja i ministar investicija, svega. Lični bankar porodice Vučić, koji kontroliše pare cele Srbije. Dakle, nije bitno ko je ministar, nažalost, u ovoj Vladi.

Za mene je takođe važno što on potiče iz stranke srpskog jedinstva, odnosno iz JS, ali su oni pravni sledbenici. Kako se zvala ta partija? Stranka srpskog jedinstva, Željka Ražnatovića Arkana. Mislim da svi vi znate ko je on, kakav je on. Oni baštine njihove vrednosti.

Prema tome, o njima samo mogu da kažem još jednu rečenicu, a to je da su jutros rekli da ono što kažu u izbornoj kampanji, oni rade kao što kažu, upravo govoreći o sankcijama prema Rusiji.

Evo, ja ću vam reći da ste u Leskovcu išli u kampanju protiv SNS, protiv gradonačelnika, nikada vi nećete biti sa najgorim gradonačelnikom u Srbiji. Kad se završila kampanja, evo ih i dan danas u vlasti sa SNS. Prema tome, to govori o vama i o vama neću više ni reč.

Rekao bih par reči o ekonomskoj politici Vlade. To smo mi nekada učili kao neokolonijalizam, a ministar rada bi mogao da posluša malo.

Gospodine ministre, da li ćete menjati Zakon o radu? Jer, ako ste nekada učili, a vidim da ste profesor, to sam ja u srednjoj školi učio kao neokolonijalizam, ovo što vi sprovodite. Zakon o radu ne postoji za strane kompanije u ovoj zemlji, a to u stvari nisu samo strane kompanije, da građani znaju.

Prljav novac koji se zaradi u ovoj našoj zemlji se iznosi van, pa tu je opet Siniša Mali, panamski papiri, bugarski, vozovi i sve ostalo. Osnivaju se firme, pa dolaze u Srbiju kao strana ulaganja. Dakle, em nam uzmete pare ovako, pa su strana ulaganja, pa vam dajemo subvencije, da budemo presrećni što ste ukradene pare vratili u Srbiju.

Dakle, to je vaša politika i ta politika polako daje rezultate. Nažalost, u južnoj Srbiji i u Leskovcu ta kampanja donosi rezultate, a to je da je država dala stotine miliona evra kao subvencije i šta je ostalo od svega toga? Ništa. Dakle, SMS poruka i otkaz, u Leskovcu trenutno fabrika „Džinsi“, 700 radnika. Nije samo fabrika, kolega iz Vranja je pričao o Vranju, pričamo o Vlasotincu. Zašto predsednik Vučić sada ne ode u tu firmu, „Gruner“ u Vlasotincu, neka zatvori. Kada je otvorio i kada im je dao pare, neka zatvori i neka vrati pare.

Što se tiče „Džinsija“, dakle, osim, ja to ne znam koliko, postaviću verovatno pitanje prvom prilikom, da mi ministarstvo i Vlada da, koliko je para dala tamo? Ono što znam za Leskovac, imovinu koju je imao grad, koju smo mi kao građani sagradili, je grad kupovao od vas iz Republike, dakle, našu imovinu smo kupili od vas za 30 miliona, pa smo poklonili „Džinsiju“, koji je to koristio i na kraju je proglasio da je prodaje sad za milion i 200 hiljada evra.

Bili su oslobođeni od plaćanja bilo kakvih zakupa, bili su oslobođeni, nisu oslobođeni, nego nisu plaćali ni vodu, ni struju, ništa. Uložili smo mnogo para u investicije i infrastrukture, dali smo mnogo para na ime subvencije i šta smo dobili? SMS poruka, ljudi ostali na ulici. Ljudi ostali na ulici. Kad sam ja to, gospodine Orliću, pokušao da kažem ovde, vi ste mi oduzeli reč. Ne želite da čujete loše stvari.

Inače, ovo nije ništa novo. Dok se naš gradonačelnik onog dana veselio na karnevalu, bio je karneval u Leskovcu, da znate, upravo kad su ljudi 700 otkaza dobili, sprema se da ide u Meksiko u sredu, kada će ljudi biti ispred njegove kancelarije. Mi kao odbornici smo upozoravali o ovome još pre šest meseci. Šta ste uradili? Ništa. Veselili ste se, karneval ste organizovali. Vama je divno, ali su ljudi ostali bez posla.

Ja pozivam građane Leskovca da u sredu u 13.00 časova dođu da zajedno protestujemo protiv vas, protiv lokalne samouprave, zajedno sa radnicima „Džinsija“, jer će građani diljem Srbije verovatno dobijati vrlo slične SMS poruke, jer vi ste doveli ne privrednike koji strateški ulože 200, 300, 500 miliona u osnivanje neke fabrike koja treba da radi narednih 30, 40 godina. Ne, ovde dolazi špekulativni kapital koga vi dovedete ili su to vaše pare i dok ima zarade, dok ima subvencija, to postoji. Lokalna samouprava da kompletnu infrastrukturu. Kada više nema para, kada se promeni na tržištu, oni uzmu kofer, što su uzeli para, odlaze, radnici ostaju. I to će se dešavati, nažalost, diljem Srbije.

Nemam više vremena. Mogu vam mnogo pričati. Ja bih zamolio da mi neko replicira, da bih ja mogao da kažem još nešto.

PREDSEDNIK: Jeste, izazvali ste repliku, ali to ne znači automatski da ćete vi ponovo da govorite o trošku tuđeg vremena. Mada, moram da vam priznam, ni ovih šest i po minuta, koliko ste govorili, nije bilo baš razumljivo. Što se zalažete da se gase fabrike? Kakvog to ima smisla?

Znači, ova replika je bila za JS.

Reč ima Života Starčević.

ŽIVOTA STARČEVIĆ: Hvala.

Mogli smo da svedočimo jednom izlivu zavisti i ljubomore prethodnog govornika prema JS, jer JS je na prethodnim lokalnim izborima u Leskovcu izašla sama i postigla još malo 9% glasova, što je neostvariv cilj dotičnom gospodinu i on o tome u Leskovcu može samo da sanja, i ne samo u Leskovcu. Znači, JS je postigla odlične rezultate na lokalnim izborima i u Vranju, gde je dobila 8,5% i u Vrnjačkoj Banji 26% i u Bačkom Petrovcu, slovačkoj sredini, 36% samostalno i to su sve neki neostvarivi snovi.

36/1 TĐ/LŽ 17.00 – 17.10

Ono što moram da demantujem je da nije tačno da je JS, ne u Leskovcu, nego bilo gde, jer nam je to princip rada u kampanji, nikada nije pričala ni protiv koga. Jedinstvena Srbija na lokalu uvek i isključivo i ima mandat od predsednika Dragana Markovića Palme, i to je naš stranački princip - na lokalu nikada ne pričamo ni protiv koga, osim ako nas neko ne dokači, da tako kažem. U svakom drugom slučaju, isključivo i jedino prezentujemo program JS, koji može da se na lokalu vidi tamo gde nas je narod priznao većinski, koji može da se vidi u Jagodini, koja može da posluži kao primer kako se vodi lokalna samouprava. Tako da je jednostavno apsolutna laž da je JS bilo gde, a ne u mestu koje je prethodni gospodin pomenuo, znači, pričala bilo protiv koga. Isključivo se na lokalu, kada su lokalni izbori u pitanju, lokalni programi, bavimo našim lokalnim stranačkim programima. Hvala.

PREDSEDNIK: Hvala.

(Nebojša Cakić: Replika, imam pravo, pomenuo me je prethodni govornik.)

Je li ovo bio Poslovnik ili ne? Jeste.

(Nebojša Cakić: Jel mogu ja repliku?)

RADOMIR LAZOVIĆ: Nema problem da sednem i naravno da je kolega u pravu.

PREDSEDNIK: Šta sad?

RADOMIR LAZOVIĆ: U pravu je čovek, treba da dobije repliku. Šta sad ja da radim, predsedavajući, što znam bolje posao od vas? Nisam ja kriv stvarno.

PREDSEDNIK: Dao sam vam reč. Jeste li hteli po Poslovniku?

RADOMIR LAZOVIĆ: Znam, ali čovek se javio za repliku, pa prosto ne želim da sada upadnem u to.

PREDSEDNIK: Vi ne želite povredu Poslovnika?

RADOMIR LAZOVIĆ: U redu.

Javio sam se zbog toga što smatram da je, kao i mnogo puta do sada, prekršen član 100, predsedavajući. Dakle, ako želite da učestvujete u pretresu prosto prepustite predsedavanje jednom od potpredsednika Narodne skupštine i slobodno učestvujte, recite nam vaše misli. To je zaista važno i mi bismo voleli da čujemo šta vi mislite o svakom pojedinačno od ovih govora, posebno gospodina Cakića koji je na tako dobar način opisao stanje u našoj zemlji.

Molim vas, molim vas da učestvujete u raspravi. Nemojte zloupotrebljavati vašu poziciju kao predsedavajućeg da nam tu dobacujete neke sitne komentare, neke forice. Kako da nazovemo to? Kako te sitne upadice koje vi koristite, na koji tačno način to nazovemo? Šta biste vi rekli? Nekad mi tako ostane u glavi, kao da ste komentator neke utakmice, teniskog meča…

PREDSEDNIK: Vi ste se sada javili da mene pitate da vam pomognem da se izrazite.

RADOMIR LAZOVIĆ: Molim vas da ne zloupotrebljavate.

Nemojte, sačekajte da završim.

PREDSEDNIK: Ne možete da se izrazite, nego tražite da vam ja pomognem da smislite reč.

RADOMIR LAZOVIĆ: Molim vas da ne zloupotrebljavate vašu poziciju, nego lepo iskoristite… Ima ovde po Poslovniku šta treba da radite, sve lepo piše. Vi onda tako kako piše, a vi na sebi pokažite primer kako da se ponašaju poslanici i pozicije i opozicije, a o JS jedva čekam da pričam u ovom drugom delu. Hvala.

PREDSEDNIK: Znači, ne znam da li sami razumete šta ste uradili. Javili se za povredu Poslovnika, tražili od mene da vam pomognem da smislite reč, jer ne umete da se izrazite.

(Radomir Lazović: Znate vi sve.)

Koji vam je to član Poslovnika da ja vama pomažem kad ne možete da se setite da smislite reč?

Što se tiče poslanika Cakića, nisam ja, on vam je upao u reč. Kada sam vam dao mogućnost da ukažete na povredu Poslovnika, on je tu pored vas galamio. Šta ja sada tu da radim, kako da pomognem? Te misli koje ste čuli su bile misli gospodina Cakića, ali ih je on iskazao na potpuno pogrešan način.

(Nebojša Cakić: Jel mogu da dobijem repliku?)

Zaboravili ste o čemu je reč?

(Nebojša Cakić: Replika.)

Mnogo mi je žao.

Idemo dalje.

Sledeći je Nikola Bokan.

Izvolite.

NIKOLA BOKAN: Poštovani predsedniče Narodne skupštine, poštovani ministre, kolege narodni poslanici, građani Srbije, osvrtom na predlog za razrešenje ministra privrede, kao dopuna tačke dnevnog reda, mišljenja sam da Vlada Republike Srbije, kao kolektivno radno telo, mora da bude jedinstveno u sprovođenju nacionalne i državne politike. Kada neko istupa više kao pojedinac, a ne kao član Vlade smatraću neprimerenim i podržaću predlog za razrešenje ministra privrede Radeta Baste.

Zbog velike tragedije koja je zadesila našu državu i ujedno zbog zloupotrebe te tragedije u političke svrhe od strane predstavnika opozicije kroz izlaganja koja nisu imala nikakve veze sa tačkama dnevnog reda prethodnih nedelja, mišljenja sam da nismo imali mogućnost da predočimo zavidne rezultate koje je Vlada Republike Srbije imala u prethodnom periodu.

Iskoristio bih priliku da istaknem da je Vlada Republike Srbije prošle nedelje na sednici usvojila Akcioni plan za sprovođenje Strategije za mlade u periodu od 2023. do 2030. godine. Na taj način je obezbeđen okvir, ali ujedno i finansijska sredstva koja će doprineti ostvarenju željenih promena za mlade, doprineće se zapošljavanju mladih muškaraca i žena, podizaće se stepen inovativnosti, daće se aktivno učešće u sistemima informisanja, takođe će se pomoći i mladima u kreiranju kulturnih sadržaja i uključenosti u društvenim događajima.

Osim toga, želeo bih da istaknem da Vlada Republike Srbije i predsednik Republike Srbije Aleksandar Vučić izuzetno i dalje rade na porastu životnog standarda i da nas do kraja godine očekuje novo povećanje plata i penzija.

Takođe, pohvalio bih Ministarstvo odbrane. Naša vojska je sve snažnija, raspolažemo sa najsavremenijom opremom, što uliva poverenje građanima u bezbednost u našoj državi. Uprkos svim provokacijama i napada na Srbe na teritorija Kosova i Metohije, ozbiljna i odgovorna politika Aleksandra Vučića uspeva i dalje da očuva mir, stabilnost i sigurnost naših građana u cilju iznalaženja mirnih političkih rešenja.

Takođe, voleo bih da naglasim da rezultati koji se ostvaruju od strane Vlade se pozitivno odražavaju i na rad u lokalnim samoupravama. Grad Novi Sad, odakle dolazim, zahvaljujući temelju koje je ministar odbrane Miloš Vučević, a nekada gradonačelnik Novog Sada, postavio svakodnevno ostvaruje nove infrastrukturne, ekonomske, kulturne i obrazovne projekte. Posebno bih želeo da naglasim da je, nakon otvaranja fabrike „Kontinental“ i otvaranja novih 500 radnih mesta, u maju ove godine otvorena japanska fabrika vrhunske tehnologije „Nidek“. To je samo deo rezultata rada ove Vlade koja je obezbedila dobar privredni i povoljan privredni ambijent kroz dolazak stranih investitora, kao i jačanje domaće privrede. Upravo je to ono što bi građani Srbije trebali da čuju iz ovog visokog doma.

Za kraj bih želeo da naglasim da Srbija treba da bude ujedinjena i da da najveću moguću podršku predsedniku Republike Aleksandru Vučiću u sprovođenju politike njegove. Ne smemo dozvoliti da nam destabilizuju našu državu. Srbija jeste i nastaviće da bude zemlja puteva, pruga, mostova i fabrika, jer narod je to prepoznao, narod to želi i zato je dao najveću moguću podršku predsedniku Aleksandru Vučiću, a verujem da će tako nastaviti da bude. Zahvaljujem na pažnji i živela Srbija.

PREDSEDNIK: Da li je tu Dragan Nikolić?

Nije tu.

Reč ima Nenad Mitrović.

NENAD MITROVIĆ: Poštovane građanke i građani Srbije, u svom govoru nemam nameru da branim ministra Bastu, već da vam predstavim jednu veliku iluziju koju čini vlast SNS. Takođe, pokušaću da odbranim čast i dostojanstvo institucija, a posebno običnog čoveka.

Prošle nedelje smo vam pokazali kako se brani čast i dostojanstvo i Srđana i Ćute Jovanovića i roditelja koji nisu mogli u svom životu da imaju decu. Tako ćemo se boriti za svakog čoveka. .

Ovde je u pitanju odbrana časti i dostojanstva srpskog ministra privrede. Rade Basta je samo jedan običan akcident za Republiku Srbiju, a za vas, bogami, jedan ozbiljan incident.

Vi ste na vlasti od 2012. godine. Ovo je prvi ministar privrede koga ste postavili a koji ništa loše i ništa štetno nije uradio u državi Srbiji, ili bar nije imao vreme. Smenjujete vašeg ministra privrede koji je najbolji koga ste ikad do sada postavili. A kakve ministre privrede ste postavljali do sada od 2012. godine? To su bili Mlađan Dinkić, Saša Radulović, Igor Mirović, Dušan Vujević, Željko Sertić, Goran Knežević, Anđelka Atanacković i Rade Basta. Svaki ministar vam traje po godinu i po i svaki ministar od 2012. godine je ostavio živu ranu na koži Republike Srbije.

Na primer, 2014. godine ministar Sertić 15. 10. oprostio je dug od 31.126.988 evra „Er Srbiji“ i 814.000 evra kamate. Isti taj ministar 5. 1. je oprostio dug 17.601.000 evra, isto „Er Srbiji“. Baš u to vreme ste smanjivali penzije penzionerima, gospodo, čisto da znate. Baš u to vreme su počeli izvršitelji da idu po kućama i da plene ljudima imovinu za struju, za komunalije i za sitne dugove. A zanimljivo je da „Er Srbija“ nema ni jedan avion u svom vlasništvu, celu flotu iznajmljuje. Takav primer nema nigde u svetu. U svetu postoji da avio kompanije imaju 60% aviona a da 40% iznajmljuju, ili više posto da imaju u sastavu svoje avione.

Kakvo poštovanje Srbija u ovom trenutku ima u svetu pokazala je i kompanija „Vans“ prema zaposlenima, prema putnicima, na aerodromu „Nikola Tesla“. Evo ga ministar Vesić, posle posla u Vladi, on uopšte ne ide kući. Svaki dan pravac aerodrom, broji kofere, meri prtljag, uređuje pokretne stepenice i što bi on rekao – i to je tako! Kući više ne ide na ručak, žena njegova prestala da sprema ručak jer je čovek non-stop na aerodromu. Takva je sada naša kompanija „Vans“. I to je tako.

Dalje, 2018. godine prodali ste PKB „Al Dahri“, ne iz Dubaija, nego iz Iriga, i to po ceni od 52 dinara po kvadratnom metru najplodnije zemlje u Vojvodini. Jeftini je jedan kvadratni metar zemlje od rolne toalet papira. Bravo! A za tu zemlju su u Prvom svetskom ratu milion i 500 hiljada građana Republike Srbije izgubili živote.

Prodali ste 2018. godine RTB „Bor“ za 350 miliona evra, da bi Kinezi već sledeće godine u to vreme napravili profit od 762 miliona evra. To su izveštaji Agencije za privredne registre.

U skorije vreme 11 firmi kojima ste nesebično davali ogromne subvencije pobeglo je iz Srbije, bez traga, ostavljajući dugove radnicima za plate, za doprinose, ostavljajući dugove lokalnim samoupravama, ostavljajući dugove elektroprivredi, itd. Pominjemo primer od „Geoksa“ pa do „Džinsija“.

Zbog svega ovoga, a ima još mnogo primera, nezadovoljstvo naroda je sve veće i zato svake nedelje protestvuje svuda, u svim gradovima i opštinama u Srbiji i po Srbiji.

Na reči ministra Baste upućene Vučiću da uhapsi bagru koja na protestima bije narod i novinare, kreće stampedo. Predsednik IO SNS Darko Glišić odgovara: „Taj NATO ološ da začepi više jednom ta svoja crvena gubava usta. Ti su uhapšeni, a kakav je lopov, trebalo je i on i njegova crvena bagra zajedno sa njima“. SPS muk, tišina. Darko Glišić sa Uba, kao nekad Dule Savić, pravo pod prečku, u rašlje, nastavlja: „Izađi mala, izađi mala“, to je neka narodna pesma, „šta je, maca pojela jezik, jak si samo u dodvoravanju onima koji ne misle dobro Srbiji, ako nedostaje snaga, pozovi Dačića i Palmu, javi se, NATO ološu“. Iz SPS-a niko nije odgovorio. Čak i veliki doktor Marko Tulije Ciceron je zaćutao, poznati prevodilac misli, Pater Patrije, jer nije bio siguran ko govori iz usta Darka Glišića, da li Darko Glišić ili Pater ili fader?

Nekada se, dragi moji poslanici, zbog ovakvih reči i uvreda pozivalo na dvoboj mačevima ili bar na obaranje ruku. Čitav SPS i Jedinstvena Srbija su napadnuti. Nazvani su lopovima, crvenom bagrom, da imaju gubava usta, a tamo muk i tišina. Ovakav mazohizam SPS i JS nije zabeležen ni u akcionim filmovima za odrasle.

Ako je smisao vašeg bavljenja politikom da imate ovakva poniženja, meni je ostalo samo da citiram velikog srpskog glumca, Petra Božovića, koji je rekao u jednom filmu: „Za malo vlasti i za malo ćara, spremni smo da izdamo sve, oca, majku, brata, sestru, narod, zemlju, sve!“ E, zato ja danas ovde pričam, nije ovde problem ministar Basta, problem su institucije.

Profesor fizičkog vaspitanja Rade Basta je bio dovoljno odgovoran da je ukapirao, iako nije znao šta treba da radi u Ministarstvu privrede, znao je šta ne treba da radi i tu mu ja odajem priznanje. Znao je da tamo gde vi vodite Srbiju, tamo je neizvesnost i tamo je propast.

Ponizili ste institucije Republike Srbije. Sa privatnim obezbeđenjem koji se u narodu zovu „batinaši“ ili mi sa juga ih zovemo „tepači“, ponizili se Vladu i sve zaposlene u Vladu. Isterali ste ih iz kancelarija i promenili brave. Tako se ljudi ne ponašaju. Tako se ljudi ne ponašaju. Tako se ni ja u svojoj profesiji ne ponašam prema životinjama, prema svojim pacijentima. Zato se vraćamo na sam početak.

Vi ste gospodo najveća iluzija koju ima ovaj narod. Vašu iluziju i zablude ovog naroda pokolenja će plaćati mnogo dugo. Hvala.

PREDSEDNIK: Imamo prvo povredu Poslovnika, pa ćemo onda pravo na repliku.

Inače, nije trebalo da komentarišete tuđe porodične prilike.

Povreda Poslovnika, Marijan Rističević.

MARIJAN RISTIČEVIĆ: Dame i gospodo narodni poslanici, poštovani predsedavajući, ovaj opet grokće tamo, hoćete li ga opomenuti da ne grokće više, ometa me?

Dame i gospodo narodni poslanici član 107. povreda dostojanstva. Prethodni govornik je govorio o ceni zemljišta, što je za mene povreda dostojanstva i licemerno.

Dakle, radi se o političkoj stranci koja je u Vojvodini prodala u privatizaciji 300 hiljada hektara poljoprivrednog zemljišta, najplodnijeg u Srbiji, za 50 miliona evra, 300 hiljada hektara za 50 miliona evra.

Radi se o predstavniku, gospodine predsedavajući, političke stranke koja je tri šećerane u Vojvodini prodala za tri evra, zajedno sa 200 hektara zemlje. Ja kad izračunam, samo cena zemljišta po njima bez tri šećerane je bila 1,5 eurocenti. Znači malo više od jednog euracenta koštao hektar u vreme kada su oni svom finansijskom direktoru prodavali tri šećerane za tri evra, zajedno sa 200 hektara zemlje i svom opremom.

Dame i gospodo narodni poslanici, poštovani predsedavajući, dostojanstvo je grubo prekršeno i podatkom da je njima omiljeni investitor bio Darko Šarić, narko diler kome su prodali najbolje kombinate u Vojvodini iako su znali da se radi o narko dileru koji nije ni jedan drugi biznis imao.

Dakle, smatram da je Bojan Pajtić bio u pravu da se radi o političkoj stranci koju je sam nazvao brodom ludaka. Hvala.

PREDSEDNIK: Jeste. To je bilo na glavnom odboru. Ne tražite da se glasa 107? (Ne.)

Pravo na repliku.

UGLjEŠA MARKOVIĆ: Zahvaljujem se uvaženi predsedniče.

PREDSEDNIK: Izvinite Cakiću, vi ste hteli nešto? Šta?

(Nebojša Cakić: Da. Kako se dobije replika kada nije pomenuta stranka?)

Pomenuta je politička stranka.

(Nebojša Cakić dobacuje.)

Gospodine Cakiću, vi smatrate da ste vi lično važna politička stranka? Hvala što ste to podelili sa nama.

Možete da nastavite naravno. Nećemo računati ovo vreme.

Gospodin Cakić, politička stranka, će verovatno da vam dozvoli da govorite.

UGLjEŠA MARKOVIĆ: Zahvaljujem se predsedniče.

Znate šta, mi iz SPS nikada nismo komentarisali odnose unutar druge političke partije ili unutar drugih političkih koalicija i ovo zaista vidim kao jedan odraz nemoći koji je kolega malopređašni govornik pokazao.

Ali, jedna stvar mi nije jasna. Nije mi jasna, ne bih da zvučim grubo, ali da kažem, i da kažem drsko, ali mi nije jasno odakle hrabrosti da kažete izdaja i da to kažete zarad malo vlasti i to vi da kažete nama?

Podsetiću vas na 28. jun, podsetiću vas na Vidovdan 2001. godine i na to da ste tada isporučili bivšeg predsednika Savezne Republike Jugoslavije, Slobodana Miloševića, koji je izabran od svih građanki i građana tadašnje Jugoslavije, legitimno izabran. Vi ste ga isporučili u Haški tribunal da mu se tamo sudi i vi ste našli nama da pričate o izdaji zarad ne znam kakve vlasti.

Ne bih da ulazim u dalje polemike i ne bih da vam odgovaram. Ako hoćete malo i o privredi da pričamo, o Zakonu o privatizaciji iz 2001. godine i o 300 hiljada radnika koji su ostali bez posla. Ne bih širio ovu priču, ali zaista, kolega, mislim da treba da počnemo da vodimo svi računa o onome što govorimo i da ipak malo pristojnosti vratimo u ovaj visoki dom. Zahvaljujem.

PREDSEDNIK: Hvala.

Vi ste, gospodine Cakiću, greškom u sistemu, jel tako? Niste? Jeste. Isključite. Zahvaljujem.

Da znamo da ta politička stranka nije u prijavi za reč.

Reč ima ministar Nikola Selaković.

Izvolite.

NIKOLA SELAKOVIĆ: Hvala na oduševljenju u svakom slučaju.

Poštovani gospodine predsedniče Narodne skupštine, dame i gospodo narodni poslanici, uvaženi građani Srbije, drago mi je što sam danas u Narodnoj skupštini i uvek se svakako radujem tome, mada i uvek izađem lično i kao građanin i kao ministar, kao političar poražen činjenicom da nažalost postoje oni koji se takmiče u doticanju dna a nikako da to dno dotaknu.

Istina jeste samo jedna u onome što smo mogli od nekih uvaženih prethodnika da čujemo. Citirajući jednog glumca iz jednog starijeg filma zaista sam prepoznao da smo najviše u periodu od 2000. do 2012. godine imali prilike svi da kao građani Srbije kolektivno da vidimo ko je bio u stanju i u prilici da bude spreman da za malo vlasti proda sve, ali apsolutno sve.

Uvaženi narodni poslanik Marijan Rističević rekao je da je neko prodao tri šećerane za tri evra. Šta je sve bilo od zaliha šećera u tim šećeranama? Šta je bilo na bankovnim računima tih šećerana? O tome da ne pričamo.

Javio sam se iz dva razloga. Prvo, napadati apsolutno najuspešniju u ovom trenutku avio kompaniju ne u ovom delu Evrope, nego šire, znači nanositi direktnu štetu onome što jeste resurs države Srbije, ali to još znači da onaj ko to čini ili to čini namerno da bi uništio nešto što je srpski brend, u ovom trenutku veoma uspešan kada pričamo o kompaniji "Er Srbija", ili to čini iz potpunog neznanja.

Kada vam neko spočitava veoma uspešno pronalaženje strateškog partnera za nekadašnji Rudarsko-topioničarski basen "Bor", a pritom dolazi iz one političke strukture koja je propagirala Boru i Boranima da treba da se okanu iskopavanja rude, da zatvore rudnik, da zatvore topionicu i da seju kikiriki, to je u najmanju ruku licemerno.

Naravno, neko pokušava na sebe da skrene pažnju. Bilo je i više ovde stvari koje su zaista mnogo više bile za čuđenje i za nekoga ko je sklon da to čuđenje izražava kršenjem da se i krsti. Ja ću se osvrnuti i na to, jer sam pokušavao da sačekam kraj ove današnje rasprave pa da onda repliciram, ali zaista ću to danas uraditi sada.

Ajde da se vratimo na ovo što možda građane Srbije najviše interesuje i to najviše građane Jablaničkog okruga, grada Leskovca i onoga o čemu je ovde danas bilo reči. Pošto je nekome izgleda mnogo veći i miliji cilj da među narodom seje paniku, nesigurnost, osećaj zabrinutosti, onda imam obavezu kao član Vlade Republike Srbije da na to i reagujem i dajte da govorimo veoma otvoreno o stvarima.

Dakle, nama se zamera što jedna strana kompanija u ovom trenutku u Republici Srbiji, koja zapošljava nekoliko stotina radnika, ima probleme u poslovanju. Mi se kao Vlada Republike Srbije optužujemo za to što ta kompanija razmišlja da obustavi svoju proizvodnju i da napusti poslovanje na našem tržištu. Da li je to problem? To jeste problem i ja ću reći kako će se taj problem rešavati.

Ali, koji politički legitimitet ima da nam govori o tome neko u čije vreme je bez posla ostalo bez malo 480 hiljada radnika u Srbiji, neko ko je u svom gradu ostavio najveću gradsku administraciju? Dužni smo da podsetimo na to.

Grad Leskovac je apsolutno prednjačio u tome da je imao najviše zaposlenih u Gradskoj upravi po glavi stanovnika. Ja vas samo molim predsedavajući ako mogu da pošto sam ćutao nisam nikoga ometao da imam priliku da na isti način i odgovorim.

PREDSEDNIK: Imate pravo gospodine ministre, ali sa poslanikom Cakićem bojim se da to nije moguće.

NIKOLA SELAKOVIĆ: Ako se ne varam, ne varam neko od onih koje ste pomenuli takođe radi u javnom sektoru i to mu ne smeta, da prima platu i to veću platu nego što je primao ranije ali i da to napada.

Uzgred može nekome da se sviđa ili ne sviđa pojava, ponašanje ili šta već i mog uvaženog prijatelja i stranačkog kolege i saborca Gorana Cvetanovića, da je bilo ko od onih ko napada Gorana Cvetanovića radio za Leskovac onako kako radi Goran Cvetanović, Leskovac bi ponovo bio jedan od najjačih gradova u Srbiji kao što je bio u periodu između dva svetska rata, ali ide dobrim putem. Onaj ko ga napada uglavnom to čini iz direktne i čiste zavisti.

Kada je reč o „Džinsiju“ da se mi vratimo na to, dakle, reč jeste o tome da kompanija „Džinsi“ ima problem u poslovanju i da je taj problem u poslovanju nastao iz razloga što su porudžbine koje su dolazile iz Norveške, iz Nemačke najviše, iz Švedske ili u potpunosti otkazane ili prepolovljene, da je porasla vrednost repromaterijala i da ljudi imaju ozbiljan problem da održe svoju proizvodnju. Nije reč o 700, reč je o 450 radnika i 450 radnika jeste mnogo. Mi brinemo i o četiri radnika za razliku od onih koji nisu brinuli o 480.000 koje su ostavili na ulici i bez posla.

U Leskovcu je bilo blizu 30.000 nezaposlenih, to niko neće da kaže. Blizu 30.000 nezaposlenih je ostavljeno u Leskovcu, a da ne pričamo o tome kako su i u Leskovcu vršene privatizacije i ko je i kako uništavao ljudske sudbine. Ko je i kako uništavao ljudske sudbine?

(Predsednik: Cakiću, ne vičite.)

Dakle, „Džinsi“ ima problem u poslovanju, ali se rešava pitanje radnika koji su sada u „Džinsiju“ i to na sledeći način. Italijanska kompanija „Aunde“ izrazila je odmah spremnost da zaposli između 250 i 30 radnika iz „Džinsija“. Reč je o kompaniji koja u Jagodini zapošljava u ovom trenutku 900 radnika i radi veoma uspešno. „Jura“ je izrazila spremnost da zaposli 200 radnika. Grčka kompanija „Autostop“ izrazila je spremnost da zaposli u prvi mah u ovoj godini 70, naredne godine još 150 radnika. Turska kompanija „Erenli“ takođe je izrazila interesovanje da zaposli veći broj radnika.

Koliko je neozbiljno i koliko je neodgovorno sejati takvu vrstu panike među narodom. Zašto? Zarad jeftinih političkih poena. Na isti onakav način kako su za malo vlasti bili spremni i u stanju da prodaju sve. Kao što su to radili od 2000. do 2012. godine. Vrlo dosledno, vrlo spremno.

Podsetiću vas, nama nešto pričate o prodaji državnih resursa, a ko je prodao NIS? Za koliko je prodao NIS?

(Predsednik: Bez vikanja iz klupa.)

Podsetiću vas na nešto što, razumem što neko ne vidi mnogo daleko i ne želi da sagleda da Evropa jeste tržište na kojem posluje i privredno deluje i Srbija i srpska privreda. Od početka ove godine do sada, samo u Saveznoj republici Nemačkoj imate otvorenih 8400 stečajnih postupaka. Da li je logično da i naša privreda se nalazi pre različitim vrstama izazova, pa jeste. Samo hvala Bogu te izazove neće rešavati oni koji su od 2000. do 2012. godine u bescenje bili u stanju da prodaju sve. U to su krenuli od onoga što su bili ozbiljni i izuzetno vredni nacionalni i privredni resursi.

Dakle, Vlada Republike Srbije rešavaće i ove probleme. Pokazala je da ume da ispravi žestokim i teškim radom, ozbiljnim vizionarskim merama, da nas izvuče iz krize u koju su nas uvukli oni koji su 480.000 ljudi ostavili na ulici i bez posla, da možemo da zaposlimo ljude i imamo nivo zaposlenosti veći nego ikada, da možemo da podižemo i plate i penzije, kao što nismo mogli. Izborićemo se i sa ovim problemima, ali zahvaljujući čemu, zahvaljujući ozbiljnom, odgovornom, marljivom radu, zahvaljujući tome što ćemo raditi više i zahvaljujući tome što nećemo nasedati na sitne politikantske provokacije koje za cilj ima tek toliko da se uhvati koji poenčić i ništa više, a da se razmišlja o sudbinama ljudi, o životima građana, o čitavim porodicama koje zavise od tih plata. To im nije važno, to ih nije briga, a u svakom trenutku apsolutno smo spremni da proveravamo i poverenje naroda u ono što radimo. Nemamo nikakav problem sa tim. Glas naroda je glas božiji. Hvala vam.

PREDSEDNIK: Reč ima Nada Macura.

Izvolite.

NADA MACURA: Poštovani predsedniče Narodne skupštine, poštovani ministre, poštovane kolege poslanici, poštovani građani Srbije, napredak Srbije u svim oblastima države vođen čvrstim i nepokolebljivim rukovođenjem predsednika Vučića, uz Vladu Republike Srbije i predsednika SNS, ministra Miloša Vučevića predstavljaju motor i snagu razvoja Srbije. Vodi se politika samostalne i slobodarske Srbije.

Predsednik Srbije Aleksandar Vučić podigao je Srbiju, dao je srcu Srbije novi krvotok, mreža puteva, kliničkih centara, bolnica, osnovnih škola i muzeja. Menja se loše političko nasleđe. Takođe i doprinosi Srbiji stabilnosti cele Evrope.

Od 2012. godine urađeno je zaista mnogo za preporod Srbije, tako da i ljudi koji doputuju iz drugih zemalja budu prijatno iznenađeni koliko je Beograd izmenio fizionomiju, pogotovo Beograd na vodi, veličanstveni deo grada, slika Srbije koja menja pogled na život u njoj .

Ekspo 27 koji će privući značajna finansijska sredstva, razmena ljudi, posetilaca, protok kapitala. Otvoreni Balkan je privredno i političko područje tri države, članice na Balkanu. Sve tri države imaju za cilj povećanje trgovine i saradnje, kao i unapređenje bilateralnih odnosa. Infrastruktura u smislu autoputeva, puteva, pruga, brzih pruga Beograd-Novi Sad, izgradnja pruge Novi Sad-Subotica do kraja 2024. godine, umnožavanje povezuju ljude, štedi vreme i sigurni je pokazatelj za ulaganje investitora i dolazak svetskih i značajnih firmi. Otvaranje novih fabrika, a samim tim je podstaknuto zapošljavanje ljudi. Nemačka je najznačajniji spoljno-trgovinski partner. Moravski koridor, obilaznica, Fruškogorski koridor, umreženost Srbije, finansijska pomoć za mlade, za majke, za penzionere, dodatno i vaučeri za posete naše lepe Srbije.

Zdravstvo i perspektive. Zdravstvo je jedan od stubova države, Beograd i ostala mesta u Srbiji od kovida, pa do danas. Digitalizacija zdravstvenog sistema uz napore Vlade Republike Srbije pojedinih ministara, posebno ministarke zdravlja Danice Grujičić, podizanje rekonstruisanje bolnica, rekonstrukcije bolnica, domova zdravlja, zdravstvene ustanove, osim ulaganja u infrastrukturu zdravstva ulaže se i u zapošljavanje mladih kadrova i stabilizaciju, kao i povratak medicinskih radnika u zemlju.

U Trinaestom sazivu Skupštine doneti Zakon o bezbednosti na radu, a na sledećim sednicama treba da se donese zakon o tkivima i zakon o presađivanju organa. U smislu racionalizacije, profesor dr Danica Grujičić ministar, je ukinula ambulante hitne pomoći pri sudovima, kao i druge ambulante vezane za hitnu pomoć.

Grad Beograd je dobio donaciju bespovratnih sredstava od 8,8 miliona evra, EU i kredit od pet miliona evra od Evropske banke za obnovu i razvoj, za rekonstrukciju Zavoda za urgentnu medicinu, za unapređenje rada. Ukupno očekivani troškovi su oko 14 miliona evra. Tom prilikom prisustvovali su ministarka Tanja Miščević, ministar za evropske integracije u Vladi Republike Srbije, ministarka zdravlja Danica Grujičić, gradonačelnik i regionalni direktor Evropske banke za obnovu i razvoj, Mateo Kolanberi, ambasador EU Emanuel Žiofre, koje je izjavio da EU brine o zdravlju ljudi i zaštiti životne sredine. Tom prilikom moram da pomenem i ministarku Irenu Vujović. Zahvalnost ministarki zdravlja za donaciju i kredit uz izjavu da će u naredne četiri godine ova investicija uliti novi život u zgradu Zavoda za urgentnu medicinu.

Energetska efikasnost, najefikasniji način troškova i najčistiji način rešavanja problema. Beograd se priključio zelenim gradovima 2019. godine, zdravstvo i energetika na najbolji način kombinuje i povećava isti smer za bolji život ljudi.

Rekonstrukcija kapaciteta studenske klinike, studenskog stacionara, projekat rekonstrukcije Vojnomedicinske akademije - 5,2 miliona evra, talas obnove za Zapadni Balkan. Rekonstrukcija zgrada Tiršove i izgradnja Tiršove 2, biće završena do kraja 2026. godine. Ministar u Vladi Republike Srbije za javna ulaganja, Marko Blagojević da je najveća investicija EU, od 36 miliona evra bespovratnih sredstava jedna trećina neophodnih sredstava ili nivoa sa 300 kreveta čeka građevinsku dozvolu.

Energetska efikasnost u zdravstveni i sektor Srbije, iz budžeta se izdvaja kompleks za inkluziju dece sa smetnjama u razvoju. Onkologija 2, dobila građevinsku dozvolu, otvoren Klinički centar Srbije, Institut za kardiovaskularne bolesti, Dedinje Beograd, Kragujevac, Hirurški blok obnova interna klinika i najverovatnije novi Klinički centar.

U okviru projekta rekonstrukcije četiri klinička centra, otvoren je novi Klinički centar Niš. Zdravstveni centar Valjevo, dom zdravlja, opšta bolnica je pod ingerencijom Vlade Srbije, odnosno da ponovim Zdravstveni centar Valjevo ujedinio je dom zdravlja i opštu bolnicu. Loznica, rekonstrukcija opšte bolnice, to je jedno od najvećih ulaganja države u razvoju Loznice, hirurški blok, ginekološki blok, sedam operacionih sala, to je sve što će se graditi, odnosno obnoviti. Dom zdravlja dr Simo Milošević nakon pedeset godina kompletna rekonstrukcija.

Tako dok neki ruše, podrivaju sistem, zahtevajući da Srbija stane, blokiranje međunarodne saobraćajnice, ambulantnih kola, pa čak i na Kosovu i Metohiji zloupotreba sanitetskih vozila od strane Kurtijeve bolesne škole. Srbija ne samo da opstaje, već velikim koracima ide u budućnost. Srbija neće stati i prirodni priraštaj govori o tome, veći broj živorođene dece u periodu dugom 40 godina, u odnosu na prethodnu godinu.

Iako sam pomenula ministre koji su uzeli učešća u zdravstvenom sistemu i ostali ministri Vlade Republike Srbije rade timski, dopunjuju se i svakako u tom jedinstvu vode politiku koju je definisao i usmerio predsednik Aleksandar Vučić. Samo kao celina doprinose najbolje rezultate. Živeo predsednik Aleksandar Vučić. Živela Srbija.

PREDSEDNIK: Šta to treba da znači? Mislite da je to lepo. Mislite da je to što ste sada radili veoma vaspitano i veoma lepo. Sa kojim pravom se vi podsmevate bilo kome u ovoj sali, s kojim pravom.

Vas pitam? S kojim pravom? Šta mislite da ćete sada da govorite.

Dođite sutra u 10,00 ako hoćete da govorite.

To je sve za danas.

( Sednica je prekinuta u 17 časova i 50 minuta.)